

**VLADA REPUBLIKE HRVATSKE**

**URED ZA LJUDSKA PRAVA I PRAVA NACIONALNIH MANJINA**

**IZVJEŠĆE**

**o provedbi**

**Nacionalnog plana za suzbijanje trgovanja ljudima za razdoblje**

**od 2018. do 2021. godine,**

**za 2019.**

**Zagreb, lipanj 2020.**

**SADRŽAJ**

[*UVOD*](#UVOD)*………………………………………………………………………………………………..……3*

[*NORMATIVNI OKVIR*](#NORMATIVNIOKVIR)*.…………………………………………...………………………………….…5*

[*IDENTIFIKACIJA ŽRTAVA TRGOVANJA LJUDIMA ……………………………………....……6*](#IDENTIFIKACIJAŽRTAVATRGOVANJALJUDIMA)

*[PRAĆENJE POSTUPAKA OTKRIVANJA, PROCESUIRANJA](#PRAĆENJEPOSTUPAKAOTKRIVANJA)*

*[I SANKCIONIRANJA KAZNENIH DJELA POVEZANIH S](#PRAĆENJEPOSTUPAKAOTKRIVANJA)*

*[TRGOVANJEM LJUDIMA](#PRAĆENJEPOSTUPAKAOTKRIVANJA) ………………………………...………………………………..………30*

[*POMOĆ I ZAŠTITA ŽRTVAMA TRGOVANJA LJUDIMA*](#POMOĆIZAŠTITAŽRTVAMATRGOVANJALJUDIMA) *……………………...………….…...35*

[*PREVENCIJA*](#PREVENCIJA) *………………………………………………………………………………………….45*

[*OBRAZOVANJE*](#OBRAZOVANJE) *………………………………………………………………………………………54*

[*MEĐUNARODNA I REGIONALNA SURADNJA*](#MEĐUNARODNAIREGIONALNASURADNJA) *………………………………………………...70*

[*KOORDINACIJA AKTIVNOSTI*](#KOORDINACIJAAKTIVNOSTI) *……………………………………………………………..……..75*

*[UTROŠAK FINANCIJSKIH SREDSTAVA ZA SUZBIJANJE](#UTROŠAKFINANCIJSKIHSREDSTAVA)*

*[TRGOVANJA LJUDIMA U 2018.](#UTROŠAKFINANCIJSKIHSREDSTAVA) …………………………………………..................................80*

[*ZAKLJUČAK*](#ZAKLJUČAK) *……………………………………………………………………………………….….81*

[*Prilog I*](#PRILOG)*……………………………………………………………………………………….………….83*

*Identificirane žrtve trgovanja ljudima od 2002. do 2019.*

**UVOD**

*Nacionalni plan za suzbijanje trgovanja ljudima za razdoblje od 2018. do 2021. godine* (u daljnjem tekstu: Nacionalni plan) usvojen je na sjednici Vlade Republike Hrvatske 7. lipnja 2018. Unutar poglavlja „Koordinacija aktivnosti“navedenog Nacionalnog plana, u cilju daljnjeg razvoja suradnje predstavnika tijela državne uprave i organizacija civilnog društva te nacionalnog koordinatora, a kako bi se poboljšalo njegovo provođenje, određena je obveza upućivanja redovitih godišnjih izvješća Vladi Republike Hrvatske o provedbi Nacionalnog plana. Tu obvezu izvršava Ured za ljudska prava i prava nacionalnih manjina Vlade Republike Hrvatske, kao Ured nacionalnog koordinatora za suzbijanje trgovanja ljudima. Nadalje, kontinuirano se prate trendovi u području trgovanja ljudima te se u provedbi aktivnosti u 2019. nastojalo odgovoriti na postojeće izazove. Nakon višegodišnje borbe protiv trgovanja ljudima u Republici Hrvatskoj uspostavljen je cjelovit sustav suzbijanja trgovanja ljudima koji obuhvaća aktivnosti od trenutka identifikacije žrtve trgovanja ljudima sve do njezine potpune integracije u društvo. Unutar sustava suzbijanja trgovanja ljudima uspostavljena je suradnja između nadležnih tijela državne uprave te organizacija civilnog društva. Ipak, od izuzetne je važnosti konstantna nadogradnja već uspostavljenog sustava te prilagodba novim trendovima fenomena trgovanja ljudima.

U prethodnom dvogodišnjem razdoblju primjene Nacionalnog planauočeno je da Republika Hrvatska postaje država podrijetla i destinacije za žrtve trgovanja ljudima, a naročito za žrtve iz susjednih država. Unazad četiri godine utvrđen je podjednaki broj identificiranih muških i ženskih žrtava trgovanja ljudima. Na navedene trendove nadležna su tijela odgovorila djelovanjem na području učinkovitije identifikacije žrtava trgovanja ljudima. Važno je naglasiti da pojedine kategorije žrtava trpe različite posljedice nasilja koje su preživjele te stoga treba razviti specijalizirani, sveobuhvatni i interdisciplinarni pristup u pružanju pomoći i podrške. Nacionalni planobuhvaća sva područja dosadašnjih nacionalnih dokumenata koji se bave tematikom suzbijanja trgovanja ljudima te je u predložene mjere i aktivnosti ugrađeno iskustvo rada svih nadležnih tijela državne uprave, organizacija civilnog društva i međunarodnih organizacija. Nacionalni planposebnu pozornost posvećuje i daljnjem jačanju suradnje u kaznenim postupcima u slučajevima trgovanja ljudima između Državnog odvjetništva Republike Hrvatske i Ministarstva unutarnjih poslova, unaprjeđivanju metoda identifikacije žrtava trgovanja ljudima te osiguravanju najboljeg interesa žrtava trgovanja ljudima. Prikaz ispunjenih ciljeva te ostvarenih mjera i aktivnosti bit će u ovom Izvješću prikazan na način koji slijedi metodologiju samog Nacionalnog plana, dakle kroz sljedeća poglavlja:

1. Normativni okvir

2. Identifikacija žrtava trgovanja ljudima

3. Praćenje postupaka otkrivanja, procesuiranja i sankcioniranja kaznenih djela povezanih s

trgovanjem ljudima

4. Pomoć i zaštita žrtava trgovanja ljudima

5. Prevencija

6. Obrazovanje

7. Međunarodna i regionalna suradnja

8. Koordinacija aktivnosti

Izvješće o provedbi mjera iz Nacionalnog plana podnosi Ured za ljudska prava i prava nacionalnih manjina Vlade Republike Hrvatske koji koordinira radom ministarstava, organizacija civilnog društva i drugih tijela koja sudjeluju u sustavu suzbijanja trgovanja ljudima u okviru Nacionalnog odbora za suzbijanje trgovanja ljudima i Operativnog tima Nacionalnog odbora za suzbijanje trgovanja ljudima.

U cilju izrade Izvješća o provedbi mjera iz Nacionalnog plana u 2019. Ured je prikupio očitovanja nadležnih tijela, nositelja i sunositelja mjera (Ministarstva unutarnjih poslova, Ministarstva za demografiju, obitelj, mlade i socijalnu politiku, Ministarstva zdravstva, Centra za žene žrtve rata – ROSA, Državnog odvjetništva Republike Hrvatske, Ministarstva pravosuđa, Ministarstva znanosti i obrazovanja, Hrvatske odvjetničke komore, Hrvatskog zavoda za zapošljavanje, Agencije za odgoj i obrazovanje, Hrvatskog Crvenog križa, Ministarstva obrane, Pravosudne akademije, Ministarstva vanjskih i europskih poslova, Nacionalnog centra za vanjsko vrednovanje obrazovanja, Državnog inspektorata, Hrvatskog novinarskog društva, Ministarstva turizma, Agencije za strukovno obrazovanje i obrazovanje odraslih i Agencije za elektroničke medije).

Izvješće se podnosi za 2019., za mjere čiji je rok provedbe kontinuirano ili do 31. prosinca 2019.

**NORMATIVNI OKVIR**

**CILJ:**

1. ***Unaprijediti normativni okvir u cilju zaštite žrtava trgovanja ljudima te otkrivanja, procesuiranja i odgovarajućeg sankcioniranja počinitelja kaznenog djela trgovanja ljudima te smanjenja potražnje***

***MJERA 1.* Donošenje Protokola o razmjeni podataka o identificiranim žrtvama trgovanja ljudima**

Aktivnost:

1. Izrada Protokola o razmjeni podataka o identificiranim žrtvama trgovanja ljudima

**Nositelj:** Ured za ljudska prava i prava nacionalnih manjina Vlade RH

**Sunositelj:** ministarstvo nadležno za unutarnje poslove, ministarstvo nadležno za poslove socijalne skrbi, ministarstvo nadležno za zdravstvo, ministarstvo nadležno za obrazovanje, ministarstvo nadležno za vanjske i europske poslove, ministarstvo nadležno za poslove pravosuđa, Državno odvjetništvo Republike Hrvatske, Hrvatski zavod za zapošljavanje, organizacije civilnog društva

**Rok:** 31. prosinca 2019.

**Potrebna sredstva:** mjeru provode postojeći zaposlenici u okviru svoga redovnog rada za koji su sredstva planirana na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH

**Pokazatelji provedbe:** izrađen i usvojen Protokol o razmjeni podataka o identificiranim žrtvama trgovanja ljudima

**Mjera se provodi**

Ured za ljudska prava i prava nacionalnih manjina Vlade RH kao nositelj ove mjere u okviru redovnog djelokruga rada, zajedno sa sunositeljima ove mjere, Ministarstvom unutarnjih poslova, Ministarstvom za demografiju, obitelj, mlade i socijalnu politiku, Ministarstvom zdravstva, Ministarstvom znanosti i obrazovanja, Ministarstvom vanjskih i europskih poslova, Ministarstvom pravosuđa, Državnim odvjetništvom Republike Hrvatske, Hrvatskim zavodom za zapošljavanje, Mrežom PETRA i Centrom za žene žrtve rata – ROSA, kao organizacijama civilnog društva, uz sudjelovanje predstavnika sudbene vlasti pristupio je izradi Protokola o razmjeni podataka o identificiranim žrtvama trgovanja ljudima. Usvajanje navedenog Protokola očekuje se krajem 2020.

**Utrošena sredstva:** sredstva osigurana kroz redovita sredstva državnog proračuna na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH

**IDENTIFIKACIJA ŽRTAVA TRGOVANJA LJUDIMA**

**CILJ:**

1. ***Jačanje proaktivnih postupaka suzbijanja trgovanja ljudima***

***MJERA 1.* Primjena proaktivnih metoda suzbijanja, otkrivanja i identifikacije žrtava trgovanja ljudima**

Aktivnost:

1. Primjena proaktivnog pristupa po modelu policijskog postupanja vođenog kriminalističko-obavještajnim saznanjima u cilju identifikacije žrtava trgovanja ljudima te otkrivanja počinitelja kaznenih djela povezanih s trgovanjem ljudima

**Nositelj:** ministarstvo nadležno za unutarnje poslove

**Rok:** kontinuirano

**Potrebna sredstva:** financijska sredstva osigurana su u okviru redovne djelatnosti, na aktivnosti A553131 - Administracija i upravljanje, Razdjel 040, Glava 05 Ministarstva unutarnjih poslova

**Pokazatelji provedbe**: broj provedenih kriminalističkih istraživanja vođenih po novom proaktivnom modelu usmjerenih na identificiranje žrtava trgovanja ljudima i počinitelja

**Mjera se provodi**

Ministarstvo unutarnjih poslova:

U procesu identifikacije žrtava trgovanja ljudima policijski službenici Ravnateljstva policije tijekom 2019. nastavili su suradnju s relevantnim ministarstvima koja su uključena u referalni sustav suzbijanja trgovanja ljudima, organizacijama civilnog društva, Hrvatskim Crvenim križem te međunarodnim organizacijama. U skladu s time, prilikom identifikacije žrtava primjenjivana je standardna procedura postupanja, sukladno važećem Protokolu za identifikaciju, pomoć i zaštitu žrtava trgovanja ljudima.

Prema evidencijama Ministarstva unutarnjih poslova tijekom 2019. na području Republike Hrvatske identificirano je 27 žrtava trgovanja ljudima, što je prikazano u sljedećim tablicama *(Izvor: Evidencije Ministarstva unutarnjih poslova RH):*

***Tablica 1: Broj identificiranih žrtava trgovanja ljudima u 2019. prema državi porijekla***

|  |  |
| --- | --- |
| **DRŽAVA** | **Broj** |
| Republika Hrvatska | 24 |
| Bosna i Hercegovina | 3 |
| **UKUPNO** | **27** |

***Tablica 2: Broj identificiranih žrtava trgovanja ljudima u 2019. prema državljanstvu i spolu***

|  |  |  |
| --- | --- | --- |
| **Identificirane žrtve prema državljanstvu i spolu** | **M** | **Ž** |
| Republika Hrvatska | 8 | 16 |
| Bosna i Hercegovina |  | 3 |
| **UKUPNO** | **8** | **19** |

***Tablica 3: Broj identificiranih žrtava trgovanja ljudima u 2019. prema starosnoj dobi***

|  |  |
| --- | --- |
| **Identificirane žrtve prema starosti** | **Broj** |
| 0 – 18 | 17 |
| 19 – 30 | 6 |
| 31 – 40 | 1 |
| 41 – 50 | 1 |
| ostalo | 2 |
| **UKUPNO** | **27** |

***Tablica 4: Broj identificiranih žrtava trgovanja ljudima u 2019. prema starosnoj dobi i spolu***

|  |  |  |
| --- | --- | --- |
| **Identificirane žrtve prema starosti i spolu** | **M** | **Ž** |
| 0 – 18 | 7 | 10 |
| 19 – 30 |  | 6 |
| 31 – 40 |  | 1 |
| 41 – 50 |  | 1 |
| Ostalo | 1 | 1 |
| **UKUPNO** | **8** | **19** |

***Tablica 5: Broj identificiranih žrtava trgovanja ljudima u 2019. prema vrsti eksploatacije***

|  |  |
| --- | --- |
| **Vrsta eksploatacije** | **Broj** |
| Spolna | 12 |
| Radna | 5\* |
| Činjenje protupravnih radnji | 8\* |
| Nedozvoljeni / prisilni brak | 1 |
| Uspostava ropstva | 1 |
| Spolna – pokušaj\* | 1\* |
| **UKUPNO** | **28\*** |

\*jedna žrtva je radno eksploatirana, kao i za činjenje protupravnih radnji prosjačenja

\*jedna mlt. žrtva je pokušana biti spolno eksploatirana putem društvenih mreža

***Tablica 6: Identificirane žrtve trgovanja ljudima u 2019. prema vrsti eksploatacije i spolu***

|  |  |  |
| --- | --- | --- |
| **Eksploatacija po spolu** | **M** | **Ž** |
| Spolna | 5 | 7 |
| Radna |  | 5\* |
| Činjenje protupravnih radnji | 2 | 6\* |
| Nedozvoljeni / prisilni brak |  | 1 |
| Uspostava ropstva | 1 |  |
| Spolna – pokušaj\* |  | 1\* |
| **UKUPNO** | **8** | **20\*** |

\*jedna žrtva je radno eksploatirana, kao i za činjenje protupravnih radnji prosjačenja

\*jedna mlt. žrtva je pokušana biti spolno eksploatirana putem društvenih mreža

***Tablica 7: Identificirane mlt. žrtve trgovanja ljudima u 2019. prema vrsti eksploatacije i spolu***

|  |  |  |
| --- | --- | --- |
| **Identificirane mlt. žrtve prema spolu i vrsti eksploatacije** | **M** | **Ž** |
| Spolna | 5 | 4 |
| Radna |  | 2 |
| Činjenje protupravnih radnji | 2 | 2 |
| Nedozvoljeni / prisilni brak |  | 1 |
| Spolna – pokušaj |  | 1\* |
| **UKUPNO** | **7** | **10** |

\*jedna mlt. žrtva je pokušana biti spolno eksploatirana putem društvenih mreža

Za svaki pojedini slučaj trgovanja ljudima, kao i o načinu vrbovanja identificiranih žrtava trgovanja ljudima, vrsti eksploatacije te drugim specifičnostima, policijski službenici Uprave kriminalističke policije izvještavali su pisanim putem Ured za ljudska prava i prava nacionalnih manjina Vlade RH, kao i tijekom održanih sastanaka Operativnog tima i sjednice Nacionalnog odbora za suzbijanje trgovanja ljudima Vlade RH.

U promatranom razdoblju, Ministarstvo unutarnjih poslova RH nadležnim je državnim odvjetništvima RH podnosilo kaznene prijave radi postojanja osnovane sumnje u počinjenje kaznenih djela „Trgovanje ljudima“ iz članka 106. Kaznenog zakona („Narodne novine“, broj 125/11., 144/12., 56/15., 61/15., 101/17., 118/18. i 126/19., u daljnjem tekstu: KZ/11), „Ropstvo“ iz članka 105. KZ/11 te drugih srodnih i sličnih kaznenih djela u kojima su prilikom postupanja policije identificirane žrtve trgovanja ljudima (pobliže navedeno u Tablici 8, *Izvor: Evidencije Ministarstva unutarnjih poslova RH)*.

***Tablica 8: Broj i vrsta kaznenih djela u svezi sa žrtvama trgovanja ljudima u 2019.***

|  |  |
| --- | --- |
| **NAZIV KAZNENOG DJELA** | **Broj KD** |
| Trgovanje ljudima čl. 106. | 21 |
| Nasilje u obitelji čl. 179a. | 2 |
| Iznuda čl. 243. | 2 |
| Bludne radnje čl. 155. | 3 |
| Iskorištavanje djece za pornografiju čl. 163. | 3 |
| Silovanje čl. 153. | 2 |
| Povreda djetetovih prava čl. 177. | 9 |
| Omogućavanje trošenja droge čl. 191. | 1 |
| Protupravno oduzimanje slobode čl. 136. | 1 |
| Prostitucija čl. 157. | 4 |
| Prijetnja čl. 139. | 3 |
| Spolni odnošaj bez pristanka čl. 152. | 2 |
| Spolno uznemiravanje čl. 156. | 1 |
| Spolna zlouporaba djeteta mlađeg od 15 godina čl. 158. | 1 |
| Povreda privatnosti djeteta čl. 178. | 1 |
| Ropstvo čl. 105. | 1 |
| Teška tjelesna ozljeda čl. 118. | 1 |
| Podvođenje djeteta čl. 162. | 1 |
| Otmica čl. 137. | 1 |
| **UKUPNO** | **60** |

U odnosu na počinitelje navedenih kaznenih djela, statistički podaci su pobliže navedeni u Tablici 9 i 10 *(Izvor: Evidencije Ministarstva unutarnjih poslova RH)*.

***Tablica 9: Broj počinitelja trgovanja ljudima po državljanstvu i spolu u 2019.***

|  |  |  |
| --- | --- | --- |
| **Počinitelji prema državljanstvu i spolu** | **M** | **Ž** |
| Republika Srbija | 2 | 1 |
| Hrvatska | 20 | 8 |
| Bosna i Hercegovina | 2 |  |
| **UKUPNO** | **24** | **9** |

***Tablica 10: Broj počinitelja trgovanja ljudima u 2019. prema starosnoj dobi i spolu***

|  |  |  |
| --- | --- | --- |
| **Počinitelji prema starosti i spolu** | **M** | **Ž** |
| 0 – 18 | 3 |  |
| 19 – 30 | 10 |  |
| 31 – 40 | 4 | 4 |
| 41 – 50 | 2 | 4 |
| Ostalo | 5 | 1 |
| **UKUPNO** | **24** | **9** |

Nadalje, policijski službenici su, vođeni kriminalističko-obavještajnim te operativnim saznanjima u cilju proaktivnog modela identifikacije žrtava trgovanja ljudima te otkrivanja počinitelja kaznenih djela povezanih s trgovanjem ljudima, kao i u cilju pravovremenog uočavanja i prepoznavanja indikatora koji bi upućivali na to da se u određenom slučaju radi o kaznenom djelu povezanom s trgovanjem ljudima, svakodnevno vršili uvide te pratili sve dojavljene i prijavljene događaje od značaja za kriminalističku policiju na području cijele RH te se sukladno tome uključivali i proveli više desetaka kriminalističkih istraživanja, koja su na kraju u određenim slučajevima (u ukupno 20 provedenih kriminalističkih istraživanja) rezultirala identifikacijom žrtava trgovanja ljudima te podnošenjem kaznenih prijava protiv počinitelja.

Nadalje, u cilju identifikacije žrtava, otkrivanja, procesuiranja i sankcioniranja počinitelja inkriminiranih radnji trgovanja ljudima, policijski službenici Uprave kriminalističke policije su kontinuirano i tijekom 2019. poduzeli niz aktivnosti: povodom dostavljenih saznanja i prijava na nacionalnu SOS telefonsku liniju protiv trgovanja ženama dojavljenih CENZENI – Centru za žene žrtve rata – ROSA, prikupljali operativna saznanja o mogućim žrtvama, njihovoj eksploataciji, osobama koje se moguće dovode u vezu s počinjenjem navedenog kaznenog djela, kontinuirano su nadzirali sve lokacije koje su pogodne za izvršenje navedenog kaznenog djela (caffe-barova, noćnih klubova, nautičkih marina, ulica, poljoprivrednih gospodarstva i dr.), prikupljali su operativna saznanja o osobama koje su do sada već identificirane te sankcionirane kao počinitelji navedenog kaznenog djela, kontinuirano su ostvarivali kontakte i s operativnim vezama te su prikupljali i obrađivali sva saznanja o mogućim počiniteljima te žrtvama navedenog kaznenog djela i dr.

Policijski službenici su i tijekom 2019., sukladno operativnoj akciji koja je na snazi od veljače 2013. te je usmjerena suzbijanju prosjačenja djece, osobito na područjima na kojima se nalazi veći broj naselja pripadnika romske nacionalne manjine, planirano i pojačano postupali po problematici uličnog prosjačenja kao vrste radnog iskorištavanja i iskorištavanja za činjenje protupravnih radnji, a posebice prisiljavanja djece na prosjačenje, a radi pravovremenog otkrivanja kaznenog djela, identifikacije žrtava te procesuiranja počinitelja kaznenih djela „Trgovanja ljudima“ iz članka 106. KZ/11 i „Povrede djetetovih prava“ iz članka 177. KZ/11.

Osim navedenog, s obzirom na zemljopisni položaj policijskih uprava koje graniče sa susjednim državama, policijski službenici su i tijekom 2019. imali obvezu pojačanog postupanja po problematici nezakonitih migracija i krijumčarenja osoba, s posebnim osvrtom na učinkovitije prepoznavanje indikatora vezanih uz žrtve i počinitelje kaznenog djela „Trgovanje ljudima" među migrantima i djecom bez pratnje.

**Utrošena sredstva:** iz redovnog poslovanja, s aktivnosti A553131 - Administracija i upravljanje, Razdjel 040, Glava 05 Ministarstva unutarnjih poslova

1. Jačanje proaktivnog rada pri otkrivanju vrbovanja žrtava putem interneta i drugih otvorenih izvora

**Nositelj:** ministarstvo nadležno za unutarnje poslove

**Sunositelj:** ministarstvo nadležno za poslove socijalne skrbi, ministarstvo nadležno za zdravstvo, ministarstvo nadležno za obrazovanje, ministarstvo nadležno za vanjske i europske poslove, Državno odvjetništvo Republike Hrvatske, Hrvatski zavod za zapošljavanje, središnje tijelo državne uprave nadležno za nadzor primjene propisa o radu, Hrvatski Crveni križ, organizacije civilnog društva

**Rok:** kontinuirano

**Potrebna sredstva:** financijska sredstva osigurana su u okviru redovne djelatnosti, na aktivnosti A553131 - Administracija i upravljanje, Razdjel 040, Glava 05 Ministarstva unutarnjih poslova

**Pokazatelji provedbe:** broj otkrivenih i procesuiranih slučajeva vrbovanja žrtava putem interneta i drugih otvorenih izvora

**Mjera se provodi**

Ministarstvo unutarnjih poslova:

Tijekom 2019., policijski službenici Službe kibernetičke sigurnosti Uprave kriminalističke policije prilikom provođenja kriminalističkih istraživanja, osobito kriminalističkih istraživanja iz domene spolnog zlostavljanja i iskorištavanja djeteta putem društvenih mreža, odnosno u cilju otkrivanja vrbovanja žrtava putem društvenih mreža (osobito maloljetnih osoba i djece) kontinuirano provode i pojedine provjere putem otvorenih izvora na internetu u cilju identifikacije počinitelja i žrtava kaznenih djela povezanih s trgovanjem ljudima.

Služba kibernetičke sigurnosti Uprave kriminalističke policije ujedno djeluje i kao nacionalna kontakt točka za žurnu razmjenu podataka o kibernetičkim napadima na temelju Direktive (EU) o napadima na informacijske sustave, za razmjenu podataka o kibernetičkom kriminalitetu i slanje i primanje zahtjeva za zadržavanje podataka u svrhu dostave zahtjeva za međunarodnu pravnu pomoć, za kibernetički kriminalitet za države članice Interpola te za pribavljanje pretplatničkih i prometnih podataka kod pružatelja internetskih sadržaja (Facebook, Twitter, PayPal…), a radi utvrđivanja identiteta počinitelja kaznenih djela za sve oblike kriminaliteta, pa tako i za kriminalitet povezan s trgovanjem ljudima.

Ministarstvo znanosti i obrazovanja:

Odluka o donošenju kurikuluma za nastavni predmet Informatika za osnovne škole i gimnazije u Republici Hrvatskoj objavljena je u Narodnim novinama broj 22/18. od 6. ožujka 2018. U kurikulumu su definirani i razrađeni ishodi od l. razreda osnovne škole do 4. razreda gimnazije te preporuke za njihovo ostvarenje.

U okviru kurikuluma Informatika cijela domena e-Društvo temelji se na činjenici da živimo u informacijskome društvu u kojemu je digitalna tehnologija u svim porama života. Obrađuju se teme kao što su područje sigurnosti na mreži, zaštita podataka, elektroničko nasilje i briga o svojem digitalnom ugledu te se razvijaju potrebne vještine i stavovi nužni za odgovorne, kompetentne, kreativne i pouzdane sudionike digitalnoga društva. Objavljivanje te dijeljenje podataka, sadržaja i izvora uz poštivanje svih etičkih načela omogućuje širem broju ljudi stvaranje novih znanja i vrijednosti.

Učenike se poučava da sudionici e-društva trebaju odgovorno, sigurno i učinkovito upotrebljavati internet, od praćenja novosti do korištenja javnih usluga poput e-dnevnika, e-građana ili e-zdravstva. Svaki e-građanin treba razumjeti što su osobni podatci i kako ih zaštititi, znati se zaštititi od prijevara, prijetnji i elektroničkoga nasilja, reagirati na neprikladne oblike ponašanja, poštovati tuđu privatnost te znati gdje potražiti pomoć zbog neželjenih sadržaja ili kontakta. Visokokvalitetno, moderno i inovativno obrazovanje koje se temelji na IKT-u omogućit će učenicima da postanu obrazovani građani e-društva koji primjenjuju ergonomska načela u radu s digitalnom tehnologijom, brinu o svojemu zdravlju, digitalnome ugledu, sigurnosti i okolišu.

U siječnju 2019. objavljene su odluke o donošenju kurikuluma međupredmetnih tema za osnovne i srednje škole u Republici Hrvatskoj i to: Građanski odgoj i obrazovanje i Zdravlje („Narodne novine“, broj 10/19.), Uporaba informacijske i komunikacijske tehnologije, Održivi razvoj, Osobni i socijalni razvoj, Učiti kako učiti i Poduzetništvo („Narodne novine“, broj 7/19.) koji se primjenjuju od školske godine 2019./2020. U okviru međupredmetnih tema Građanski odgoj i obrazovanje i Uporaba informacijske i komunikacijske tehnologije učenike se poučava o temi elektroničkog nasilja te o temi prevencija trgovanja ljudima. Kao jedna od metoda poučavanja predloženo je sudjelovanje učenika u radionici *Prevencija trgovanja ljudima* tijekom 3. ciklusa koji obuhvaća 6., 7 . i 8. razred osnovne škole te 4. i 5. ciklusa koji obuhvaća srednju školu.

Ministarstvo znanosti i obrazovanja provelo je Natječaj za dodjelu bespovratnih sredstava projektima udruga u području izvaninstitucionalnog odgoja i obrazovanja djece i mladih u školskoj godini 2019./2020. U okviru prioriteta 3: Poticanje razvoja kompetencija u prirodoslovno-matematičkom području podgrupe b) Odgoj i obrazovanje za financijsku, digitalnu i medijsku pismenost i c) Razvijanje vještina i kompetencija u području tehnike te informacijskih i komunikacijskih tehnologija financirano je pet projekata udruga u ukupnom iznosu od 538.474,00 kuna.

**Utrošena sredstva:** iz redovnog poslovanja, s aktivnosti A553131 - Administracija i upravljanje, Razdjel 040, Glava 05 Ministarstva unutarnjih poslova, s aktivnosti A577000 - Administracija i upravljanje Ministarstva znanosti i obrazovanja i aktivnosti A577130 - Poticaji udrugama za izvaninstitucionalni odgoj i obrazovanje djece i mladih Ministarstva znanosti i obrazovanja u iznosu od 538.474,00 kuna

1. Jačanje proaktivnog rada pri otkrivanju potencijalnih slučajeva trgovanja ljudima za vrijeme turističke sezone

**Nositelj:** ministarstvo nadležno za unutarnje poslove

**Sunositelj:** ministarstvo nadležno za poslove socijalne skrbi, ministarstvo nadležno za zdravstvo, ministarstvo nadležno za obrazovanje, ministarstvo nadležno za vanjske i europske poslove, Državno odvjetništvo Republike Hrvatske, Hrvatski zavod za zapošljavanje, središnje tijelo državne uprave nadležno za nadzor primjene propisa o radu, Hrvatski Crveni križ, organizacije civilnog društva

**Rok:** kontinuirano

**Potrebna sredstva:** financijska sredstva osigurana su u okviru redovne djelatnosti, na aktivnosti A553131 - Administracija i upravljanje, Razdjel 040, Glava 05 Ministarstva unutarnjih poslova

**Pokazatelji provedbe:** broj otkrivenih i procesuiranih slučajeva trgovanja ljudima u mjestima s aktivnom turističkom djelatnošću tijekom ljetnih mjeseci i u produljenom trajanju za vrijeme turističke sezone

**Mjera se provodi**

Ministarstvo unutarnjih poslova:

Policijski službenici, osobito policijski službenici policijskih uprava na moru su u razdoblju priprema za turističku sezonu 2019. te u vrijeme turističke sezone 2019., tijekom kojeg razdoblja na područje policijskih uprava pristiže veći broj osoba, pa samim time i potencijalnih počinitelja, kao i žrtava kaznenog djela trgovanja ljudima, osim gore navedenih aktivnosti, pojačano su svakodnevno pregledavali i otvorene izvore na internetu, kao i tiskovne medije u kojima se oglašavaju „dobro plaćeni poslovi“, u pozadini kojih bi se moglo raditi o radnoj, spolnoj ili drugoj vrsti eksploatacije žrtava te sukladno tome poduzimali daljnje mjere i radnje iz svoje nadležnosti.

Tijekom 2019. posebna pozornost posvećena je poduzimanju niza aktivnosti kao što su, primjerice, kontinuirani nadzori noćnih klubova, frekventnih nautičkih marina diljem jadranske obale te atraktivnih turističkih destinacija, kao i poljoprivrednih, seoskih i drugih gospodarstava koja tijekom sezone zapošljavaju dodatnu radnu snagu s ciljem uočavanja i evidentiranja možebitnih indikatora koji ukazuju na postojanje elemenata kaznenog djela trgovanja ljudima. U vezi s provedbom sustavnih oblika prevencije kriminaliteta s posebnim osvrtom na pojavne oblike trgovanja ljudima, razvijena je suradnja između policijskih službenika granične policije policijskih uprava duž morske obale i nadležnih policijskih postaja uz granicu s Bosnom i Hercegovinom, u cilju zajedničkih pojačanih postupanja radi zatjecanja potencijalnih žrtava trgovanja ljudima i počinitelja predmetnog kaznenog djela. Postupanja ove vrste također su prethodno dogovarana sa službenicima granične policije Bosne i Hercegovine i realizirana kroz ustrojene mješovite granične ophodnje. Policijski službenici za poslove nezakonitih migracija uspostavili su suradnju s djelatnicima turističkih zajednica i inspektorima rada Državnog inspektorata RH radi prikupljanja korisnih saznanja na temelju kojih se provodila kontrola boravka stranaca smještenih u hotelskom i privatnom smještaju te seoskim domaćinstvima.

Također je, tijekom turističke sezone pojačano postupanje u većim turističkim središtima gdje su, sukladno procjeni, na ispomoć dolazili i policijski službenici drugih država, kao pomoć u postupanjima prema njihovim državljanima.

**Utrošena sredstva:** iz redovnog poslovanja, s aktivnosti A553131 - Administracija i upravljanje, Razdjel 040, Glava 05 Ministarstva unutarnjih poslova

1. Izrada indikatora, smjernica i alata za identifikaciju žrtava trgovanja ljudima među migrantima i tražiteljima međunarodne zaštite

**Nositelj:** ministarstvo nadležno za unutarnje poslove, ministarstvo nadležno za poslove socijalne skrbi, Ured za ljudska prava i prava nacionalnih manjina Vlade RH

**Sunositelji:** Hrvatski Crveni križ i organizacije civilnog društva

**Rok:** 31. prosinca 2019.

**Potrebna sredstva:** mjeru provode postojeći zaposlenici u okviru svoga redovnog rada za koji su sredstva planirana na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH i na aktivnosti A792007 - Administracija i upravljanje Ministarstva za demografiju, obitelj, mlade i socijalnu politiku; financijska sredstva osigurana su u okviru redovne djelatnosti, na aktivnosti A553131 - Administracija i upravljanje, Razdjel 040, Glava 05 Ministarstva unutarnjih poslova

**Pokazatelji provedbe:** izrađeni indikatori, smjernice i alati za identifikaciju žrtava trgovanja ljudima među migrantima i tražiteljima međunarodne zaštite

**Mjera je provedena**

Hrvatski Crveni križ:

U travnju 2019. tiskane su praktične smjernice „Identifikacija žrtava trgovanja ljudima u zemljama tranzita i odredišta u Europi“. Smjernice su namijenjene djelatnicima na terenu, a tiskane su na hrvatskom i engleskom jeziku. Smjernice predstavljaju značajan iskorak u razvoju kapaciteta za identifikaciju žrtava među migrantima, a koristit će ih djelatnici Hrvatskog Crvenog križa i drugih nevladinih organizacija, granična policija, stručnjaci uključeni u Nacionalni referalni sustav za suzbijanje trgovanja ljudima u Republici Hrvatskoj i svi koji su u izravnom kontaktu s migrantima. Dokument je izrađen uz podršku nevladine organizacije France terre d'asile iz Francuske. Uz smjernice objavljen je letak „Živjeti i raditi u Hrvatskoj“, namijenjen osvještavanju potencijalnih rizika od trgovanja ljudima u radnom odnosu. Letak je objavljen na engleskom, arapskom, farsi i hrvatskom jeziku, a namijenjen je tražiteljima međunarodne zaštite te migrantskoj populaciji općenito. Također, objavljene su kartice s informacijama o rizicima trgovanja ljudima i plakati na engleskom, paštu, farsi i arapskom jeziku. Materijali su namijenjeni odraslim osobama i djeci.

Centar za žene žrtve rata – ROSA za PETRA Mrežu nevladinih organizacija za prevenciju i eliminaciju trgovanja ženama u svrhu seksualnog iskorištavanja:

Centar ROSA distribuirao je u izbjegličkoj populaciji letke na arapskom jeziku o različitim oblicima nasilja nad ženama uključivši trgovanje ženama.

**Utrošena sredstva:** sredstva osigurana kroz redovita sredstva državnog proračuna s aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH, u okviru aktivnosti A792007 - Administracija i upravljanje Ministarstva za demografiju, obitelj, mlade i socijalnu politiku, iz redovnog poslovanja, s aktivnosti A553131 - Administracija i upravljanje, Razdjel 040, Glava 05 Ministarstva unutarnjih poslova te u iznosu od 29.508,73 kuna u sklopu „STEP – Integracija žrtava trgovanja ljudima proaktivnom identifikacijom i zaštitom“, dvogodišnjeg transnacionalnog projekta čiji je nositelj Britanski Crveni križ, a koji se provodi u suradnji s Hrvatskim Crvenim križem, Nizozemskim Crvenim križem, organizacijama Ashiana i Hestia iz Velike Britanije te France terre d’ Asile, uz podršku Ureda za ljudska prava i prava nacionalnih manjina Vlade RH

1. Izrada indikatora, smjernica i alata za identifikaciju djece žrtava trgovanja ljudima

**Nositelj:** ministarstvo nadležno za unutarnje poslove, ministarstvo nadležno za poslove socijalne skrbi, Ured za ljudska prava i prava nacionalnih manjina Vlade RH

**Sunositelji:** Hrvatski Crveni križ i organizacije civilnog društva

**Rok:** 31. prosinca 2021.

**Potrebna sredstva:** mjeru provode postojeći zaposlenici u okviru svoga redovnog rada za koji su sredstva planirana na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH i na aktivnosti A792007 - Administracija i upravljanje Ministarstva za demografiju, obitelj, mlade i socijalnu politiku; financijska sredstva osigurana su u okviru redovne djelatnosti, na aktivnosti A553131 - Administracija i upravljanje, Razdjel 040, Glava 05 Ministarstva unutarnjih poslova

**Pokazatelji provedbe:** izrađeni indikatori, smjernice i alati za identifikaciju djece žrtava trgovanja ljudima

**Mjera je provedena**

Hrvatski Crveni križ:

Praktične smjernice „Identifikacija žrtava trgovanja ljudima u zemljama tranzita i odredišta u Europi“, letak „Živjeti i raditi u Hrvatskoj“, kartice s informacijama o rizicima trgovanja ljudima te plakati na engleskom, paštu, farsi i arapskom jeziku namijenjeni su kako odraslim osobama, tako i djeci.

**Utrošena sredstva:** sredstva osigurana kroz redovita sredstva državnog proračuna s aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH, u okviru aktivnosti A792007 - Administracija i upravljanje Ministarstva za demografiju, obitelj, mlade i socijalnu politiku, iz redovnog poslovanja, s aktivnosti A553131 - Administracija i upravljanje, Razdjel 040, Glava 05 Ministarstva unutarnjih poslova te u iznosu od 29.508,73 kuna u sklopu „STEP – Integracija žrtava trgovanja ljudima proaktivnom identifikacijom i zaštitom“, dvogodišnjeg transnacionalnog projekta čiji je nositelj Britanski Crveni križ, a koji se provodi u suradnji s Hrvatskim Crvenim križem, Nizozemskim Crvenim križem, organizacijama Ashiana i Hestia iz Velike Britanije te France terre d’ Asile, uz podršku Ureda za ljudska prava i prava nacionalnih manjina Vlade RH

***MJERA 2.* Osnaživanje mobilnih timova**

Aktivnost:

1. Organiziranje zajedničkih treninga za članove mobilnih timova, stručnjake u sustavu socijalne skrbi, državne odvjetnike, policijske službenike i inspektore rada

**Nositelj:** Ured za ljudska prava i prava nacionalnih manjina Vlade RH

**Sunositelj:** ministarstvo nadležno za zdravstvo, ministarstvo nadležno za poslove socijalne skrbi, ministarstvo nadležno za unutarnje poslove, Državno odvjetništvo Republike Hrvatske, Hrvatski Crveni križ i organizacije civilnog društva i središnje tijelo državne uprave nadležno za nadzor primjene propisa o radu

**Rok:** kontinuirano

**Potrebna sredstva:** mjeru provode postojeći zaposlenici u okviru svoga redovnog rada za koji su sredstva planirana na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH

**Pokazatelji provedbe**: stručno osposobljeni članovi mobilnih timova i policijski službenici, državni odvjetnici, inspektori rada te održani stručni treninzi

**Mjera se provodi**

Hrvatski Crveni križ:

U veljači 2019. u Opatiji je održana Specijalizirana obuka za članove mobilnih timova za pružanje prvih oblika pomoći žrtvama trgovanja ljudima u organizaciji Hrvatskog Crvenog križa i Ureda za ljudska prava i prava nacionalnih manjina Vlade RH. Po završetku obuke, polaznici su osposobljeni za rad u mobilnim timovima za pružanje prvih oblika pomoći žrtvama trgovanja ljudima. Na treningu su sudjelovala 22 člana mobilnih timova i dva koordinatora mobilnih timova.

Centar za žene žrtve rata – ROSA za PETRA Mrežu nevladinih organizacija za prevenciju i eliminaciju trgovanja ženama u svrhu seksualnog iskorištavanja:

Sedam predstavnica iz pet organizacija PETRA Mreže sudjelovalo je na treningu za Mobilne timove održanom u Opatiji u veljači 2019. Navedenih pet organizacija su: Centar ROSA iz Zagreba, „Domine“ iz Splita, „Delfin“ iz Pakraca, „Hera“ iz Križevaca i Udruga žena Vukovar. Kao uočeni nedostaci ističu se nedovoljno vremena i edukacijskog sadržaja koje je uloženo u ovu edukaciju uz napomenu da su u edukaciju bile uključene predstavnice organizacija civilnog društva i centara za socijalnu skrb, a ne i ostali predstavnici nadležnih institucija. Nedostaje i edukacija po pojedinačnim mobilnim timovima sa svim članovima i članicama iz regije.

Ministarstvo unutarnjih poslova:

Policijski službenici Uprave kriminalističke policije su 27. i 28. veljače 2019., u svojstvu predavača, sudjelovali na dvodnevnoj specijaliziranoj obuci za članice/ove mobilnih timova za suzbijanje trgovanja ljudima, koja se održala u Opatiji, u organizaciji Ureda za ljudska za ljudska prava i prava nacionalnih manjina Vlade RH i Hrvatskog Crvenog križa.

**Utrošena sredstva:** sredstva osigurana kroz redovita sredstva državnog proračuna s aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH te sredstva projekta STEP Hrvatskog Crvenog križa u ukupnom iznosu od 7.420,00 kuna

1. Izrada standardnog programa treninga i priručnika za članove mobilnih timova, stručnjake u sustavu socijalne skrbi, državne odvjetnike, policijske službenike i inspektore rada

**Nositelj:** Ured za ljudska prava i prava nacionalnih manjina Vlade RH

**Sunositelji:** ministarstvo nadležno za unutarnje poslove, ministarstvo nadležno za poslove socijalne skrbi, ministarstvo nadležno za zdravstvo, Državno odvjetništvo Republike Hrvatske, ministarstvo nadležno za obrazovanje, Hrvatski zavod za zapošljavanje, Hrvatski Crveni križ i organizacije civilnog društva

**Rok:** 31. prosinca 2019.

**Potrebna sredstva:** mjeru provode postojeći zaposlenici u okviru svoga redovnog rada za koji su sredstva planirana na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH

**Pokazatelj provedbe:** izrađen standardni program treninga i priručnik za članove mobilnih timova, stručnjake u sustavu socijalne skrbi, državne odvjetnike, policijske službenike i stručno osposobljene inspektore rada

**Mjera je provedena**

Hrvatski Crveni križ:

Kako bi se stručnjacima u radu sa žrtvama trgovanja ljudima i članovima mobilnih timova za pomoć žrtvama trgovanja ljudima osigurao rad temeljen na relevantnim informacijama i pristupima u radu, ažuriran je priručnik Hrvatskog Crvenog križa *Pomoć i zaštita žrtava trgovanja ljudima – Vodič za pomagače.* Također, izrađen je obrazac za Inicijalnu procjenu potreba novoidentificiranih žrtava trgovanja ljudima.

**Utrošena sredstva:** sredstva osigurana kroz redovita sredstva državnog proračuna s aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH

***MJERA 3.* Osnaživanje rada nacionalne SOS linije protiv trgovanja ljudima**

Aktivnost:

1. Sustavno financiranje SOS linije

**Nositelj:** Ured za ljudska prava i prava nacionalnih manjina Vlade RH

**Sunositelj:** Centar za žene žrtve rata – Rosa

**Rok:** kontinuirano

**Potrebna sredstva:** sredstva planirana na aktivnosti A681023 - Provedba Nacionalnog plana za suzbijanje trgovanja ljudima Ureda za ljudska prava i prava nacionalnih manjina Vlade RH u iznosu od 5.000,00 kuna za svaku godinu provedbe mjere

**Pokazatelji provedbe:** pružena novčana potpora za SOS liniju

**Mjera se provodi**

Radi senzibilizacije javnosti za problematiku trgovanja ljudima te s ciljem prevencije trgovanja ljudima uspostavljena je SOS telefonska linija (0800 7799) na kojoj je moguće zatražiti pomoć i dobiti potrebne informacije ili prijaviti slučajeve za koje se sumnja da se radi o trgovanju ljudima. Ured za ljudska prava i prava nacionalnih manjina Vlade RH kontinuirano financira navedenu SOS telefonsku liniju.

**Utrošena sredstva:** sredstva osigurana kroz redovita sredstva državnog proračuna s aktivnosti A681023 - Provedba Nacionalnog plana za suzbijanje trgovanja ljudima Ureda za ljudska prava i prava nacionalnih manjina Vlade RH u ukupnom iznosu od 93.304,36 kuna

1. Informiranje javnosti o radu SOS linije

**Nositelj:** Ured za ljudska prava i prava nacionalnih manjina Vlade RH

**Sunositelji:** Operativni tim Nacionalnog odbora za suzbijanje trgovanja ljudima u Republici Hrvatskoj

**Rok:** kontinuirano

**Potrebna sredstva:** mjeru provode postojeći zaposlenici u okviru svoga redovnog rada za koji su sredstva planirana na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH

**Pokazatelj provedbe:** dostupnost informacija na svim relevantnim web stranicama nadležnih ministarstava i Ureda za ljudska prava i prava nacionalnih manjina Vlade RH, isticanje SOS linije na svim važnijim događanjima (okrugli stolovi, konferencije, edukacije)

**Mjera se provodi**

Centar za žene žrtve rata – ROSA za PETRA Mrežu nevladinih organizacija za prevenciju i eliminaciju trgovanja ženama u svrhu seksualnog iskorištavanja:

Dostupnost informacija o SOS telefonskoj liniji ostvarena je na svim relevantnim web stranicama nadležnih ministarstava te Ureda za ljudska prava i prava nacionalnih manjina Vlade RH, a broj SOS linije istaknut je i na svim važnijim događanjima (okrugli stolovi, konferencije, edukacije). Centar ROSA održao je 9. studenog 2019. predavanje na Edukacijsko-rehabilitacijskom fakultetu Sveučilišta u Zagrebu u okviru izbornog predmeta Trgovanje ljudima za studente i studentice 1. i 2. godine diplomskog studija socijalne pedagogije koji se izvodi u kondenziranom obliku subotama. Prezentirana su iskustva rada na SOS telefonskoj liniji i druge aktivnosti koje su usmjerene na prevenciju i suzbijanje trgovanja ljudima.

**Utrošena sredstva:** sredstva osigurana kroz redovita sredstva državnog proračuna s aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH

1. Rad na SOS liniji

**Nositelj:** Centar za žene žrtve rata – Rosa

**Sunositelj:** Ured za ljudska prava i prava nacionalnih manjina Vlade RH

**Rok:** kontinuirano

**Potrebna sredstva:** sredstva osigurava organizacija civilnog društva koja nije korisnik Državnog proračuna

**Pokazatelj provedbe:** izvještajio prijavama na SOS liniju

**Mjera se provodi**

Centar za žene žrtve rata – ROSA za PETRA Mrežu nevladinih organizacija za prevenciju i eliminaciju trgovanja ženama u svrhu seksualnog iskorištavanja:

Izvještaji o prijavama na SOS telefonsku liniju dostavljani su Uredu za ljudska prava i prava nacionalnih manjina Vlade RH na mjesečnoj osnovi. SOS telefonska linija radila je svakodnevno od 10,00 – 18,00 sati tijekom cijele 2019. Zaprimljena su ukupno 482 poziva, od čega su četiri prijave o sumnji na trgovanje ljudima proslijeđene Ministarstvu unutarnjih poslova.

**Utrošena sredstva**: sredstva za rad na SOS liniji osigurali su sunositelji mjere – organizacije civilnog društva u okviru sredstava s kojima raspolažu, ovisno o proračunu i mogućnostima same organizacije. Organizacije nisu korisnici državnog proračuna, stoga nije obvezatno iskazivanje konkretnih iznosa.

***MJERA 4.* Nastavak suradnje s organizacijama civilnog društva u vezi s aktivnostima u području identifikacije žrtava trgovanja ljudima**

Aktivnost:

1. Redovito informiranje organizacija civilnog društva (članica Operativnog tima) o identificiranim žrtvama trgovanja ljudima i pruženim oblicima pomoći i zaštite u okviru sastanaka Operativnog tima Nacionalnog odbora za suzbijanje trgovanja ljudima

**Nositelj:** Ured za ljudska prava i prava nacionalnih manjina Vlade RH i ministarstvo nadležno za unutarnje poslove

**Sunositelj:** organizacije civilnog društva i Hrvatski Crveni križ

**Rok:** kontinuirano

**Potrebna sredstva:** mjeru provode postojeći zaposlenici u okviru svoga redovnog rada za koji su sredstva planirana na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH; financijska sredstva osigurana su u okviru redovne djelatnosti, na aktivnosti A553131 - Administracija i upravljanje, Razdjel 040, Glava 05 Ministarstva unutarnjih poslova

**Pokazatelji provedbe:** informirane organizacije civilnog društva (članice Operativnog tima) o identificiranim žrtvama trgovanja ljudima i pruženim oblicima pomoći i zaštite, izrađena i dostavljena bilješka s održanih sastanaka Operativnog tima

**Mjera se provodi**

Ministarstvo unutarnjih poslova:

Policijski službenici Uprave kriminalističke policije su i tijekom 2019. redovito informirali organizacije civilnog društva (članice Operativnog tima) o identificiranim žrtvama trgovanja ljudima i pruženim oblicima pomoći i zaštite, u okviru sastanaka Operativnog tima Nacionalnog odbora za suzbijanje trgovanja ljudima Vlade RH.

Hrvatski Crveni križ:

Tijekom 2019. Hrvatski Crveni križ sudjelovao je na sastancima Operativnog tima Nacionalnog odbora za suzbijanje trgovanja ljudima te se na taj način doprinijelo razmjeni informacija o provedenim aktivnostima i oblicima pružene pomoći žrtvama trgovanja ljudima. Sastanci Operativnog tima održavali su se jednom mjesečno u Uredu za ljudska prava i prava nacionalnih manjina Vlade RH, a sastancima su prisustvovali predstavnici nadležnih ministarstava i nevladinih organizacija koje se bave prevencijom te pomoći i zaštitom žrtava trgovanja ljudima.

Centar za žene žrtve rata – ROSA za PETRA Mrežu nevladinih organizacija za prevenciju i eliminaciju trgovanja ženama u svrhu seksualnog iskorištavanja:

Članice organizacije civilnog društva (članice Operativnog tima) informirane su o identificiranim žrtvama trgovanja ljudima i pruženim oblicima pomoći i zaštite, a izrađena je i dostavljena bilješka s održanih sastanaka Operativnog tima.

**Utrošena sredstva:** sredstva osigurana kroz redovita sredstva državnog proračuna s aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH i iz redovnog poslovanja, s aktivnosti A553131 - Administracija i upravljanje, Razdjel 040, Glava 05 Ministarstva unutarnjih poslova

1. Redovito ažuriranje podataka o pozivima pristiglim na SOS liniju

**Nositelj:** Ured za ljudska prava i prava nacionalnih manjina Vlade RH

**Sunositelj:** Centar za žene žrtve rata – Rosa

**Rok:** kontinuirano

**Potrebna sredstva:** mjeru provode postojeći zaposlenici u okviru svoga redovnog rada za koji su sredstva planirana na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH

**Pokazatelji provedbe:** ažurirani podaci o pozivima na SOS liniju

**Mjera se provodi**

Centar za žene žrtve rata – ROSA za PETRA Mrežu nevladinih organizacija za prevenciju i eliminaciju trgovanja ženama u svrhu seksualnog iskorištavanja redovno, na mjesečnoj bazi, dostavljao je Uredu za ljudska prava i prava nacionalnih manjina Vlade RH izvještaje o pozivima pristiglim na SOS telefonsku liniju koje podatke je Ured za ljudska prava i prava nacionalnih manjina Vlade RH redovno ažurirao.

**Utrošena sredstva:** sredstva osigurana kroz redovita sredstva državnog proračuna s pozicije A681000 - Administracija i upravljanje Ureda za ljudska prava i prava nacionalnih manjina Vlade RH

1. Redovito izvještavanje članova Operativnog tima Nacionalnog odbora za suzbijanje trgovanja ljudima o rezultatima provedenih aktivnosti temeljem zaprimljenih informacija o pozivima na SOS liniju

**Nositelj:** Ured za ljudska prava i prava nacionalnih manjina Vlade RH i ministarstvo nadležno za unutarnje poslove

**Sunositelj:** organizacije civilnog društva i Hrvatski Crveni križ

**Rok:** kontinuirano

**Potrebna sredstva:** mjeru provode postojeći zaposlenici u okviru svoga redovnog rada za koji su sredstva planirana na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH; financijska sredstva osigurana su u okviru redovne djelatnosti, na aktivnosti A553131 - Administracija i upravljanje, Razdjel 040, Glava 05 Ministarstva unutarnjih poslova

**Pokazatelji provedbe:** redovita informiranost članova Operativnog tima o pozivima na SOS liniju o rezultatima provedenih aktivnosti, izrađena i dostavljena bilješka s održanih sastanaka Operativnog tima

**Mjera se provodi**

Ministarstvo unutarnjih poslova:

U svrhu ispunjavanja daljnjih ciljeva određenih Nacionalnim planom, tijekom 2019. policijski službenici Uprave kriminalističke policije nastavili su s intenzivnom suradnjom s organizacijama civilnog društva koje rade na zaprimanju dojava upućenih na SOS telefonsku liniju uspostavljenu radi uspješnije borbe protiv trgovanja ljudima. Slijedom toga, policijski službenici navedene Uprave postupali su na temelju četiri zaprimljene dojave o saznanjima vezanim za možebitne inkriminirane radnje u vezi s trgovanjem ljudima, tijekom kojih nisu identificirane žrtve trgovanja ljudima. Također, organizacije civilnog društva (članice Operativnog tima) redovito su informirane o rezultatima provedenih aktivnosti na temelju zaprimljenih informacija o pozivima na SOS telefonsku liniju, identificiranim žrtvama trgovanja ljudima i pruženim oblicima pomoći i zaštite u okviru sastanaka Operativnog tima Nacionalnog odbora za suzbijanje trgovanja ljudima Vlade RH.

Policijski službenici Policijske uprave virovitičko-podravske su i tijekom 2019. održavali suradnju s organizacijom civilnog društva pod nazivom S.O.S. Virovitica, koja postoji i djeluje na području navedene Policijske uprave u čiji djelokrug rada, između ostalog, ulazi i problematika trgovanja ljudima.

Centar za žene žrtve rata – ROSA za PETRA Mrežu nevladinih organizacija za prevenciju i eliminaciju trgovanja ženama u svrhu seksualnog iskorištavanja:

Članovi i članice Operativnog tima Nacionalnog odbora za suzbijanje trgovanja ljudima redovito su informirani o pozivima na SOS telefonsku liniju te o rezultatima provedenih aktivnosti.

**Utrošena sredstva:** sredstva osigurana kroz redovita sredstva državnog proračuna s aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH i iz redovnog poslovanja, s aktivnosti A553131 - Administracija i upravljanje, Razdjel 040, Glava 05 Ministarstva unutarnjih poslova

**CILJ:**

***2. Regionalna i međunarodna suradnja u području suzbijanja trgovanja ljudima i identifikacije žrtava***

***MJERA 1.* Sudjelovanje u provedbi međunarodnih i regionalnih operativnih akcija i projekata usmjerenih na identifikaciju žrtava i suzbijanje kriminaliteta povezanog s trgovanjem ljudima (Interpol, Europol, SELEC, Agencija za europsku graničnu i obalnu stražu (FRONTEX), regionalna i međunarodna policijska suradnja temeljem bilateralnih sporazuma)**

Aktivnost:

1. Sudjelovanje u regionalnim i međunarodnim operativnim akcijama

**Nositelj:** ministarstvo nadležno za unutarnje poslove

**Sunositelj:** Državno odvjetništvo Republike Hrvatske i središnje tijelo državne uprave nadležno za nadzor primjene propisa o radu

**Rok:** kontinuirano

**Potrebna sredstva:** financijska sredstva osigurana su u okviru redovne djelatnosti, na aktivnosti A553131 - Administracija i upravljanje, Razdjel 040, Glava 05 Ministarstva unutarnjih poslova

**Pokazatelj provedbe**: provedene operativne akcije i izrađena izvješća o rezultatima provedenih operativnih akcija i projekata

**Mjera se provodi**

Ministarstvo unutarnjih poslova:

U odnosu na ostvarenu međunarodnu policijsku suradnju, Uprava kriminalističke policije je i u 2019., tijekom provođenja značajnijih kriminalističkih istraživanja, ostvarivala intenzivnu međunarodnu policijsku suradnju s državama članicama EU i trećim državama, koja se ostvarivala organiziranim operativnim sastancima te kanalima međunarodne policijske suradnje, putem Europola, Interpola te putem policijskih časnika za vezu.

Također, policijski službenici policijskih uprava su tijekom 2019. provodili preventivno-represivne aktivnosti kroz usklađene zajedničke operativne akcije. Tako su u sklopu EU Policy Cycle-a i EMPACT prioriteta „Trgovanje ljudima“, u organizaciji i u suradnji s Europolom te u koordinaciji s Ravnateljstvom policije MUP-a RH sudjelovali u provedbi EMPACT akcijskih dana (EAD 2019) i Zajedničkih akcijskih dana velikih razmjera 2019. (LSJAD 2019.), namijenjenih suzbijanju trgovanja ljudima, koji su se također provodili na području svih država članica Europske unije i trećih država, tijekom kojih dana se koordinirala provedba određenog broja operativnih aktivnosti planiranih OAP-om 2020. (Operativnim akcijskim planom 2020.), pa su tako:

– u vremenskom razdoblju od 8. do 10. travnja 2019., u suradnji s inspektorima rada Državnog inspektorata Republike Hrvatske, sudjelovali u provedbi akcijskih dana po EMPACT prioritetu „Trgovanje ljudima – suzbijanje radne eksploatacije“, tijekom kojih je 2196 policijskih službenika izvršilo provjeru ukupno 18353 osoba i 11160 vozila na 288 lokacija, kojom prilikom je identificirana jedna maloljetna žrtva trgovanja ljudima koja je bila eksploatirana u svrhu sklapanja nedozvoljenog ili prisilnog braka; za počinjenje tog kaznenog djela („Trgovanje ljudima“ iz članka 106. KZ/11) kazneno je prijavljeno 10 osumnjičenih osoba;

– u vremenskom razdoblju od 18. do 20. lipnja 2019. sudjelovali u provedbi akcijskih dana po EMPACT prioritetu „Trgovanje ljudima – suzbijanje trgovanja djecom“, tijekom kojih je 4567 policijskih službenika izvršilo provjeru ukupno 67554 osoba i 62077 vozila na 545 lokacija, kojom prilikom nisu identificirane žrtve trgovanja ljudima

– u vremenskom razdoblju od 16. do 20. rujna 2019. sudjelovali u provedbi Zajedničkih akcijskih dana velikih razmjera 2019. (LSJAD 2019.) po EMPACT prioritetu „Trgovanje ljudima – s posebnim naglaskom na suzbijanje trgovanja ljudima u cilju spolne eksploatacije i eksploatacije za činjenje protupravnih radnji, osobito maloljetnih osoba (djece)“, tijekom kojih je 7286 policijskih službenika izvršilo provjeru ukupno 99742 osoba i 25118 vozila na 474 lokacija, kojom prilikom je identificirana jedna punoljetna žrtva trgovanja ljudima koja je bila spolno eksploatirana; za počinjenje tog kaznenog djela kazneno je prijavljena jedna osumnjičena osoba.

U svrhu educiranja, tijekom 2019. policijskim službenicima Ministarstva unutarnjih poslova, pravovremeno su na znanje i postupanje dostavljana sva pristigla međunarodna izvješća i upozorenja o uočenim novim načinima eksploatacije žrtava trgovanja ljudima na područja europskih država; u svrhu iskorištavanja u autoprijevozničkoj industriji te modernog ropstva u području ribarstva.

Državno odvjetništvo Republike Hrvatske:

Tijekom 2019. predstavnici državnog odvjetništva sudjelovali su na dva međunarodna seminara u Budimpešti u organizaciji ILEAE i na seminaru održanom u Bukureštu.

Državni inspektorat:

Inspektori rada Državnog inspektorata, kao središnjeg tijela državne uprave nadležnog za nadzor primjene propisa o radu, u suradnji s policijskim službenicima Ministarstva unutarnjih poslova sudjelovali su u Zajedničkim akcijskim danima suzbijanja trgovanja ljudima radi radne eksploatacije tijekom 2019. (Joint Action Days suppression of trafficking in human beings for labour exploitation). U Zajedničkim akcijskim danima sudjelovale su i ostale države članice Europskog gospodarskog prostora, a organizirani su uz podršku Europola. Na području Republike Hrvatske 51 inspektor rada Državnog inspektorata proveo je inspekcijske nadzore kod 116 poslodavaca u djelatnosti poljoprivrede, u domovima za njegu nemoćnih i starijih osoba, ugostiteljskoj djelatnosti, u djelatnosti graditeljstva, šumarstva, kozmetičkim salonima i drugim djelatnostima.

U djelatnosti poljoprivrede inspektori rada proveli su nadzore kod 15 poslodavaca te su poduzete sljedeće mjere:

– protiv jednog poslodavca podnesen je optužni prijedlog zbog osnovane sumnje na počinjenje prekršaja iz članka 226. stavka 1. Zakona o strancima („Narodne novine“, broj 130/11., 74/13., 69/17. i 46/18., u daljnjem tekstu: ZS), jer je poslodavac zaposlio državljana treće zemlje bez dozvole za boravak i rad u Republici Hrvatskoj

U domovima za njegu nemoćnih i starijih osoba inspektori su proveli nadzore kod 19 poslodavaca te su poduzete sljedeće mjere:

– doneseno je jedno usmeno rješenje u zapisniku o inspekcijskom nadzoru na temelju članka 226. stavka 1. točke 5. Zakona o radu („Narodne novine“ broj 93/14., 127/17. i 98/19., u daljnjem tekstu: ZOR), kojim je naređeno poslodavcu da radniku ponudi izmjenu ugovora koji će sadržavati nedostajuće sastojke

– protiv jednog poslodavca podnesen je optužni prijedlog nadležnom općinskom sudu osnovane sumnje na počinjenje prekršaja iz članka 228. stavka 1. točke 13. i stavka 2. ZOR-a, jer poslodavac nije omogućio radniku korištenje dnevnog odmora

– protiv jednog poslodavca podnesen je optužni prijedlog nadležnom prekršajnom sudu zbog osnovane sumnje na počinjenje prekršaja iz članka 172. stavka 2. točke 5. i stavka 3. Zakona o mirovinskom osiguranju („Narodne novine“ broj 33/15., 93/15., 120/16., 18/18., 62/18., 115/18. i 102/19., u daljnjem tekstu: ZOMO), jer poslodavac nije podnio prijave osiguranja Hrvatskom zavodu za mirovinsko osiguranje za tri radnika u propisanom roku i za prekršaj iz članka 229. stavka 1. točke 3. i stavka 2. ZOR-a, jer poslodavac nije dostavio radnicima primjerke prijava na obvezno mirovinsko i zdravstveno osiguranje u propisanom roku

– protiv jednog poslodavca podnesen je optužni prijedlog nadležnom općinskom sudu zbog osnovane sumnje na počinjenje prekršaja iz članka 172. stavka 2. točke 4. i stavka 3. ZOMO-a, jer poslodavac nije prijavio početak poslovanja/prestanak poslovanja i promjenu djelatnosti u propisanom roku Hrvatskom zavodu za mirovinsko osiguranje, a inspektor rada je o tome obavijestio Ministarstvo za demografiju, obitelj, mlade i socijalnu politiku.

U djelatnosti ugostiteljstva (hoteli, restorani, caffe barovi) inspektori su proveli nadzore kod 24 poslodavca te su poduzete sljedeće mjere:

– doneseno je jedno usmeno rješenje u zapisnik o inspekcijskom nadzoru na temelju članka 171. stavka 1. ZOMO-a o privremenoj zabrani obavljanja djelatnosti, jer je poslodavac zaposlio dva radnika koja nije prijavio na obvezno mirovinsko osiguranje prije početka rada te je protiv jednog poslodavca podnesen optužni prijedlog nadležnom općinskom sudu zbog osnovane sumnje na počinjenje za prekršaj iz članka 172. stavka 2. točke 5. i stavka 3. ZOMO-a, jer poslodavac dva radnika nije prijavio na obvezno mirovinsko osiguranje

– protiv jednog poslodavca podnesen je optužni prijedlog nadležnom općinskom sudu zbog osnovane sumnje na počinjenje prekršaja iz članka 229. stavka 1. točke 16. i stavka 2. ZOR-a, jer je poslodavac organizirao prekovremeni rad duži od 50 sati tjedno i prekršaja iz članka 229. stavka 1. točke 34. i stavka 2. ZOR-a, jer poslodavac nije dostavio radniku obračun dugovane, a neisplaćene plaće u propisanom roku, kao i zbog prekršaja iz članka 229. stavka 1. točke 1. i stavka 2. ZOR-a, jer poslodavac nije vodio evidenciju o radnicima i radnom vremenu na propisani način

– protiv jednog poslodavca podnesen je optužni prijedlog Općinskom sudu zbog osnovane sumnje na prekršaj iz članka 172. stavka 2. točke 5. i stavka 3. ZOMO-a, jer poslodavac nije prijavio jednog radnika Zavodu za mirovinsko osiguranje u propisanom roku

– protiv jednog poslodavca podnesen je optužni prijedlog nadležnom općinskom sud zbog osnovane sumnje na počinjenje prekršaja iz članka 93. stavka 1. točke 9. Zakona o obrtu („Narodne novine“, broj 143/13.), jer poslodavac-obrtnik nije ispunio poseban uvjet stručne spreme, odgovarajuće srednje strukovno obrazovanje ili položen majstorski ispit odnosno posebnog zdravstvenog uvjeta, a nije niti zaposlio radnika na puno radno vrijeme koji ispunjava te uvjete

– protiv jednog poslodavca podnesen je optužni prijedlog nadležnom općinskom sudu zbog osnovane sumnje na počinjenje prekršaja iz članka 228. stavka 1. točke 13. i stavka 2. ZOR-a, jer poslodavac radniku nije omogućio korištenje dnevnog odmora i za prekršaj iz članka 229. stavka 1. točke 1. i stavka 2. ZOR-a, jer poslodavac nije na propisan način vodio evidenciju o radnicima i radnom vremenu.

U djelatnosti graditeljstva inspektori su proveli nadzore kod 26 poslodavaca te su poduzete sljedeće mjere:

– doneseno je usmeno rješenje u zapisniku o inspekcijskom nadzoru u skladu s člankom 171. stavkom 1. ZOMO-a o privremenoj zabrani obavljanja djelatnosti, jer je poslodavac zaposlio pet radnika, a nije ih prijavio na obvezno mirovinsko osiguranje prije početka rada te je protiv istog poslodavca podnesen optužni prijedlog nadležnom općinskom sudu zbog osnovane sumnje na počinjenje prekršaja iz članka 172. stavka 2. točke 5. i stavka 3. ZOMO-a, jer poslodavac nije prijavio pet radnika na obvezno mirovinsko osiguranje te prekršaja iz članka 229. stavka 1. točke 3. i stavka 2. ZOR-a, jer poslodavac nije sklopio pisane ugovore o radu s radnicima niti im je dostavio pisane potvrde o sklopljenom ugovoru o radu prije početka rada,

– protiv jednog poslodavca podnesen je optužni prijedlog nadležnom općinskom sudu za prekršaj iz članka 172. stavka 2. točke 5. i stavka 3. ZOMO-a, jer poslodavac nije prijavio devet radnika na obvezno mirovinsko osiguranje u propisanom roku,

– protiv dva poslodavca podneseni su optužni prijedlozi nadležnom općinskom sudu zbog osnovane sumnje na počinjenje prekršaja iz članka 226. stavka 1. ZS-a, jer je svaki od poslodavca zaposlio po dva državljanina treće zemlje bez dozvole za boravak i rad u Republici Hrvatskoj.

– protiv jednog poslodavca podnesen je optužni prijedlog nadležnom općinskom sudu zbog osnovane sumnje na počinjenje prekršaj iz članka 172. stavka 2. točke 5. i stavka 3. ZOMO-a, jer poslodavac nije prijavio radnika na obvezno mirovinsko osiguranje u propisanom roku i nije evidentirao promjene tijekom osiguranja.

U djelatnosti šumarstva inspektori su proveli nadzore kod šest poslodavaca te su poduzete sljedeće mjere:

– doneseno je usmeno rješenjem u zapisniku o inspekcijskom nadzoru u skladu s člankom 171. ZOMO-a o privremenoj zabrani obavljanja djelatnosti, jer poslodavac nije prijavio jednog radnika na obvezno mirovinsko osiguranje. Poslodavac je u skladu s člankom 171. stavkom 3. ZOMO-a uplatio iznos od 20.000,00 kuna u državni proračun, zbog čega mjera o privremenoj zabrani djelatnosti nije izvršena.

U kozmetičkim salonima inspektori su proveli inspekcijske nadzore kod 11 poslodavaca te su poduzete sljedeće mjere:

– protiv jednog poslodavca podnesen je optužni prijedlog nadležnom općinskom sudu radi osnovane sumnje na počinjenje prekršaja iz članka 172. stavka 2. točke 5. i stavka 3. ZOMO-a, jer poslodavac nije prijavio pet radnika na obvezno mirovinsko osiguranje u propisanom roku

– protiv jednog poslodavca podnesen je optužni prijedlog nadležnom općinskom sudu radi osnovane sumnje na počinjenje prekršaja iz članka 229. stavka 1. točke 1. i stavka 2. ZOR-a, jer poslodavac nije propisano vodio evidenciju o radnicima i radnom vremenu.

U drugim uslužnim djelatnosti kao što su autopraonice, inspektori su proveli inspekcijske nadzore kod četiri poslodavca, u djelatnosti trgovine kod tri poslodavca, u pekarama su proveli nadzore kod dva poslodavca, u djelatnosti recikliranja proveden je nadzor kod jednog poslodavca, kod poslodavaca koji pružaju usluge čišćenja provedeni su nadzori kod dva poslodavca te su provedena tri nadzora kod poslodavaca koji pružaju usluge popravka motornih vozila, a kod kojih poslodavaca nisu utvrđene povrede propisa iz nadležnosti inspekcije rada u području radnih odnosa.

O provedenim nadzorima i poduzetim mjerama putem Ministarstva unutarnjih poslova obaviješten je Europol.

Centar za žene žrtve rata – ROSA za PETRA Mrežu nevladinih organizacija za prevenciju i eliminaciju trgovanja ženama u svrhu seksualnog iskorištavanja:

Uočen je problem u suradnji između policije Republike Hrvatske te Bosne i Hercegovine. Naime, u slučaju žrtve trgovanja ljudima identificiranoj u Splitu, pokazalo se da ne postoji suradnja s policijom iz Republike Srpske. Žrtva je dopraćena do državne granice bez povratne informacije o tome što je dalje bilo s njom, unatoč pokušaju Centra za žene žrtve rata – ROSA i suradničkih organizacija u Bosni i Hercegovini (Banja Luka, Mostar...) da dođu do te informacije. Radi se o žrtvi radne eksploatacije starosti 18 godina u odnosu na koju je nadležni sud odbacio kvalifikaciju kaznenog djela trgovanja ljudima.

**Utrošena sredstva:** iz redovnog poslovanja, s aktivnosti A553131 - Administracija i upravljanje, Razdjel 040, Glava 05 Ministarstva unutarnjih poslova

***MJERA 2.* Iniciranje, organiziranje i sudjelovanje u provedbi međunarodnih i regionalnih skupova vezanih uz identifikaciju žrtava trgovanja ljudima**

Aktivnost:

1. Iniciranje, organiziranje i sudjelovanje u provedbi međunarodnih i regionalnih skupova

**Nositelj:** Ured za ljudska prava i prava nacionalnih manjina Vlade RH

**Sunositelji:** ministarstvo nadležno za unutarnje poslove, ministarstvo nadležno za zdravstvo, ministarstvo nadležno za poslove socijalne skrbi, Državno odvjetništvo Republike Hrvatske, ministarstvo nadležno za poslove pravosuđa i ministarstvo nadležno za vanjske i europske poslove, središnje tijelo državne uprave nadležno za nadzor primjene propisa o radu, Pravosudna akademija, Hrvatski Crveni križ i organizacije civilnog društva

**Rok:** kontinuirano

**Potrebna sredstva:** sredstva planirana na aktivnosti A681023 - Provedba Nacionalnog plana za suzbijanje trgovanja ljudima Ureda za ljudska prava i prava nacionalnih manjina Vlade RH u iznosu od 15.000,00 kuna za svaku godinu provedbe mjere

**Pokazatelj provedbe:** broj održanih međunarodnih i regionalnih skupova i broj sudionika

**Mjera se provodi**

Ministarstvo unutarnjih poslova:

Policijski službenici Uprave kriminalističke policije su tijekom 2019. sudjelovali na ukupno osam međunarodnih sastanaka vezanih uz EMPACT prioritet (European multidisciplinary platform against criminal threats – Europska multidisciplinarna platforma protiv kriminalnih prijetnji) „Trgovanje ljudima“ pa su tako: od 12. do 13. veljače 2019. u Den Haagu, Nizozemskoj, sudjelovali na strateškom i operativnom „kick off“ sastanku po EMPACT prioritetu „Trgovanje ljudima“, od 14. do 15. ožujka 2019. u Den Haagu, Nizozemskoj, sudjelovali su na operativnom i strateškom sastanku po EMPACT prioritetu „Trgovanje ljudima“ – radna eksploatacija, od 7. do 8. svibnja 2019. u Madridu, u Španjolskoj, sudjelovali su na operativnom sastanku po EMPACT prioritetu „Trgovanje ljudima“ povezano s krivotvorenjem dokumenata, od 4. do 5. lipnja 2019. u Den Haagu, u Nizozemskoj, sudjelovali su na strateškom sastanku po EMPACT prioritetu „Trgovanje ljudima“, 12. lipnja 2019. u Sofiji, u Bugarskoj, sudjelovali su na operativnom i strateškom sastanak po EMPACT prioritetu „Trgovanje ljudima“ – preventivne mjere, od 29. do 30. kolovoza 2019. u Malagi, u Španjolskoj, sudjelovali su na operativnom sastanku po EMPACT prioritetu „Trgovanje ljudima“ povezano s krivotvorenjem dokumenata, od 26. do 27. rujna 2019. u Den Haagu, u Nizozemskoj, sudjelovali su na strateškom sastanku po EMPACT prioritetu „Trgovanje ljudima“ – radi izrade Operational Action Plan 2020. (Operativni akcijski plan 2020.) i od 10. do 11. prosinca 2019. u Noordwijku, u Nizozemskoj sudjelovali su na operativnom i strateškom sastanku po EMPACT prioritetu „Trgovanje ljudima“ – financijske istrage i oduzimanje nezakonito stečene imovine povezane s kaznenim djelom trgovanja ljudima.

Osim navedenih sastanaka, policijski službenici Uprave kriminalističke policije su u odnosu na sudjelovanje u provedbi međunarodnih i drugih skupova vezanih uz identifikaciju žrtava trgovanja ljudima sudjelovali na sljedećim međunarodnim sastancima: od 28. do 29. svibnja 2019. u Beogradu, Republika Srbija, na Regionalnom europskom sastanku Interpolove grupe stručnjaka za borbu protiv trgovanja ljudima (HTEG – Interpol Human Trafficking Expert Group), od 17. do 18. listopada 2019. u Lisabonu, u Portugalu, na Konferenciji na temu suzbijanja trgovanja djecom, državljana država koje nisu članice EU-a te 30. listopada 2019. u Sarajevu, Bosna i Hercegovina, u organizaciji Ministarstva sigurnosti BiH, MUP-a Francuske i UNDOC-a, na regionalnom seminaru na temu „Jačanje prekogranične suradnje u istrazi i kaznenom progonu krijumčarenja migranata i trgovanja ljudima na jugoistoku Europe“.

Nadalje, održani su i sastanci predstavnika Ravnateljstva policije i Veleposlanstva SAD-a 18. siječnja 2019. i 12. prosinca 2019. u prostorijama Uprave kriminalističke policije, zbog izrade Godišnjeg izvješća State Departmenta o trgovanju ljudima za 2019. na području Republike Hrvatske (tzv. TIP Report). Također, 4. rujna 2019. policijski službenici Ravnateljstva policije su u nazočnosti službenica Ureda za ljudska prava i prava nacionalnih manjina Vlade RH održali sastanak s predstavnicima Ureda za demokratske institucije i ljudska prava OESS-a (ODIHR), na temu referalnog mehanizma suzbijanja kaznenih djela trgovanja ljudima te identifikacije žrtava trgovanja ljudima na području Republike Hrvatske. Policijski službenici Ravnateljstva policije su 17. rujna 2019. u Kući Europe, Ulica Augusta Cesarca 4, Zagreb, u nazočnosti službenica Ureda za ljudska prava i prava nacionalnih manjina Vlade RH te uz nazočnost predstavnika Ministarstva vanjskih i europskih poslova prisustvovali sastanku u povodu Trećeg evaluacijskog posjeta Stručne skupine za suzbijanje trgovanja ljudima (GRETA) Vijeća Europe za Konvenciju o suzbijanju trgovanja ljudima, na temu suzbijanja trgovanja. U okviru tog posjeta, predstavnici GRETA-e su 18. rujna 2019. u nazočnosti službenice Ureda za ljudska prava i prava nacionalnih manjina Vlade RH te predstavnika Uprave kriminalističke policije posjetili Prihvatni centar za strance Ježevo, na adresi u Dugom Selu, Obedišće Ježevsko, Slavka Kolara 82.

Dana 5. rujna 2019. policijski službenici Ravnateljstva policije održali su sastanak s gđom. Dunjom Bonacci Skenderović, nezavisnom konzultanticom koja surađuje na izradi „Studije o pregledu funkcioniranja nacionalnih i transnacionalnih referalnih mehanizama država članica“ koju za Europsku komisiju provodi ECORYS, Poljska, u konzorciju s ICMPD-jem i Centrom za istraživanje trgovanja ljudima pri Varšavskom sveučilištu (HTSC), a na temu DG HOME Studije o nacionalnim i transnacionalnim referalnim mehanizmima u vezi suzbijanja trgovanja ljudima u državama članicama EU.

Hrvatski Crveni križ:

Hrvatski Crveni križ, kao supredsjedatelj Europske mreže društava Crvenog križa i Crvenog polumjeseca za suzbijanje trgovanja ljudima (RCRC European Action for Trafficked Persons Network – ATN), sudjelovao je u organiziranju i provođenju aktivnosti mreže. U listopadu 2019. Hrvatski Crveni križ supredsjedao je i sudjelovao na sastanku ATN-a u Bruxellesu, u Belgiji. Na sastanku su predstavljeni rezultati projekta STEP: praktične smjernice i džepni vodič za djelatnike na terenu pod nazivom Identifikacija žrtava trgovanja ljudima u zemljama tranzita i odredišta u Europi te letak Živjeti i raditi u Hrvatskoj. U prosincu 2019. predstavnik Hrvatskog Crvenog križa sudjelovao je na sastanku EU Platforme civilnog društva o trgovanju ljudima u organizaciji Europske komisije u Bruxellesu.

Centar za žene žrtve rata – ROSA za PETRA Mrežu nevladinih organizacija za prevenciju i eliminaciju trgovanja ženama u svrhu seksualnog iskorištavanja:

Predstavnice Centra ROSA sudjelovale su na sljedećim međunarodnim skupovima: od 16. do 18. travnja 2019. na regionalnoj edukaciji „Jačanje kaznenopravnih institucija i vladavine prava u središnjoj i istočnoj Europi, Transnacionalni organizirani kriminal u vezi s trgovanjem ljudima i krijumčarenjem ljudi“ u Projektu sektora za regionalno pravosuđe, Veleposlanstva SAD-a u Hrvatskoj. Na konferenciji je predstavnica Centra ROSA održala predavanje pod nazivom Slučaj Europskog suda za ljudska prava S.M. v. Croatia: Efekti trauma na kredibilitet žrtve i obaveze države. Od 2. do 3. svibnja 2019. na regionalnoj konferenciji „Pokretanje regionalne kampanje „Nula tolerancije za nasilje protiv žena i djevojčica“ koja se održala u Ammanu u Jordanu, u organizaciji EuroMed Feminističke Inicijative iz Pariza sudjelovalo je 138 osoba iz 14 zemalja, uključujući članice istoimenog projekta koji se provodi u sedam zemalja Južnog Mediterana (Egipat, Maroko, Tunis, Jordan, Palestina, Alžir, Libanon). Predstavnice iz 14 zemalja uključivale su nevladine organizacije, ministarstva, sudove, fakultete, itd. Predstavnica Centra ROSA imala je izlaganje u drugoj plenarnoj sesiji „Kontinuum nasilja protiv žena i djevojčica“; od 13. do 14. lipnja 2019. i od 5. do 6. prosinca 2019. u Bruxellesu na XIII. i XIV. sastanku EU-ove Platforme civilnog društva za borbu protiv trgovanja ljudima. Na svakom od sastanaka sudjelovale su predstavnice oko 100 organizacija civilnog društva. Konferencije je organizirala koordinatorica EU-a za suzbijanje trgovanja ljudima, Myrie Vassiliadou, 16. listopada 2019. u Bruxellesu na međunarodnoj konferenciji u okviru Tjedna akcija za zaustavljanje seksualnog iskorištavanja, u organizaciji Europskog ženskog lobija i Equality Now. Konferencija se održala u Europskom parlamentu od 7. do 9. listopada 2019. u Talinu u Estoniji, na 21. konferenciji WAVE mreže (Žene Europe protiv nasilja nad ženama).

Centar ROSA je od 7. do 8. rujna 2019. u Zagrebu suorganizirao VI Strateško promišljanje ženskih organizacija u Republici Hrvatskoj zajedno s Mediteranskim ženskim fondom iz Francuske i Centrom za ženske studije iz Zagreba. Sudjelovalo je 28 predstavnica iz 19 organizacija iz 10 gradova te četiri predstavnice Mediteranskog ženskog fonda.

U suradnji s Vijećem Europe 20. prosinca 2019. organiziran je sastanak predstavnika Vijeća Europe Christophera Speckbachera, programskog voditelja Odjela za rodnu ravnopravnost – Općeg direktorata za demokraciju, s predstavnicama ženskih Organizacija iz Hrvatske: ŽMH iz Autonomne ženske kuće Zagreb, Centra ROSA, Domina, Delfina, SOS Rijeka, Ženske grupa Split i Petra Mreže. Tema sastanka je bila situacija u Hrvatskoj u odnosu na Preporuku o sprječavanju i borbi protiv seksizma, kraće – Preporuka CM/Rec (2019)1, koju je usvojio Odbor ministara Vijeća Europe 27. ožujka 2019. Poseban interes sastanka bilo je područje pristupa pravdi. Preporuke u svom poglavlju IIF odnose se na sektor pravosuđa i posebno pozivaju države članice da „Ojačaju nacionalne i međunarodne sudove i tribunale da prihvaćaju intervencije treće strane i mišljenja stručnjakinja i stručnjaka u temama s kojima sudovi nisu dovoljno upoznati, kao što su seksizam i rodni stereotipi“.

U rujnu 2019. PETRA Mreža održala je sastanke s predstavnicima tijela Vijeća Europe GRETA te predstavnicima OESS-a.

**Utrošena sredstva:** sredstva osigurana na aktivnosti A681023 Provedba Nacionalnog plana za suzbijanje trgovanja ljudima Ureda za ljudska prava i prava nacionalnih manjina Vlade RH u ukupnom iznosu od 93.304,36 kuna

**PRAĆENJE POSTUPAKA OTKRIVANJA, PROCESUIRANJA I SANKCIONIRANJA KAZNENIH DJELA POVEZANIH S TRGOVANJEM LJUDIMA**

**CILJ:**

1. ***Praćenje fenomena trgovanja ljudima kroz ažurirane baze podataka***

***MJERA 1.* Ustrojiti jedinstvenu bazu podataka o slučajevima trgovanja ljudima i procesuiranju počinitelja kaznenog djela trgovanja ljudima i s njime povezanih kaznenih djela**

Aktivnost:

1. Vođenje objedinjene baze podataka i analiza podataka

**Nositelj:** Ured za ljudska prava i prava nacionalnih manjina Vlade RH

**Sunositelj:** ministarstvo nadležno za unutarnje poslove, Državno odvjetništvo Republike Hrvatske i ministarstvo nadležno za poslove pravosuđa

**Rok**: kontinuirano

**Potrebna sredstva:** mjeru provode postojeći zaposlenici u okviru svoga redovnog rada za koji su sredstva planirana na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH

**Pokazatelj provedbe**: rezultati provedene analize prema spolu, dobi, načinu iskorištavanja, državljanstvu

**Mjera se provodi**

Sukladno svojim obvezama nacionalnog koordinativnog tijela na području suzbijanja trgovanja ljudima Ured za ljudska prava i prava nacionalnih manjina Vlade RH vodi objedinjenu evidenciju identificiranih žrtava trgovanja ljudima po dobi, spolu, državi podrijetla i ostalim relevantnim podacima. Također, u suradnji s Ministarstvom unutarnjih poslova i Državnim odvjetništvom Republike Hrvatske prati evidencije postupaka protiv počinitelja kaznenog djela trgovanja ljudima. Sukladno bazi podataka o identificiranim žrtvama trgovanja ljudima, u Republici Hrvatskoj u razdoblju od 2002. do 2019. ukupno su identificirane 384 žrtve trgovanja ljudima. Tabelarni prikaz identificiranih žrtava po državi podrijetla i godini identifikacije nalazi se u prilogu ovog izvješća. (Prilog I).

Državno odvjetništvo Republike Hrvatske:

U okviru predviđene mjere, a u cilju razvijanja novih načina prikupljanja statističkih podataka kroz raniju uspostavu baze podataka o kaznenim djelima trgovanja ljudima Državno odvjetništvo Republike Hrvatske nastavilo je pratiti rad svih državnih odvjetništava na ovim predmetima. Osim što se prikupljaju i analiziraju brojčani pokazatelji o radu, a u cilju analize pojavnosti i učestalosti ovog kaznenog djela, kao i njegovog udjela u ukupnom kriminalitetu, praćenjem podataka o radu na predmetima nižih državnih odvjetništava, Državno odvjetništvo Republike Hrvatske provodi i analizu ovih predmeta u cilju uočavanja trendova.

Tijekom 2019. nadležna državna odvjetništva na području Republike Hrvatske u rad su zaprimila 13 kaznenih prijava kojima je 26 osoba prijavljeno za počinjenje kaznenog djela trgovanja ljudima iz članka 106. KZ/11. Prijave su podnijete protiv 19 muških osoba od kojih je 16 osoba državljana Republike Hrvatske, a tri osobe su strani državljani te protiv sedam ženskih osoba od kojih je šest državljanki Republike Hrvatske i jedna strana državljanka. Od novo zaprimljenih prijava tijekom 2019. u odnosu na tri osobe podignuta je optužnica zbog kaznenog djela trgovanja ljudima iz članka 106. KZ/11. Podignutim optužnicama jedan okrivljenik se tereti za seksualno iskorištavanje, a dva okrivljenika za prisilni rad. Kako je u pojedinim predmetima u kojima je prijava zaprimljena u 2019. još uvijek u tijeku provođenje izvida ili istraga to konačne odluke u predmetima nisu donesene.

Ministarstvo pravosuđa:

Putem informacijskog sustava (eSpis) koji je u upotrebi na sudovima mogu se dobiti svi relevantni podaci (primljeni, riješeni, neriješeni predmeti, načini rješavanja u određenom periodu, drugi podaci potrebni za izvještavanje) o predmetima po pojedinom članku Kaznenog zakona, pa tako i za kazneno djelo trgovanje ljudima. Podatke unose, ažuriraju i za iste su odgovorni sami sudovi.

Ministarstvo pravosuđa dostavlja detaljne podatke o sudskim predmetima trgovanja ljudima na upite raznih institucija:

* UNODC (Ureda Ujedinjenih naroda za droge i kriminal u svrhu izrade Globalnog izvješća o trgovanju ljudima)
* Veleposlanstva Sjedinjenih Američkih Država u Republici Hrvatskoj za godišnje izvješće – <https://www.state.gov/wp-content/uploads/2019/06/2019-Trafficking-in-Persons-Report.pdf>
* Ureda za ljudska prava i prava nacionalnih manjina Vlade RH koji je posredovao u prikupljanju podataka za potrebe EUROSTAT-a
* GRETA – Izvješće vezano uz implementaciju odredaba Konvencije Vijeća Europe o suzbijanju trgovanja ljudima
* Rezolucije Opće skupštine UN-a o jačanju napora na ukidanju svih oblika nasilja nad ženama, trgovini ženama i djevojčicama te intenziviranju napora na ukidanju genitalnog sakaćenja žena.

Tijekom 2019. sudovi u Republici Hrvatskoj donijeli su presude protiv 12 optuženika za kazneno djelo trgovanja ljudima iz članka 106. KZ/11 u šest predmeta. Od tih 12 optuženika, osam optuženih je oslobođeno (za dva od njih presuda je pravomoćna), a četvorica optuženih su osuđena (dva pravomoćno i dva nepravomoćno).

Nepravomoćne presude:

1) Županijski sud u Zagrebu donio je dvije prvostupanjske oslobađajuće presude za kazneno djelo trgovanja ljudima iz članka 106. stavak 1. i stavak 3. KZ/11 protiv šest počinitelja. Te presude nisu pravomoćne jer su nadležni državni odvjetnici podnijeli žalbu Vrhovnom sudu. 2) Općinski sud u Rijeci je u ponovljenom postupku (nakon što je prvostupanjska presuda ukinuta u žalbenom postupku pred drugostupanjskim sudom) donio osuđujuću presudu. U ovom ponovljenom postupku optuženik je osuđen za kazneno djelo trgovanja ljudima iz članka 106. stavak 1. KZ/11 na dvije godine zatvora (radno iskorištavanje). Optuženik, kao i državni odvjetnik, ponovno su uložili žalbu, a žalbeni postupak je u tijeku.

3) Općinski sud u Šibeniku je u ponovljenom postupku (nakon što je prvostupanjska presuda ukinuta u žalbenom postupku pred drugostupanjskim sudom). U ovom ponovljenom postupku optuženik je osuđen za kazneno djelo trgovanja ljudima iz članka 106. stavak 1. KZ/11 na dvije godine zatvora (seksualno iskorištavanje). Optuženik je ponovno uložio žalbu, a žalbeni postupak je u tijeku.

Pravomoćne presude:

1) Županijski sud u Šibeniku donio je oslobađajuću presudu protiv dvojice optuženika u jednom predmetu za kazneno djelo trgovanja ljudima iz članka 106. stavak 1. u vezi stavka 3. KZ/11. Presuda je postala pravomoćna nakon što je drugostupanjski sud potvrdio ovu presudu u žalbenom postupku.

2) Županijski sud u Velikoj Gorici donio je osuđujuću presudu protiv dvojice od četiri optuženika koji su priznali krivnju za počinjenje kaznenog djela trgovanja ljudima iz članka 106. stavak 1. u vezi stavka 3. KZ/11. Radi se o dvojici optuženika državljana Republike Kine. U ovom predmetu žrtve su državljani Tajvana (Narodne Republike Kine) koji su iskorištavani za prisilni rad i činjenje više kaznenih djela prijevare na području Republike Hrvatske i Republike Slovenije. Obojica optuženika su osuđena na zatvorsku kaznu u trajanju od dvije godine i osam mjeseci. Ova kazna je djelomično uvjetna (što znači da će dio kazne izdržati u zatvoru i to u trajanju od jedne godine i tri mjeseca, a drugi dio neće morati izdržavati, ali samo ako u sljedeće dvije godine ne počine novo kazneno djelo). Postupak protiv ostala dva počinitelja (jednog hrvatskog i jednog slovenskog državljanina) još uvijek traje.

**Utrošena sredstva:** sredstva osigurana kroz redovita sredstva državnog proračuna s aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH

1. Godišnje izvještavanje Ureda za ljudska prava i prava nacionalnih manjina Vlade RH o identificiranim žrtvama trgovanja ljudima i procesuiranju počinitelja kaznenog djela trgovanja ljudima i s njime povezanih kaznenih djela sukladno nadležnosti

**Nositelj:** ministarstvo nadležno za unutarnje poslove, Državno odvjetništvo Republike Hrvatske, ministarstvo nadležno za poslove socijalne skrbi, ministarstvo nadležno za obrazovanje, Hrvatski zavod za zapošljavanje, ministarstvo nadležno za poslove pravosuđa, ministarstvo nadležno za zdravstvo

**Sunositelj:** organizacije civilnog društva

**Rok:** kontinuirano

**Potrebna sredstva:** mjeru provode postojeći zaposlenici u okviru svog redovnog rada za koji su sredstva planirana na glavi 11005 Ministarstvo pravosuđa, aktivnost A629000 - Administracija i upravljanje, na glavi 11030 Državno odvjetništvo RH, aktivnost A634000 - Progon počinitelja kaznenih djela, zaštita imovine RH, podnošenje pravnih sredstava za zaštitu zakonitosti, na aktivnosti A885001 - Administracija i upravljanje Ministarstva zdravstva, na aktivnosti A792007 - Administracija i upravljanje Ministarstva za demografiju, obitelj, mlade i socijalnu politiku, na aktivnosti A689013 - Administracija i upravljanje Hrvatskog zavoda za zapošljavanje, u okviru razdjela/glave 080/05-Ministarstva znanosti i obrazovanja na aktivnosti A577000 - Administracija i upravljanje; financijska sredstva osigurana su u okviru redovne djelatnosti, na aktivnosti A553131 - Administracija i upravljanje, Razdjel 040, Glava 05 Ministarstva unutarnjih poslova

**Pokazatelji provedbe:** izrađen godišnji izvještaj

**Mjera se provodi**

Ministarstvo unutarnjih poslova:

Policijski službenici Uprave kriminalističke policije su tijekom 2019., za svaki pojedini slučaj trgovanja ljudima, kao i o načinu vrbovanja identificiranih žrtava trgovanja ljudima, vrsti eksploatacije te drugim specifičnostima, izvještavali pisanim putem Ured za ljudska prava i prava nacionalnih manjina Vlade RH, kao i tijekom održanih sastanaka Operativnog tima i Nacionalnog odbora za suzbijanje trgovanja ljudima Vlade RH.

Također, policijski službenici Uprave kriminalističke policije redovito godišnje pisanim putem izvještavaju Ured za ljudska prava i prava nacionalnih manjina Vlade RH, o svim poduzetim aktivnostima i dr. po problematici trgovanja ljudima.

Hrvatski zavod za zapošljavanje:

Hrvatski zavod za zapošljavanje redovito dostavlja raspoložive podatke o osobama identificiranima kao žrtve trgovanja, kao i aktivnostima koje provodi iz svoje nadležnosti, a sukladno aktivnostima Nacionalnog plana za suzbijanje trgovanja ljudima.

**Utrošena sredstva:** sredstva osigurana kroz redovita sredstva državnog proračuna s aktivnosti A629000 - Administracija i upravljanje Ministarstva pravosuđa, aktivnosti A634000 - Progon počinitelja kaznenih djela, zaštita imovine RH, podnošenje pravnih sredstava za zaštitu zakonitosti Državnog odvjetništva RH, aktivnosti A618207 - Administracija i upravljanje Ministarstva zdravstva, aktivnosti A792007 - Administracija i upravljanje Ministarstva za demografiju, obitelj, mlade i socijalnu politiku, aktivnosti A689013 - Administracija i upravljanje Hrvatskog zavoda za zapošljavanje, aktivnosti A577000 - Administracija i upravljanje Ministarstva znanosti i obrazovanja te iz redovnog poslovanja, s aktivnosti A553131 - Administracija i upravljanje, Razdjel 040, Glava 05 Ministarstva unutarnjih poslova

**CILJ:**

***2. Jačanje suradnje policijskih službenika i državnih odvjetnika kako bi počinitelji kaznenih djela povezanih s trgovanjem ljudima i njihovi pomagatelji bili otkriveni i primjereno kažnjeni***

***MJERA 1.* Razvijanje naprednih metoda otkrivanja kaznenih djela povezanih s trgovanjem ljudima, uključujući provođenje financijskih istraga**

Aktivnost:

1. Jačanje proaktivnog postupanja u vezi s kaznenimh djelima povezanima s trgovanjem ljudima

**Nositelj:** ministarstvo nadležno za unutarnje poslove

**Sunositelj:** Državno odvjetništvo Republike Hrvatske

**Rok:** kontinuirano

**Potrebna sredstva:** financijska sredstva osigurana su u okviru redovne djelatnosti, na aktivnosti A553131 - Administracija i upravljanje, Razdjel 040, Glava 05 Ministarstva unutarnjih poslova

**Pokazatelji provedbe:** broj provedenih proaktivnih postupanja usmjerenih na otkrivanje žrtava i počinitelja kaznenog djela trgovanja ljudima i s njime povezanih kaznenih djela

**Mjera se provodi**

Ministarstvo unutarnjih poslova:

Policijski službenici Uprave kriminalističke policije su tijekom 2019. u ostvarivanju dobre i učinkovite suradnje s DORH-om i USKOK-om nastavili s postupanjima sukladno važećim međuagencijskim sporazuma iz nadležnosti kriminalističke policije i to: Protokola o zajedničkom radu policije i državnog odvjetništva tijekom prethodnog i kaznenog postupka, Sporazuma o razmjeni informacija između Ravnateljstva policije i USKOK-a te Dodatka Sporazumu o razmjeni informacija.

Vezano uz ostvarenu suradnju s ostalim relevantnim državnim tijelima, policijski službenici Policijske uprave zadarske u svojim službenim prostorijama tijekom studenog 2019. održali su sastanak Radne skupine za pomoć žrtvama i svjedocima koju čine policijski službenici za prevenciju, voditelj Odjela organiziranog kriminaliteta s načelnikom Policijske uprave te je također održan i Okrugli stol pod nazivom „Međusektorska suradnja na temu zaštite i podrške žrtvama i svjedocima s naglaskom na žrtve obiteljskog nasilja“, na kojem su sudjelovali predstavnici Odjela za žrtve Županijskog suda u Zadru, Općinskog državnog odvjetništva u Zadru, predstavnici Općinskog suda u Zadru, Centra za socijalnu skrb Zadar, Obiteljskog savjetovališta Caritasa Zadarske nadbiskupije, kao i predstavnici navedene Policijske uprave.

**Utrošena sredstva:** iz redovnog poslovanja, s aktivnosti A553131 - Administracija i upravljanje, Razdjel 040, Glava 05 Ministarstva unutarnjih poslova

**POMOĆ I ZAŠTITA ŽRTVAMA TRGOVANJA LJUDIMA**

**CILJ:**

1. ***Osigurati zaštitu najboljeg interesa žrtava trgovanja ljudima***

***MJERA 1.* Osigurati koordinirani timski pristup nadležnih tijela i organizacija civilnog društva u pristupu i ostvarivanju prava žrtvama trgovanja ljudima**

Aktivnost:

1. Izrada individualnog plana i programa pomoći i zaštite za identificiranu djecu žrtve trgovanja ljudima

**Nositelj:** ministarstvo nadležno za poslove socijalne skrbi

**Sunositelj:** Hrvatski Crveni križ, organizacije civilnog društva i TDU prema potrebi

**Rok:** kontinuirano

**Potrebna sredstva:** mjeru provode postojeći zaposlenici u okviru svoga redovnog rada za koji su sredstva planirana na aktivnosti A792007 - Administracija i upravljanje Ministarstva za demografiju, obitelj, mlade i socijalnu politiku

**Pokazatelj provedbe:** izrađeni individualni programi pomoći i zaštite

**Mjera se provodi**

Ministarstvo za demografiju, obitelj, mlade i socijalnu politiku:

Nadležni centri za socijalnu skrb zajedno s regionalnim koordinatorima za žrtve trgovanja ljudima izrađuju Individualni plan koji je plan promjena životne situacije odnosno ponašanja korisnika izrađen na temelju sveobuhvatne procjene potreba, poteškoća i resursa u svrhu prevladavanja nepovoljnih životnih okolnosti, u dogovoru s korisnikom i članovima obitelji. Tijekom 2019. individualni plan izrađen je za sedmero djece koja su identificirana kao žrtve trgovanja ljudima.

Udruga za rad s mladima Breza:

Udruga za rad s mladima Breza od 1. veljače 2019. pruža uslugu smještaja djece u kriznim situacijama u sklopu nacionalnog skloništa za maloljetne žrtve trgovanja ljudima. Uslugu pružaju stručni djelatnici Udruge (psiholozi, pedagozi, socijalni pedagozi i socijalni radnici), a tim od četiri osobe bira se sukladno potrebama korisnika. U rad Skloništa uključeni su i pravnica i psihoterapeut. Žrtvi se u skloništu osiguravaju sljedeći oblici pomoći: siguran smještaj, psihosocijalna i pravna pomoć, stanovanje i prehrana, opskrba odjećom i obućom, održavanje osobne higijene, odgoj i obrazovanje, njega, radne aktivnosti, korištenje slobodnog vremena, pomoć kod ishođenja osobnih dokumenata te integracija i/ili reintegracija. O potrebama žrtve ovisi koji će joj oblici pomoći biti pruženi, a definiraju se procjenom potreba i individualnim planom u čijoj izradi sudjeluje i maloljetna žrtva.

Tijekom 2019. u Skloništu je boravila jedna maloljetna žrtva kojoj su pruženi svi gore navedeni oblici pomoći. Mjesečna izvješća o napretku redovito su dostavljana nadležnom Ministarstvu, socijalnoj radnici te Operativnom timu Nacionalnog odbora za suzbijanje trgovanja ljudima Vlade RH.

**Utrošena sredstva:** sredstva osigurana kroz redovita sredstva državnog proračuna s aktivnosti A792007 - Administracija i upravljanje Ministarstva za demografiju, obitelj, mlade i socijalnu politiku

1. Izrada individualnog plana i programa pomoći i zaštite za identificirane odrasle osobe žrtve trgovanja ljudima uzimajući u obzir njihov spol i preživljeno traumatsko iskustvo

**Nositelj:** ministarstvo nadležno za poslove socijalne skrbi

**Sunositelji:** Hrvatski Crveni križ,organizacije civilnog društva i TDU prema potrebi

**Rok:**kontinuirano

**Potrebna sredstva:** sredstva osigurava Hrvatski Crveni križ koji nije korisnik državnog proračuna

**Pokazatelj provedbe:** izrađeni individualni programi pomoći i zaštite

**Mjera se provodi**

Ministarstvo za demografiju, obitelj, mlade i socijalnu politiku:

Tijekom 2019. nadležni centri za socijalnu skrb u suradnji s regionalnim koordinatorima za žrtve trgovanja ljudima izradili su tri individualna plana za odrasle osobe žrtve trgovanja ljudima koje su prihvatile program pomoći. Individualni planovi obuhvaćaju procjenu potreba, poteškoća kao i očuvanih resursa za prevladavanje traumatskih iskustava.

Hrvatski Crveni križ:

U sklopu Programa pomoći i zaštite žrtava trgovanja ljudima, Hrvatski Crveni križ kontinuirano i u suradnji sa svim relevantnim dionicima, prvenstveno nadležnim Centrima za socijalnu skrb, radio je na izradi i nadopunama individualnog plana žrtava trgovanja ljudima, sukladno postojećim i novonastalim potrebama žrtava smještenim izvan i u Nacionalnom skloništu za odrasle žrtve trgovanja ljudima. Također, sa svim relevantnim dionicima uključenim u provedbu programa pomoći i zaštite radilo se na prilagođavanju svih usluga potrebama korisnika (npr. spol osobe koja provodi psihoterapiju).

Centar za žene žrtve rata – ROSA za PETRA Mrežu nevladinih organizacija za prevenciju i eliminaciju trgovanja ženama u svrhu seksualnog iskorištavanja:

Članice Centra ROSA izradile su individualni plan za podršku žrtvama koje su im se obratile u skladu s mogućnostima s obzirom da nemaju mogućnost pružanja usluge smještaja. Članice udruge Domine izradile su individualni plan za podršku dvjema žrtvama. Smatraju da je potrebno osnivanje Kriznog centra, posebno u Zagrebu.

**Utrošena sredstva:** sredstva su osigurali sunositelji mjere – organizacije civilnog društva u okviru sredstava s kojima raspolažu, ovisno o proračunu i mogućnostima same organizacije. Organizacije nisu korisnici državnog proračuna, stoga nije obvezatno iskazivanje konkretnih iznosa.

1. Kontinuirano osiguravanje potrebnih zdravstvenih pregleda žrtvama trgovanja ljudima

**Nositelj:** ministarstvo nadležno za zdravstvo

**Rok:** kontinuirano

**Potrebna sredstva:** sredstva planirana na Razdjelu 096, Glava 05, na aktivnosti A789006 - Provedba nacionalnih programa, strategija i planova, grupa rashoda 3236 – zdravstvene i veterinarske usluge Ministarstva zdravstva u iznosu od 30.000,00 kuna godišnje za zdravstvene preglede i zaštitu mentalnog zdravlja osobama identificiranim žrtvama trgovanja ljudima; ministarstvo zdravstva će u razdoblju nakon 2020., u okviru dobivenih limita makroekonomske politike, planirati potrebna sredstva za provedbu mjere u iznosu od 30.000,00 kuna godišnje

**Pokazatelj provedbe:** broj osoba kojima su osigurani zdravstveni pregledi i vrsta usluge

**Mjera se provodi**

Ministarstvo zdravstva:

U poglavlju „Pomoć i zaštita“ u državnom proračunu osigurana su sredstva na aktivnosti A789006 – Provedba nacionalnih programa, strategija i planova, grupa rashoda 3236 – zdravstvene i veterinarske usluge Ministarstva zdravstva u iznosu od 30.000,00 kuna godišnje za zdravstvene preglede i zaštitu mentalnog zdravlja osobama identificiranim žrtvama trgovanja ljudima.

**Utrošena sredstva:** sredstva osigurana kroz redovita sredstva državnog proračuna s aktivnosti A789006 - Provedba nacionalnih programa, strategija i planova Ministarstva zdravstva u iznosu od 10.700,32 kune

***MJERA 2.* Osigurati zaštitu tajnosti podataka identificiranih žrtava trgovanja ljudima**

Aktivnost:

1. Sustavno primjenjivati relevantne zakonske odredbe u cilju zaštite osobnih podataka identificiranih žrtava trgovanja ljudima

**Nositelj:** Ured za ljudska prava i prava nacionalnih manjina Vlade RH

**Sunositelji:** ministarstvo nadležno za unutarnje poslove, ministarstvo nadležno za zdravstvo, ministarstvo nadležno za poslove socijalne skrbi, Državno odvjetništvo Republike Hrvatske, središnje tijelo državne uprave nadležno za nadzor primjene propisa o radu, Agencija za elektroničke medije, Hrvatski Crveni križ, Hrvatsko novinarsko društvo i druge organizacije civilnog društva

**Rok:** kontinuirano

**Potrebna sredstva:** mjeru provode postojeći zaposlenici u okviru svoga redovnog rada za koji su sredstva planirana na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH

**Pokazatelj provedbe:** broj slučajeva u kojima nije osigurana tajnost podataka o identificiranoj žrtvi trgovanja ljudima

**Mjera se provodi**

Ministarstvo unutarnjih poslova:

Policijski službenici Uprave kriminalističke policije, kao članovi Operativnog tima Nacionalnog odbora za suzbijanje trgovanja ljudima Vlade RH su tijekom 2019. kontinuirano sudjelovali (zajedno s educiranim policijskim službenicima iz policijskih uprava i Službama za suzbijanje korupcije i organiziranog kriminaliteta) u svakom pojedinom slučaju identifikacije žrtava trgovanja ljudima u smislu iniciranja potrebne pomoći i zaštite. Policijski službenici su također, radi zajedničkog postupanja i koordinacije, održavali sastanke s predstavnicima Hrvatskog Crvenog križa te drugih organizacija civilnog društva.

Prilikom identifikacije žrtava trgovanja ljudima, u skladu s dogovorom postignutim s organizacijama civilnog društva, Hrvatskim Crvenim križem te nacionalnim koordinatorom za suzbijanje trgovanja ljudima u Republici Hrvatskoj policijski službenici su u svakom pojedinom slučaju bez odgode tražili asistenciju organizacija civilnog društva i mobilnih timova, kako bi se žrtvama osigurala adekvatna i individualizirana pomoć i zaštita.

Također, policijski službenici Uprave kriminalističke policije su tijekom cjelokupnog postupanja s identificiranim žrtvama trgovanja ljudima sustavno primjenjivali sve relevantne zakonske odredbe u cilju zaštite osobnih podataka žrtve.

Agencija za elektroničke medije:

Sukladno članku 12. stavku 3. Zakona o elektroničkim medijima („Narodne novine“, broj 153/09., 84/11., 94/13. i 136/13.) nije dopušteno objavljivanje informacije kojom se otkriva identitet djeteta do 18 godine života uključenog u slučajeve bilo kojeg oblika nasilja niti iznositi pojedinosti iz djetetovih obiteljskih odnosa i privatnog života. Agencija je u 2019. izrekla više mjera pružateljima medijskih usluga zbog kršenja gore navedene odredbe, no u ni jednom slučaju nije se radilo o zaštiti osobnih podataka identificiranih žrtava trgovanja ljudima.

Hrvatski Crveni križ:

Hrvatski Crveni križ je tijekom provedbe svih mjera i aktivnosti usmjerenih pomoći i zaštiti žrtava trgovanja ljudima te prilikom održavanja edukacija i treninga na temu prevencije trgovanja ljudima primjenjivao potrebne mjere kako se ne bi otkrio identitet ili ugrozila privatnost i sigurnost žrtve trgovanja ljudima. Kao nedostatak u provedbi ove aktivnosti ističe se da su osobni podaci o žrtvama te pojedinosti i okolnosti konkretnog slučaja trgovanja ljudima u nekoliko navrata objavljeni u medijima.

Državno odvjetništvo Republike Hrvatske:

Državno odvjetništvo Republike Hrvatske tijekom kaznenog postupka posebnu pažnju posvećuje žrtvama ovog kaznenog djela vodeći računa o primjeni odredaba Zakona o kaznenom postupku kojima su upravo žrtvama ovog kaznenog djela, uz prava koja ima žrtva svakog kaznenog djela, dana i dodatna prava, a sve u cilju da se žrtvi osigura pristup pravosuđu i da pritom ne bude izložena dodatnoj viktimizaciji.

Centar za žene žrtve rata – ROSA za PETRA Mrežu nevladinih organizacija za prevenciju i eliminaciju trgovanja ženama u svrhu seksualnog iskorištavanja:

Članice PETRA Mreže pridržavaju se strogo ove mjere u skladu s relevantnim propisima.

Hrvatsko novinarsko društvo:

Hrvatsko novinarsko društvo promatralo je kako mediji izvještavaju o problematici trgovanja ljudima, posebno o humanitarnoj krizi izazvanoj migrantskim valovima na granici Hrvatske s Bosnom i Hercegovinom te Srbijom. Poticano je izvještavanje o problematici trgovanja ljudima radi podizanja svijesti građana, a u svrhu prevencije. Hrvatsko novinarsko društvo je stava kako je nužno razbiti predrasude o migrantima kao opasnosti po sigurnost naše države i građana te upozoriti kako su upravo oni u opasnosti, kao potencijalne žrtve trgovanja ljudima. U skladu s time, reagiralo je i prema institucijama, iz kojih su znale dolaziti, prema njihovom mišljenju, neosnovane optužbe na račun hrvatskih novinara i njihovog praćenja migrantske krize. Isto tako, upozoravalo je novinare i medije na nužnost pridržavanja naputaka iz članka 17. Kodeksa časti hrvatskih novinara, a koji se odnosi na izvještavanje vezano uz žrtve bilo kojeg oblika nasilja, a koji propisuje: „U prilozima o sudskim postupcima treba poštovati ustavno načelo pretpostavke nedužnosti optuženika te dostojanstvo, integritet i osjećaje svih stranaka u sporu. U kaznenim su postupcima novinari dužni poštovati pravo na zaštitu identiteta zaštićenog svjedoka, pouzdanika, zviždača i oštećenika, koji ne smiju otkriti bez njihovog pristanka, osim u slučajevima od iznimnog javnog interesa.“ U slučaju kršenja navedenih naputaka, nadležno je Vijeće časti Hrvatskog novinarskog društva, koje djeluje u skladu sa svojim Pravilnikom.

**Utrošena sredstva:** sredstva osigurana kroz redovita sredstva državnog proračuna s aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH

***MJERA 3.* Osigurati kontinuitet rada skloništa za djecu i odrasle žrtve trgovanja ljudima**

Aktivnost:

1. Osigurati financijska sredstva za rad nacionalnih skloništa za žrtve trgovanja ljudima

**Nositelj:** ministarstvo nadležno za poslove socijalne skrbi

**Rok:** kontinuirano

**Potrebna sredstva:** sredstva planirana na aktivnosti A734191 - Skrb za djecu, mladež i odrasle osobe – drugi osnivači Ministarstva za demografiju, obitelj, mlade i socijalnu politiku u iznosu od 450.000,00 kuna godišnje

**Pokazatelj provedbe:** uspješan nastavak rada skloništa za djecu i odrasle

**Mjera se provodi**

Ministarstvo za demografiju, obitelj, mlade i socijalnu politiku:

U 2019. Ministarstvo za demografiju, obitelj, mlade i socijalnu politiku osiguralo je sredstva za rad skloništa za žrtve trgovanja ljudima i to za sklonište za djecu žrtve trgovanja ljudima i sklonište za odrasle osobe.

**Utrošena sredstva:** sredstva osigurana na aktivnosti A734191 - Skrb za djecu, mladež i odrasle osobe – drugi osnivači Ministarstva za demografiju, obitelj, mlade i socijalnu politiku u iznosu od 983.736,61 kuna

***MJERA 4.* Osigurati prihvat odraslih osoba žrtava trgovanja ljudima**

Aktivnost:

1. Odrediti pružatelje usluga na regionalnoj razini u kojima će se osigurati hitan prihvat odrasle osobe žrtve trgovanja ljudima za vrijeme policijskog postupanja (ispitivanja)

**Nositelj:** ministarstvo nadležno za poslove socijalne skrbi

**Rok:** kontinuirano

**Potrebna sredstva:** mjeru provode postojeći zaposlenici u okviru svog redovnog rada za koji su sredstva planirana na aktivnosti A792007 - Administracija i upravljanje Ministarstva za demografiju, obitelj, mlade i socijalnu politiku

**Pokazatelj provedbe:** osiguran hitan prihvat za odrasle osobe žrtve trgovanja ljudima na regionalnoj razini

**Mjera se provodi**

Ministarstvo za demografiju, obitelj, mlade i socijalnu politiku:

Ministarstvo za demografiju, obitelj, mlade i socijalnu politiku odredilo je ustanove za prihvat odraslih osoba žrtava trgovanja ljudima za vrijeme dok traje policijsko postupanje. Nazivi i adrese ustanova poznate su koordinatoru Ministarstva unutarnjih poslova i članovima mobilnog tima.

Centar za žene žrtve rata – ROSA za PETRA Mrežu nevladinih organizacija za prevenciju i eliminaciju trgovanja ženama u svrhu seksualnog iskorištavanja:

Centar za žene žrtve rata – ROSA smatra da nije transparentno gdje je osiguran smještaj u ovim situacijama, pa čak ni članicama mobilnih timova. Potrebno je sustavno rješenje ove mjere u posebno određenim objektima, npr. Krizni centar u svakoj regiji. Navodi se primjer da je u Splitu žrtva bila u potrebi smještaja, a na intervenciju Ministarstva za demografiju, obitelj, mlade i socijalu politiku konačno je smještena u Dječji dom.

**Utrošena sredstva:** sredstva osigurana kroz redovita sredstva državnog proračuna s aktivnosti A792007 - Administracija i upravljanje Ministarstva za demografiju, obitelj, mlade i socijalnu politiku

***MJERA 5.* Osigurati besplatnu pravnu pomoć žrtvama trgovanja ljudima**

Aktivnost:

1. Angažiranje specijaliziranih odvjetnika za pružanje pravne pomoći žrtvama trgovanja ljudima u svim pravnim postupcima

**Nositelj:** Hrvatska odvjetnička komora (specijalizirani odvjetnici)

**Sunositelj:** organizacije civilnog društva

**Rok:** kontinuirano

**Potrebna sredstva:** osiguravanje besplatne pravne pomoći žrtvama trgovanja ljudima i osposobljavanje odvjetnika za pružanje pravne pomoći žrtvama trgovanja ljudima provodi Hrvatska odvjetnička komora koja nije korisnik državnog proračuna

**Pokazatelji provedbe:** formirana i dostavljena lista specijaliziranih odvjetnika

**Mjera se provodi**

Hrvatska odvjetnička komora:

Hrvatska odvjetnička komora formirala je listu specijaliziranih odvjetnika za pružanje pravne pomoći žrtvama trgovanja ljudima u svim pravnim postupcima.

**Utrošena sredstva:** sredstva osigurala Hrvatska odvjetnička komora koja nije korisnik državnog proračuna, stoga nije obvezatno iskazivanje konkretnih iznosa

***MJERA 6.* Poticati obrazovanje i zapošljavanje žrtava trgovanja ljudima**

Aktivnost:

1. Poticati uključivanje žrtava trgovanja ljudima u postupke pripreme za zapošljavanje, radno-socijalno osposobljavanje, prekvalifikaciju, dokvalifikaciju i usavršavanje u cilju unaprjeđenja njihove zapošljivosti i samog zapošljavanja

**Nositelj:** Hrvatski zavod za zapošljavanje

**Sunositelj:** obrazovne ustanove

**Rok:** kontinuirano

**Potrebna sredstva:** sredstva planirana na aktivnosti Hrvatskog zavoda za zapošljavanje A689023 - Aktivna politika zapošljavanja i A689016 - Profesionalno usmjeravanje, informiranje i zadržavanje postojeće zaposlenosti te A689013 - Administracija i upravljanje, A689036 - Naknade korisnicima mjera APZ, T68035 - Učinkoviti potencijali u ukupnom iznosu od 161.197,00 kuna na godišnjoj razini za 2018., 2019., 2020. i 2021.

**Pokazatelj provedbe:** broj uključenih žrtava trgovanja ljudima u postupke pripreme za zapošljavanje, posredovanja i mjera aktivne politike i broj zaposlenih žrtava trgovanja ljudima

**Mjera se provodi**

Hrvatski zavod za zapošljavanje:

Regionalni i područni uredi Hrvatskoga zavoda za zapošljavanje u razdoblju od 1. siječnja do 31. prosinca 2019. kontinuirano su provodili mjere i aktivnosti pripreme za zapošljavanje kako bi potaknuli zapošljavanje nezaposlenih osoba – žrtava trgovanja ljudima. Mjere poticanja zapošljavanja provodile su se kroz aktivnosti profesionalnog usmjeravanja i razvoja karijere, posredovanja pri zapošljavanju te kroz mjere aktivne politike sufinanciranja i financiranja zapošljavanja sukladno Uvjetima i načinima za korištenje sredstava za provođenje Mjera za poticanje zapošljavanja koje se financiraju sredstvima iz državnog proračuna i EU fondova. Mjere se provode na način da se vodi računa o specifičnim potrebama korisnika, pa su tako osobe koje su žrtve trgovanja ljudima prepoznate kao posebno osjetljiva skupina na tržištu rada. Hrvatski zavod za zapošljavanje provodi redovne aktivnosti u radu s osobama – žrtvama trgovanja ljudima, kao što su individualno savjetovanje, konzultacije, aktivnosti profesionalnog usmjeravanja te rad s poslodavcima na podizanju svijesti i informiranju o radnim mogućnostima žrtava trgovanja ljudima.

Tijekom 2019. navedene aktivnosti provedene su s tri žrtve trgovanja ljudima. Radi se o dvije nezaposlene osobe prijavljene u evidenciju Zavoda i jednoj koja nije u evidenciji, ali joj je u suradnji s Hrvatskim Crvenim križem pružena usluga profesionalnog usmjeravanja, kao pomoć pri izboru daljnjeg obrazovanja i nastavka profesionalne karijere.

U cilju povećanja senzibilizacije poslodavaca za zapošljavanje osoba pripadnika posebnih skupina među kojima su i žrtve trgovanja ljudima, predstavnici Hrvatskoga zavoda za zapošljavanje tijekom 2019. organizirali su ili sudjelovali u različitim aktivnostima, koje su uključivale održavanje okruglih stolova, tribina i seminara za poslodavce te prezentacije mjera aktivne politike zapošljavanja kako na nacionalnoj tako i na regionalnoj razini.

Provođenjem mjera aktivne politike zapošljavanja nastoji se potaknuti zapošljavanje, omogućiti usavršavanje radnika i očuvanje radnih mjesta. Mjere aktivne politike zapošljavanja obuhvaćaju: potpore za zapošljavanje (potpora za zapošljavanje za stjecanje prvog radnog iskustva/pripravništvo), potpore za usavršavanje, potpore za samozapošljavanje (potpora za proširenje poslovanja), obrazovanje nezaposlenih, osposobljavanje na radnom mjestu, stručno osposobljavanje za rad bez zasnivanja radnog odnosa (osposobljavanje za stjecanje odgovarajućeg radnog iskustva (30+)), javne radove, potpore za očuvanje radnih mjesta (potpora za očuvanje radnih mjesta u sektoru proizvodnje tekstila, odjeće, obuće, kože i drva) i stalne sezonce.

Savjetnici za zapošljavanje u svim područnim i regionalnim uredima Zavoda pružaju nezaposlenim osobama – žrtvama trgovanja ljudima usluge individualnog savjetovanja i konzultacija kako bi se sa svakom osobom što bolje definirao profesionalni plan/sporazum, koji sadrži popis poslova i zanimanja koje nezaposlena osoba može obavljati prema njezinim utvrđenim stručnim, radnim i osobnim mogućnostima. Također se osobu informira o njezinim pravima i obvezama, a koje će provoditi u suradnji sa Zavodom, u cilju zapošljavanja i uključivanja u mjere aktivne politike zapošljavanja unutar utvrđenih rokova.

Prilikom individualnih konzultacija nezaposlene osobe – žrtve trgovanja ljudima od savjetnika za zapošljavanje mogu dobiti informacije o slobodnim radnim mjestima, mogućnostima uključivanja u obrazovne programe, kao i u radionice, kako bi unaprijedili svoje radne i socijalne vještine te time povećali svoje mogućnosti na tržištu rada.

U cilju upoznavanja šire javnosti o mogućnostima korištenja poticaja za zapošljavanje i obrazovanje, mogućnostima korištenja usluga Zavoda koje su namijenjene različitim ciljnim skupinama organiziran je redovit rad s elektroničkim i tiskanim medijima, redovito su distribuirani letci koji se odnose na poticanje zapošljavanja, programe za usavršavanje i obrazovanje, programe javnih radova, aktivnosti profesionalnog usmjeravanja, kao i informacije o radionicama za nezaposlene osobe i tražitelje zaposlenja i sl. Također, informacije o poticajima, pravima, kretanjima na tržištu rada, kao i o svim aktivnostima i inicijativama koje se za navedene skupine provode u sklopu različitih projekata ili kroz redovne aktivnosti Zavoda postavljene su i na web-stranicama Zavoda www.hzz.hr.

Ministarstvo znanosti i obrazovanja:

U 2019. Ministarstvo znanosti i obrazovanja zaprimio je jedan zahtjev za financiranje završetka srednjoškolskog obrazovanja za jednu korisnicu, žrtvu trgovanja ljudima, s područja Splitsko-dalmatinske županije (2. razred za zanimanje prodavačica).

**Utrošena sredstva:** sredstva osigurana kroz redovita sredstva državnog proračuna s aktivnosti A689023 - Aktivna politika zapošljavanja, A689016 - Profesionalno usmjeravanje, informiranje i zadržavanje postojeće zaposlenosti, A689013 - Administracija i upravljanje, A689036 - Naknade korisnicima mjera APZ te T68035 - Učinkoviti potencijali Hrvatskog zavoda za zapošljavanje u iznosu od 161.197,00 kuna i aktivnosti A 577016 - Prevencija nasilja i ovisnosti Ministarstva znanosti i obrazovanja u iznosu od 3.500,00 kuna

**CILJ**

1. ***Unaprijediti postojeću suradnju između državnih institucija i organizacija civilnog društva***

**MJERA 1. Unaprijediti suradnju organizacija civilnog društva koje se bave suzbijanjem trgovanja ljudima i tijela državne uprave**

Aktivnost:

1. Osiguranje tekućih donacija za pomoć žrtvama trgovanja ljudima preko organizacija civilnog društva koje se bave suzbijanjem trgovanja ljudima

**Nositelj:** Ured za ljudska prava i prava nacionalnih manjina Vlade RH

**Sunositelj:** organizacije civilnog društva

**Rok:** kontinuirano

**Potrebna sredstva:** sredstva planirana na aktivnosti A681023 - Provedba Nacionalnog plana za suzbijanje trgovanja ljudima Ureda za ljudska prava i prava nacionalnih manjina Vlade RH u iznosu od 15.000,00 kuna za 2018., 20.000,00 kuna za 2019., 2020. i 2021.

**Pokazatelj provedbe**: pružena financijska potpora žrtvi trgovanja ljudima

**Mjera se provodi**

Iako nije bilo formalnog zahtjeva za donacijama, Ured za ljudska prava i prava nacionalnih manjina Vlade Republike Hrvatske podmirio je troškove prijevoza za žrtvu trgovanja ljudima koji se odnose na trošak godišnje karate Zagrebačkog električnog tramvaja (ZET-a) u iznosu od 3.132,00 kune.

**Utrošena sredstva:** sredstva osigurana kroz redovita sredstva državnog proračuna s aktivnosti A681023 - Provedba Nacionalnog plana za suzbijanje trgovanja ljudima Ureda za ljudska prava i prava nacionalnih manjina Vlade RH u ukupnom iznosu od 93.304,36 kuna

**PREVENCIJA**

**CILJ:**

1. ***Podizati javnu svijest o problematici trgovanja ljudima***

***MJERA 1.* Kampanja usmjerena na podizanje javne svijesti o vrbovanju žrtava trgovanja ljudima putem interneta**

Aktivnost:

1. Osmisliti i organizirati javnu kampanju o različitim oblicima vrbovanja putem internetas posebnim naglaskom na žene i djecu

**Nositelj:** Ured za ljudska prava i prava nacionalnih manjina Vlade RH

**Sunositelj:** ministarstvo nadležno za unutarnje poslove, Hrvatski Crveni križ i organizacije civilnog društva

**Rok:** 31. prosinca 2019.

**Potrebna sredstva:** sredstva planirana na aktivnosti A681023 - Provedba Nacionalnog plana za suzbijanje trgovanja ljudima Ureda za ljudska prava i prava nacionalnih manjina Vlade RH u iznosu od 10.000,00 kuna za 2019.

**Pokazatelj provedbe:** organizirana i provedena javna kampanja

**Mjera je provedena**

Ministarstvo unutarnjih poslova:

Nacionalna preventivna akcija „Zajedno“ provodi se od 2014. Akcija obuhvaća preventivne aktivnosti fokusirane na problematiku trgovanja ljudima s ciljem senzibilizacije, informiranja i edukacije, koristi proaktivni pristup, multiplicira znanje na temu trgovanja ljudima i identificiranja potencijalnih kriminalnih žarišta te na taj način pridonosi smanjenju kriminaliteta trgovanja ljudima i zaštite potencijalnih žrtava. Ciljana skupina akcije primarno su učenici završnih razreda strukovnih škola, nezaposleni, ali i djelatnici onih struka koje u svom radu mogu doći u kontakt s potencijalnim žrtvama i/ili počiniteljima, a sekundarno i široka populacija slijedom čega je kroz primarnu prevenciju u konačnici, obuhvaćen i dio romske zajednice. Tijekom 2019. akcija je provedena na području 15 županija, odnosno na onim područjima na kojima je navedena problematika zastupljena na način da je edukaciju prošlo 3494 učenika.

**Utrošena sredstva:** sredstva osigurana kroz redovita sredstva državnog proračuna s aktivnosti A681023 - Provedba Nacionalnog plana za suzbijanje trgovanja ljudima Ureda za ljudska prava i prava nacionalnih manjina Vlade RH u ukupnom iznosu od 93.304,36 kuna

1. Periodično prikazivanje već izrađenih TV spotova i radioobjava unutar prethodno provedenih javnih kampanja za suzbijanje trgovanja ljudima

**Nositelj:** Ured za ljudska prava i prava nacionalnih manjina Vlade RH

**Rok:** kontinuirano

**Potrebna sredstva:** mjeru provode postojeći zaposlenici u okviru svoga redovnog rada za koji su sredstva planirana na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH

**Pokazatelj provedbe:** prikazani TV spotovi i radioobjave izrađeni unutar prethodno provedenih javnih kampanja za suzbijanje trgovanja ljudima

**Mjera se provodi**

U povodu obilježavanja Europskog dana suzbijanja trgovanja ljudima – 18. listopada, u organizaciji Ureda za ljudska prava i prava nacionalnih manjina Vlade RH, u konferencijskoj dvorani Predstavništva Europske komisije u Republici Hrvatskoj, 17. listopada 2019. održan je Okrugli stol sa temom „Trgovanje u svrhu seksualnog i radnog iskorištavanja djece i mladih – primjeri iz prakse“. Tom prilikom prikazani su spot „Dvije djevojčice“ te intervju za žrtvom trgovanja ljudima kao dio postojećih javnih preventivnih kampanja za suzbijanje trgovanja ljudima.

**Utrošena sredstva:** sredstva osigurana kroz redovita sredstva državnog proračuna s aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH

***MJERA 2.* Programi prevencije trgovanja ljudima za djecu i mlade**

Aktivnost:

1. Integrirani odgoj i obrazovanje za suzbijanje trgovanja ljudima u sustav odgoja i obrazovanja

**Nositelj:** Agencija za odgoj i obrazovanje i ministarstvo nadležno za obrazovanje

**Rok:** kontinuirano

**Potrebna sredstva:** mjeru provode postojeći zaposlenici u okviru svog redovnog rada za koji su sredstva planirana u okviru razdjela/glave 080/05 Ministarstva znanosti i obrazovanja na aktivnosti A577000 - Administracija i upravljanje i u financijskom planu Agencije za odgoj i obrazovanje (glava/razdjel 08091,RKP 23962) na aktivnosti A733003 - Nacionalni programi u iznosu od 3.000,00 kuna za sve godine provedbe mjere

**Pokazatelj provedbe**: razvijene teme, nastavne metode, nastavni materijali i brošure za učenike

**Mjera se provodi**

Agencija za odgoj i obrazovanje:

Na temelju članka 27. stavka 9. Zakona o odgoju i obrazovanju u osnovnoj i srednjoj školi („Narodne novine“, broj 87/08., 86/09., 92/10., 105/10. – ispravak, 90/11., 16/12., 86/12., 94/13., 152/14., 7/17. i 68/18.) ministrica znanosti i obrazovanja donijela je 25. siječnja 2019. Odluku o donošenju Kurikuluma za međupredmetnu temu građanski odgoj i obrazovanje za osnovne i srednje škole u Republici Hrvatskoj u okviru kojeg je predviđeno podučavanje učenika o aktivnoj zaštita i promicanju ljudskih prava u povezanosti s međupredmetnim temama.

Ministarstvo znanosti i obrazovanja:

U siječnju 2019. objavljene su odluke o donošenju kurikuluma međupredmetnih tema za osnovne i srednje škole u Republici Hrvatskoj i to: Građanski odgoj i obrazovanje i Zdravlje („Narodne novine“, broj 10/19.), Uporaba informacijske i komunikacijske tehnologije, Održivi razvoj, Osobni i socijalni razvoj, Učiti kako učiti i Poduzetništvo („Narodne novine“, broj 7/19.), koji se primjenjuju od školske godine 2019./2020. U okviru međupredmetnih tema Građanski odgoj i obrazovanje i Uporaba informacijske i komunikacijske tehnologije učenike se poučava o aktivnoj zaštiti i promicanju ljudskih prava, o temi elektroničkog nasilja te o temi prevencije trgovanja ljudima. Kao jedna od metoda podučavanja predloženo je sudjelovanje učenika u radionici *Prevencija trgovanja ljudima* tijekom 3. ciklusa koji obuhvaća 6., 7. i 8. razred osnovne škole te 4. i 5. ciklusa koji obuhvaća srednju školu.

**Utrošena sredstva:** sredstva osigurana kroz redovita sredstva državnog proračuna na aktivnosti A577000 - Administracija i upravljanje Ministarstva znanosti i obrazovanja i na aktivnosti A733003 - Nacionalni programi Agencije za odgoj i obrazovanje

1. Provođenje edukacije za stručne radnike u odgojno-obrazovnim ustanovama

**Nositelj:** Agencija za odgoj i obrazovanje

**Sunositelj:** Hrvatski Crveni križ i organizacije civilnog društva

**Rok:** kontinuirano

**Potrebna sredstva:** mjeru provode postojeći zaposlenici u okviru svog redovnog rada za koji su sredstva planirana u financijskom planu Agencije za odgoj i obrazovanje (glava/razdjel 08091,RKP 23962) na aktivnosti A733003 - Nacionalni programi u iznosu od 3.000,00 kuna za sve godine provedbe mjere

**Pokazatelji provedbe**: broj organiziranih i provedenih edukacija u odgojno-obrazovnim ustanovama

**Mjera se provodi**

Agencija za odgoj i obrazovanje:

Tijekom 2019. u organizaciji Agencije za odgoj i obrazovanje održani su specijalizirani stručni skupovi vezani za prevenciju trgovanja ljudima, i to 13 skupova s 553 sudionika:

1) Suvremeni pristupi učenju i poučavanju: *Prevencija trgovanja ljudima i ravnopravnost spolova*, 12. veljače 2019., Našice, Gradsko društvo HCK-a Našice, 17 sudionika

2) Stručni skup za sudionike po pozivu: Inkluzija i rad s djecom migrantima u obrazovnom sustavu; Trgovanje ljudima, Zagreb, 1. i 2. srpnja 2019., 22 sudionika

3) Priprema za izvanredne situacije i klimatske promjene; Trgovanje ljudima; ravnopravnost spolova, Split, Osnovna škola Žnjan – Pazdigrad, 4. srpnja 2019., 34 sudionika

4) [Odgoj za humanost od malih nogu – područje prevencije trgovanja ljudima i pripreme za izvanredne situacije](http://ettaedu.azoo.hr/StrucniSkupoviTip/Prijave.aspx?id=36439), 1. veljače 2019., Gradsko društvo Crvenog križa Zaprešić, 35 sudionika

5) [Odgoj za humanost od malih nogu – područje prevencije trgovanja ljudima i pripreme za izvanredne situacije](http://ettaedu.azoo.hr/StrucniSkupoviTip/Prijave.aspx?id=36439), 26. veljače 2019., Dom Crvenog križa Rijeka, 37 sudionika

6) [Odgoj za humanost od malih nogu – područje prevencije trgovanja ljudima i pripreme za izvanredne situacije](http://ettaedu.azoo.hr/StrucniSkupoviTip/Prijave.aspx?id=36439), 20. ožujka 2019., Informativni centar za prevenciju kriminaliteta PU Primorsko-goranske županije, 39 sudionika

7) [Odgoj za humanost od malih nogu – područje prevencije trgovanja ljudima i pripreme za izvanredne situacije](http://ettaedu.azoo.hr/StrucniSkupoviTip/Prijave.aspx?id=36439), 28. ožujka 2019., Daruvar, 21 sudionik

8) [Odgoj za humanost od malih nogu – područje prevencije trgovanja ljudima i pripreme za izvanredne situacije](http://ettaedu.azoo.hr/StrucniSkupoviTip/Prijave.aspx?id=36439), 28. ožujka 2019., Gospić, 33 sudionika

9) [Odgoj za humanost od malih nogu – područje prevencije trgovanja ljudima i pripreme za izvanredne situacije](http://ettaedu.azoo.hr/StrucniSkupoviTip/Prijave.aspx?id=36439), 18. travnja 2019., Obrtnički dom Poreč, 37 sudionika

10) [Odgoj za humanost od malih nogu – područje prevencije trgovanja ljudima i pripreme za izvanredne situacije](http://ettaedu.azoo.hr/StrucniSkupoviTip/Prijave.aspx?id=36439), 30. svibnja 2019., Gradsko društvo Crvenog križa Bjelovar, 19 sudionika

11) [Odgoj za humanost od malih nogu – područje prevencije trgovanja ljudima i pripreme za izvanredne situacije](http://ettaedu.azoo.hr/StrucniSkupoviTip/Prijave.aspx?id=36439), 5. lipnja 2019., Dječji vrtić Ivančice, Ivanec, 42 sudionika

12) [Odgoj za humanost od malih nogu – područje prevencije trgovanja ljudima i pripreme za izvanredne situacije](http://ettaedu.azoo.hr/StrucniSkupoviTip/Prijave.aspx?id=36439), 4. srpnja 2019., Osnovna škola Žnjan – Pazdigrad, 38 sudionika

13) [Državna smotra projekata u području Nacionalnog programa odgoja i obrazovanja za ljudska prava i demokratsko građanstvo Vlade Republike Hrvatske](http://ettaedu.azoo.hr/StrucniSkupoviTip/Prijave.aspx?id=37647), 16. svibnja 2019., Zadar, 179 sudionika

Hrvatski Crveni križ:

U 2019. djelatnici Hrvatskog Crvenog križa, u suradnji s Agencijom za odgoj i obrazovanje, provodili su stručne skupove za djelatnike predškolskih, osnovnoškolskih i srednjoškolskih ustanova. Za djelatnike predškolskih ustanova održana su ukupno tri stručna skupa pod nazivom [Odgoj za humanost od malih nogu – područje humanih vrednota i prevencije trgovanja ljudima](http://ettaedu.azoo.hr/StrucniSkupoviTip/Prijave.aspx?id=33583) na kojima je sudjelovalo ukupno 89 djelatnika predškolskih ustanova. U svrhu provođenja programa prevencije trgovanja ljudima za djelatnike osnovnih i srednjih škola, održana su tri stručna skupa pod nazivom „Prevencija trgovanja ljudima i ravnopravnost spolova“, na kojima je sudjelovalo ukupno 77 sudionika. Na stručnim skupovima sudionici su se imali priliku upoznati s rizicima i zaštitom od trgovanja ljudima te načinima prenošenja dobivenih znanja populaciji učenika i djece predškolske dobi.

**Utrošena sredstva:** sredstva osigurana kroz redovita sredstva državnog proračuna na aktivnosti A733003 - Nacionalni programi Agencije za odgoj i obrazovanje u iznosu od 3.000,00 kuna

1. Provođenje informativnih radionica za djecu i mlade

**Nositelj:** Hrvatski Crveni križ

**Sunositelj:** ministarstvo nadležno za unutarnje poslove i organizacije civilnog društva

**Rok:** kontinuirano

**Potrebna sredstva:** sredstva osigurava Hrvatski Crveni križ koji nije korisnik državnog proračuna

**Pokazatelji provedbe:** broj organiziranih i provedenih edukacija za djecu i mlade

**Mjera se provodi**

Ministarstvo unutarnjih poslova:

Povodom Europskog dana borbe protiv trgovanja ljudima, koji se svake godine obilježava 18. listopada, policijski službenici policijskih uprava su u suradnji s partnerima ili samostalno proveli niz preventivnih aktivnosti usmjerenih na suzbijanje trgovanja ljudima, osobito usmjerenih prema ranjivim skupinama, ženama i djeci. U tom smislu, 17. listopada 2019. u vremenu od 10,00 do 13,00 sati u Predstavništvu Europske komisije u RH, u Zagrebu, Augusta Cesarca 4, u organizaciji Ureda za ljudska prava i prava nacionalnih manjina Vlade RH održan je okrugli stol na temu „Trgovanje u svrhu spolnog i radnog iskorištavanja djece i mladih – primjeri iz prakse“, na kojemu je, uz ostale prezentatore, prezentaciju održao i predstavnik Uprave kriminalističke policije, a u ime su Ravnateljstva policije također sudjelovali predstavnici Ureda glavnog ravnatelja policije, Uprave za granicu – Službe za nezakonite migracije, Sektora općeg kriminaliteta i međunarodne policijske suradnje – Službe općeg kriminaliteta, Policijskog nacionalnog ureda za suzbijanje korupcije i organiziranog kriminaliteta – Službe organiziranog kriminaliteta te Policijske uprave zagrebačke.

Policijski službenici Policijske uprave sisačko-moslavačke su u organizaciji policijskih službenika za nadzor i planiranje – za prevenciju Ureda načelnika u sklopu Nacionalnog preventivnog projekta „Zajedno“ (Trgovanje ljudima) u 2019. educirali 335 učenika završnih razreda srednjih škola te anketirali 319 učenika i građana koje je provedeno u suradnji s partnerima Gradskim društvom Crvenog križa Sisak, Savjetovališta za mlade. U 2019. Policijska uprava sisačko-moslavačka informirala je građane putem informativnih postava na trgovima i u sredstvima javnog prijevoza o sprječavanju trgovanja ljudima i pružila informacije o institucijama, organizacijama i udrugama koje pružaju pomoć žrtvama trgovanja ljudima, kao i savjete o tome kako zaštititi sebe i svoje bližnje da ne postanu žrtve ovakvih djela.

Policijski službenici za prevenciju Ureda načelnika Policijske uprave zadarske sudjelovali su u radu Vijeća za prevenciju kriminaliteta na području Zadarske županije, u čijem su Planu i Programu planirane aktivnosti usmjerene na problematiku trgovanja ljudima, i to kroz akcije „Zajedno“ i kampanju „Dvije djevojčice“. Policijski službenici za prevenciju Ureda načelnika, kao i policijski službenici Službe kriminalističke policije, Odjela organiziranog kriminaliteta održali su predavanja učenicima završnih razreda Srednje škole Primijenjene umjetnosti i dizajna u Zadru. Navedene aktivnosti će se nastaviti i tijekom školske 2019./2020.

U odnosu na druge provedene preventivne aktivnosti tijekom 2019. policijski službenici policijskih uprava proveli su niz preventivnih mjera namijenjenih suzbijanju trgovanja ljudima, kako slijedi: Policijska uprava bjelovarsko-bilogorska – policijski službenici ove policijske uprave provodili su preventivne i edukativne aktivnosti, pa su tako u okviru preventivne akcije „Zajedno“ održali niz predavanja u završnim razredima srednjih strukovnih škola na području ove policijske uprave. Tim su predavanjima obuhvaćena 94 učenika završnih razreda srednjih strukovnih škola. Također, radom Informativnog centra za prevenciju Bjelovar nastojalo se senzibilizirati građane pa su tako građanima podijeljeni informativni materijali; Policijska uprava dubrovačko-neretvanska - voditelj Odjela organiziranog kriminaliteta navedene Policijske uprave gostovao je u radijskoj emisiji regionalnog radija „Soundset ragusa“ na temu trgovanja ljudima; Policijska uprava istarska – policijski službenici Policijske uprave istarske su tijekom 2019. u suradnji s gradskim društvima Crvenog križa proveli edukacije učenika završnih 3. i 4. razreda srednjih škola na području Policijske uprave istarske. Tom prilikom je 334 učenika upoznato s pojavnim oblicima trgovanja ljudima, ranjivim skupinama, načinima eksploatacije te njima dostupnim samozaštitnim preventivnim mjerama. Također su u suradnji s gradskim društvima Crvenog križa održani informativni punktovi na temu trgovanja ljudima u gradovima Puli, Poreču, Bujama, Labinu i Pazinu, kojom prilikom je 191 građanin educiran o problematici trgovanja ljudima; Policijska uprava karlovačka – policijski službenici Službe za prevenciju Policijske uprave karlovačke su tijekom 2019. u sklopu akcije „Zajedno“ i kampanje „Dvije djevojčice“, održavali predavanja za učenike srednjih strukovnih škola na području Karlovačke županije. Policijska uprava karlovačka je na navedenu temu također održala predavanja i u Osnovnoj školi Lasinja, i to učenicima 7. i 8 razreda i učenicima volonterima Crvenog križa Karlovac, kojom prilikom je edukacijom obuhvaćen 51 učenik; Policijska uprava koprivničko-križevačka – policijski službenici Policijske uprave koprivničko-križevačke proveli su preventivne i edukativne aktivnosti od strane policijskih službenika za prevenciju Ureda načelnika Policijske uprave koprivničko-križevačke u školama i dr., a koje su održane u sklopu akcije „NISI SAM“ te su usmjerene ponajviše na mlade osobe. Provedeno je osam aktivnosti sa 327 sudionika gdje se roditeljima i djeci govorilo o tematici koja se dotiče trgovanja ljudima, a vežu se uz internet; Policijska uprava krapinsko-zagorska – policijski službenici Policijske uprave krapinsko-zagorske su u sklopu akcije „Zajedno“ tijekom 2019. proveli preventivne aktivnosti u cilju sprječavanja trgovanja ljudima predavanjem u Srednjoj školi za umjetnost, dizajn, grafiku i odjeću u Zaboku, gdje je u suradnji s Društvom Crvenog križa Krapinsko-zagorske županije održano edukativno predavanje na kojem je bilo 20 učenika. Također, u cilju daljnjeg intenziviranja preventivnih aktivnosti na frekventna mjesta (policijske postaje, granične prijelaze, škole, željezničke i autobusne kolodvore, objekte i prostorije tijela državne uprave te objekte koji pružaju usluge smještaja i dr.) postavljeni su letci koji sadrže informacije o trgovanju ljudima; Policijska uprava međimurska – nastavno na provedene preventivne i edukativne aktivnosti te međunarodne policijske suradnje, odnosno suradnje s organizacijama civilnog društva, policijski službenici za nadzor i prevenciju Ureda načelnika Policijske uprave međimurske održali su predavanja u sedam srednjih škola Međimurske županije gdje je sveukupno sudjelovalo 1200 učenika završnih razreda te oko 500 roditelja, dok je „Mobilni preventivni centar policije“ ukupno održao 11 aktivnosti, tijekom kojih su ispitanici ispunili 97 anketnih upitnika; Policijska uprava požeško-slavonska – policijski službenici Policijske uprave požeško-slavonske su zajedno s Centrom za podršku i razvoj civilnog društva „Delfin“ iz Pakraca, tijekom 2019. u sklopu akcije „Zajedno“, proveli ukupno osam preventivno edukativnih aktivnosti na temu suzbijanja trgovanja ljudima i to završnim razredima Obrtničke i Tehničke škole u Požegi kojom prilikom je prisustvovalo 12 razrednih odjeljenja, odnosno oko 180 učenika; Policijska uprava varaždinska – tijekom 2019. policijski službenici te policijske uprave su u sklopu djelovanja Info centra Policijske uprave varaždinske jedan dan obrađivali problematiku trgovanja ljudima kojom prilikom je građanima prezentirana navedena problematika; Policijska uprava virovitičko-podravska – glede provedenih preventivnih i edukativnih aktivnosti tijekom 2019. policijski službenici za nadzor i prevenciju Policijske uprave virovitičko-podravske proveli su predavanje u sklopu preventivne akcije „Zajedno“ na temu trgovanja ljudima. Predavanje je provedeno studentima 2. godine Visoke škole za menadžment u turizmu i informatici u Virovitici (ukupno 35 studenata). Vezano uz preventivnu kampanju u vezi suzbijanja trgovanja ljudima: launch campaign on trafficking in human beings plakate, na vidljiva mjesta na području PU virovitičko-podravske postavljeno je ukupno 44 plakata na rumunjskom i albanskom jeziku.

Hrvatski Crveni križ:

U okviru terenske nastave za osnovne i srednje škole, učenici su sudjelovali na edukacijama o djelovanju Hrvatskog Crvenog križa te radionicama „Oprez! Opasnosti prijete“. Radionica je namijenjena prepoznavanju rizika trgovanja ljudima pri uključivanju na tržište rada. U 2019. održano je 14 radionica na kojima su sudjelovala 283 učenika osnovnih i srednjih škola. Radionice su održane u Edukacijskom centru Hrvatskog Crvenog križa. U okviru programa prevencije trgovanja ljudima održan je niz edukativnih i informativnih seminara i treninga u osnovnim i srednjim školama, edukativno-promidžbenih akcija te edukacija mladih Hrvatskog Crvenog križa (izvan obrazovnog sustava). U okviru navedenog programa edukacija i prevencije trgovanja ljudima održano je ukupno 309 radionica/edukacija u osnovnim školama na kojima je sudjelovalo 4010 učenika. U srednjim školama provedeno je 107 radionica/edukacija na kojima su sudjelovala 4234 učenika. U sklopu edukacija na temu prevencije trgovanja ljudima – Odgoj za humanost od malih nogu održano je 96 edukacija u predškolskim ustanovama.

**Utrošena sredstva:** sredstva je osigurao Hrvatski Crveni križ koji nije korisnik državnog proračuna, stoga nije obvezatno iskazivanje konkretnih iznosa

***MJERA 3.* Programi prevencije trgovanja ljudima među migrantima, izbjeglicama i tražiteljima međunarodne zaštite**

Aktivnost:

1. Provođenje edukacija za djelatnike i volontere u Prihvatilištima za tražitelje međunarodne zaštite

**Nositelj:** Ured za ljudska prava i prava nacionalnih manjina Vlade RH

**Sunositelji:** Hrvatski Crveni križ, ministarstvo nadležno za unutarnje poslove i druge organizacije civilnog društva

**Rok:** kontinuirano

**Potrebna sredstva:** sredstva osigurava Hrvatski Crveni križ koji nije korisnik državnog proračuna

**Pokazatelji provedbe:** broj organiziranih i provedenih edukacija u prihvatilištima za tražitelje međunarodne zaštite

**Mjera se provodi**

Ministarstvo unutarnjih poslova:

Policijski službenici koji obavljaju poslove granične kontrole te poslove zaštite državne granice bili su u obvezi intenzivirati mjere pojačane kontrole osoba koje su zatečene pri nezakonitim prijelazima državne granice, radi utvrđivanja eventualnih elemenata kaznenog djela trgovanja ljudima ili srodnih kaznenih djela.

Prilikom provođenja kriminalističkih istraživanja kaznenog djela „Protuzakonito ulaženje, kretanje i boravak u Republici Hrvatskoj, drugoj državi članici Europske unije ili potpisnici Šengenskog sporazuma“ iz članka 326. Kaznenog zakona policijski službenici obavljali su dodatne provjere u cilju uočavanja i utvrđivanja indikatora koji bi upućivali da se u konkretnom slučaju radi o kaznenom djelu povezanom s trgovanjem ljudima među migrantima.

Policijski službenici Policijske uprave zagrebačke su tijekom lipnja 2019. izvršili zajedničku kontrolu stranaca u Prihvatilištu za tražitelje azila (hotel Porin), kao i prostora u neposrednoj blizini Prihvatilišta, s ciljem identifikacije organiziranih kriminalnih skupina koje vrbuju osobe prvenstveno maloljetne (kasnije potencijalne žrtve trgovanja ljudima) za daljnje krijumčarenje i eksploataciju kojom prilikom je u Prihvatilištu za strance Porin u Zagrebu kontrolirano 14 soba prihvatilišta i 24 osobe koje borave u njemu. Tijekom provođenja akcije nisu identificirane žrtve trgovanja ljudima niti se temeljem prikupljenih saznanja započelo s novim kriminalističkim istraživanjima. Također, tijekom rujna 2019. policijski službenici Policijske uprave zagrebačke izvršili su kontrolu stranih državljana u statusu traženja međunarodne zaštite u istom prihvatilištu, kojom prilikom također nije bilo identificiranih žrtava trgovanja ljudima.

U okviru projekta K553169 – Fond za azil, migracije i integraciju – AMIF financirala se obuka tri djelatnika Službe za prihvat i smještaj tražitelja međunarodne zaštite i jednog djelatnika Službe za međunarodnu zaštitu za nacionalnog trenera za EASO modul „Trafficking in Human Beings“ koji su stekli certifikat nacionalnog trenera za EASO modul. Četiri službenika stekla su certifikat nacionalnog trenera EASO modul „Trafficking in Human Beings“.

**Utrošena sredstva:** 48.000 kuna s projekta K553169 – Fond za azil, migracije i integraciju – AMIF (izvor 575), Razdjel 040, Glava 05 Ministarstvo unutarnjih poslova

1. Provođenje informativnih radionica za tražitelje međunarodne zaštite i izbjeglice

**Nositelj:** Ured za ljudska prava i prava nacionalnih manjina Vlade RH

**Sunositelj:** Hrvatski Crveni križ

**Rok:** kontinuirano

**Potrebna sredstva:** sredstva osigurava Hrvatski Crveni križ koji nije korisnik državnog proračuna

**Pokazatelji provedbe:** broj organiziranih i provedenih edukacija za tražitelje međunarodne zaštite

**Mjera se provodi**

Hrvatski Crveni križ:

Tražitelji međunarodne zaštite sudjelovali su na edukacijama i informativnim radionicama na temu trgovanja ljudima i zaštite s ciljem razvijanja svijesti o rizicima trgovanja ljudima, posebno za migrante u tranzitu i osobe pod međunarodnom zaštitom. Ukupno su održane četiri radionice u Prihvatilištu za tražitelje azila u Zagrebu i Kutini te u Prihvatnom centru za strance Ježevo. Na četiri informativne radionice ukupno je sudjelovalo 55 korisnika. Radionice su održane u sklopu programa STEP.

**Utrošena sredstva:** sredstva je osigurao Hrvatski Crveni križ koji nije korisnik državnog proračuna, stoga nije obvezatno iskazivanje konkretnih iznosa

**OBRAZOVANJE**

**CILJ:**

1. ***Nastaviti obrazovanje ciljanih skupina o trgovanju ljudima na nacionalnoj i međunarodnoj razini***

***MJERA 1.* Usavršavanje djelatnika policije, sudaca, djelatnika Državnog odvjetništva RH i predstavnika organizacija civilnog društva u radu na slučajevima trgovanja ljudima**

Aktivnost:

1. Održavanje seminara za 27 policijskih službenika linije rada organiziranog kriminaliteta koji se bave suzbijanjem trgovanja ljudima, 15 državnih odvjetnika specijaliziranih za problematiku trgovanja ljudima, pet sudaca županijskih sudova i pripadnike organizacija civilnog društva

**Nositelj:** ministarstvo nadležno za unutarnje poslove i Državno odvjetništvo Republike Hrvatske

**Sunositelj:** Pravosudna akademija, organizacije civilnog društva i Hrvatski Crveni križ

**Rok:** kontinuirano

**Potrebna sredstva:** mjeru provode postojeći zaposlenici u okviru svog redovnog rada za koji su sredstva planirana na glavi 11005 Ministarstvo pravosuđa, aktivnost A629000 - Administracija i upravljanje i na glavi 11030 Državno odvjetništvo RH, aktivnost A634000 - Progon počinitelja kaznenih djela, zaštita imovine RH, podnošenje pravnih sredstava za zaštitu zakonitosti; financijska sredstva osigurana su u okviru redovne djelatnosti, na aktivnosti A553131 - Administracija i upravljanje, Razdjel 040, Glava 05 Ministarstva unutarnjih poslova

**Pokazatelji provedbe:** održani seminari za 27 policijskih službenika organiziranog kriminaliteta zaduženih za identifikaciju žrtava trgovanja ljudima, 15 državnih odvjetnika specijaliziranih za problematiku trgovanja ljudima, pet sudaca Županijskih sudova te za pripadnike organizacija civilnog društva

**Mjera se provodi**

Ministarstvo unutarnjih poslova:

U cilju poboljšanja međuresorne suradnje i zadržavanja visoke razine educiranosti, obrazovanje ciljanih skupina predstavlja još jedan vrlo važan podržavajući dio cjelokupne strategije suzbijanja trgovanja ljudima na području Republike Hrvatske. Cjelovit i kontinuirani rad na obrazovanju usko je povezan s prevencijom trgovanja ljudima te pridonosi podizanju svijesti o navedenoj problematici, kao i povećanoj uočljivosti.

U vremenskom razdoblju od 13. do 17. svibnja 2019. u službenim prostorijama Policijske akademije u suradnji s Veleposlanstvom SAD-a u Republici Hrvatskoj, u okviru programa partnerstvo za obrazovanje, koje se provodi od 2013., održao se jedan modul „Partnership for education“ – složena kriminalistička istraživanja, koji je bio namijenjen regionalnim policijama i DORH-u, na kojem su prikazani konkretni slučajevi trgovanja i krijumčarenja ljudima, a kao predavači sudjelovali su policijski službenici Službe organiziranog kriminaliteta, PNUSKOK-a, Uprave kriminalističke policije.

U sklopu suradnje s CEPOL-om (Agencijom Europske unije za osposobljavanje u području izvršavanja zakonodavstva), čiji je Policijska akademija okvirni partner, u 2019. policijski službenici i službenici Državnog odvjetništva RH sudjelovali su u sljedećim rezidencijalnim aktivnostima:

* Trafficking in Human Beings – multidisciplinary approach (20. do 24. svibnja 2019., Poljska) – jedan policijski službenik i jedan službenik Državnog odvjetništva RH
* Child trafficking (21. do 24. svibnja 2019., Portugal) - jedan policijski službenik i jedan službenik Državnog odvjetništva RH
* Trafficking in Human Beings – labour exploitation (16. do 20. rujna 2019., Švedska) - jedan policijski službenik i jedan službenik Državnog odvjetništva RH
* Protection of THB victims (4. do 8. studenog 2019., Grčka) - jedan policijski službenik i jedan službenik Državnog odvjetništva RH

Jednako tako dva policijska službenika u 2019. sudjelovala su u CEPOL-om programu razmjene po sljedećim temama: Serious organised crime - Trafficking in Human Beings, Child sexual abuse, Child sexual exploitation (Francuska) i Serious organised crime - Trafficking in Human Beings (Italija).

Također, u vremenskom razdoblju od 27. do 31. svibnja 2019. u službenim prostorijama Policijske akademije u suradnji s Veleposlanstvom SAD-a u Republici Hrvatskoj, u okviru programa partnerstvo za obrazovanje koje se provodi od 2013., održao se drugi modul „Partnership for education“ – kriminalistička istraživanja trgovanja i krijumčarenja ljudima, koji je bio namijenjen regionalnim policijama i DORH-u, na kojem su sudjelovali policijski službenici PNUSKOK-a, Uprave kriminalističke policije.

Policijski službenici Službe organiziranog kriminaliteta, PNUSKOK-a, Uprave kriminalističke policije su dana 27. i 28. veljače 2019., u svojstvu predavača, sudjelovali na dvodnevnoj specijaliziranoj obuci za članice/ove mobilnih timova za suzbijanje trgovanja ljudima, koja se održala u Opatiji, u organizaciji Ureda za ljudska za ljudska prava i prava nacionalnih manjina Vlade RH i Hrvatskog Crvenog križa.

Također, policijski službenici Sektora Službe općeg kriminaliteta te Sektora općeg kriminaliteta i međunarodne policijske suradnje u suradnji s policijskim službenicima Službe organiziranog kriminaliteta, PNUSKOK-a, održali su edukacije na temu suzbijanja trgovanja ljudima u sklopu specijalističkog tečaja za maloljetničku delinkvenciju i kriminalitet na štetu mladeži i obitelji koje su se provodile u vremenskom razdoblju od 18. veljače 2019. do 8. travnja 2019. na Policijskoj akademiji, a na kojima je sudjelovalo 25 polaznika, specijalističkih seminara na temu „Istraživanje seksualnih kaznenih djela na štetu djece putem interneta“, koji su se provodili u vremenskom razdoblju od 14. do 18. svibnja 2019. i od 11. do 15. studenog 2019. u Valbandonu, a na kojima je sudjelovalo 30 polaznika te seminara za stručno usavršavanje policijskih službenika za mladež, koji se provodio u vremenskom razdoblju od 13. do 17. svibnja 2019. u Valbandonu, a na kojem je sudjelovalo 17 polaznika.

Također, kriminalistička policija Policijske uprave splitsko-dalmatinske provela je pet edukacija na temu „Trgovanja ljudima“ kojima je nazočilo ukupno 44 policijska službenika srednje stručne spreme, kako bi znali uočiti indikatore koji ukazuju na moguće trgovanje ljudima, s naglaskom na to kako postupati sa žrtvama i zaštititi ih, uz navođenje primjera iz prakse.

**Utrošena sredstva:** 9.000,00 kuna za provedbu aktivnosti iz djelokruga rada Policijske akademije s aktivnosti A553131 „Administracija i upravljanje“ Razdjel 040, Glava 05 Ministarstva unutarnjih poslova

1. Održavanje seminara za 21graničnog policijskog službenika koji se bave suzbijanjem

trgovanja ljudima

**Nositelj:** ministarstvo nadležno za unutarnje poslove

**Rok:** kontinuirano

**Potrebna sredstva:** financijska sredstva osigurana su u okviru redovne djelatnosti, na aktivnosti A553131 - Administracija i upravljanje, Razdjel 040, Glava 05 Ministarstva unutarnjih poslova

**Pokazatelji provedbe:** održani seminari za 21 graničnog policijskog službenika zaduženog za prepoznavanje potencijalnih žrtava trgovanja ljudima

**Mjera se provodi**

Ministarstvo unutarnjih poslova:

Policijski službenik Uprave kriminalističke policije je u vremenskom razdoblju od 20. do 24. svibnja 2019. u hotelu Admiral u Zagrebu u svojstvu predavača prisustvovao na dodatnoj obuci novih multiplikatora – policijskih službenika granične policije, po modulu „Suzbijanje trgovanja ljudima“. Obuka se provela temeljem financijske pomoći EU-a Republici Hrvatskoj pod nazivom „EMAS“ – Hitna pomoć – projekt „Jačanje aktivnosti granične kontrole na hrvatskom dijelu vanjske granice zbog povećanog migracijskog pritiska“, a obučeno je deset policijskih službenika granične policije.

Također, policijski službenik Uprave kriminalističke policije u svojstvu predavača održao je predavanje na temu „Suzbijanje trgovanja ljudima“ policijskim službenicima granične policije Turske koji su u vremenskom razdoblju od 15. do 21. studenog 2019. boravili na studijskom posjetu Republici Hrvatskoj, a spomenuto predavanje održano je u službenim prostorijama graničnog prijelaza Bregana PU zagrebačke.

Služba za stručno usavršavanje i specijalizaciju Policijske akademije tijekom 2019. provela je pet specijalističkih tečajeva za graničnu policiju u okviru kojih se obrađivala problematika suzbijanja trgovanja ljudima – kolegij „Organizirani kriminalitet“ (tri školska sata obrađivala se tema trgovanja ljudima). Ukupno je 134 policijska službenika granične policije pohađalo tečajeve.

**Utrošena sredstva:** iz redovnog poslovanja, s aktivnosti A553131 - Administracija i upravljanje, Razdjel 040, Glava 05 Ministarstva unutarnjih poslova

***MJERA 2.* Edukacija pripadnika Oružanih snaga RH na temu suzbijanja trgovanja ljudima**

Aktivnost:

1. Obrada teme o suzbijanju trgovanja ljudima u programima pripreme pripadnika

Oružanih snaga RH

**Nositelj:** ministarstvo nadležno za poslove obrane

**Rok:** kontinuirano

**Potrebna sredstva:** mjeru provode postojeći zaposlenici u okviru svog redovnog rada za koji su sredstva planirana na aktivnosti A545052 - Troškovi osoblja i personalna potpora Ministarstva obrane RH

**Pokazatelji provedbe**: u okviru programa pripreme pripadnika Oružanih snaga RH obrađeni stručni sadržaji u vezi suzbijanja trgovanja ljudima

**Mjera se provodi**

Ministarstvo obrane:

Središte za međunarodne vojne operacije „Josip Briški“ Zapovjedništva za obuku i doktrinu Hrvatske kopnene vojske provodi programe tečajeva koji su usklađeni sa službenim obučnim modulima i standardima međunarodnih organizacija čija je Republika Hrvatska članica, a prvenstveno UN-a, NATO-a i EU-a. Teme o suzbijanju trgovanja ljudima obrađene su unutar pojedinih relevantnih obučnih modula: o zaštiti civila, zaštiti ljudskih prava, zaštiti žena i djece, rodnoj ravnopravnosti, rodnoj perspektivi, seksualnom iskorištavanju i zlostavljanju, međunarodnom humanitarnom pravu i ljudskim pravima. Navedeni moduli sastavni su dio međunarodnih tečajeva među kojima su: Tečaj za vojne promatrače UN-a (UNMOC), Tečaj za stožerne časnike UN-a (UNSOC), UN-ov tečaj o zaštiti civila u operacijama potpore miru (UNPOC), Tečaj civilno-vojne suradnje na taktičkoj razini (TCIMIC) i Tečaj za stožerno osoblje NATO-a (NATO SOC).

Također se isti obučni moduli provode i kod preduputnih obuka za ključno osoblje hrvatskog kontingenta: za misiju potpore miru „RESOLUTE SUPPORT“ u Afganistanu, za misiju potpore miru „NATO MISIJA U IRAKU“, za operaciju potpore miru Ujedinjenih naroda u Libanonu (UNIFIL), za operaciju potpore miru Ujedinjenih naroda u Zapadnoj Sahari (MINURSO) i za operaciju potpore miru Ujedinjenih naroda u Indiji i Pakistanu (UNMOGIP).

Središte za obuku Hrvatske ratne mornarice „Petar Krešimir IV“ provodi obuku vezano uz suzbijanje trgovanja ljudima kao sastavni dio preduputne obuke osoblja Hrvatske ratne mornarice za sudjelovanje u međunarodnim operacijama potpore miru. Program obuke sadrži sve relevantne i ratificirane međunarodne dokumente, kao i aktualne situacijske slike u područjima operacija.

Hrvatsko vojno učilište „Dr. Franjo Tuđman“ u programima izobrazbe ima uvršten sadržaj vezano uz sustav suzbijanja trgovanja ljudima na Ratnoj školi u predmetima Nacionalna sigurnost i Međunarodna sigurnost, Intergranskoj zapovjedno-stožernoj izobrazbi u predmetu Suvremeni vojni koncepti, preddiplomskom studijskom programu Vojno inženjerstvo u predmetima Međunarodno pravo – odabrana poglavlja te Etika vojnog poziva, preddiplomskom studijskom programu Vojno vođenje i upravljanje u predmetima Međunarodno pravo – odabrana poglavlja, Operacije potpore miru te Etika vojnog poziva i diplomskom studijskom programu Vojno vođenje i upravljanje u predmetu Suvremeni vojni koncepti.

**Utrošena sredstva:** sredstva osigurana kroz redovita sredstva državnog proračuna s aktivnosti A545052 - Troškovi osoblja i personalna potpora Ministarstva obrane

***MJERA 3.* Nastavak zajedničkog obrazovanja stručnih radnika ustanova socijalne skrbi te zdravstvenih koordinatora i predstavnika organizacija civilnog društva na području pružanja pomoći i zaštite žrtava trgovanja ljudima**

Aktivnost:

1. Provođenje zajedničkih sastanaka stručnih radnika ustanova socijalne skrbi, županijskih koordinatora iz centara za socijalnu skrb, zdravstvenih koordinatora i članova mobilnih timova

**Nositelj:** ministarstvo nadležno za zdravstvo i ministarstvo nadležno za poslove socijalne skrbi

**Rok:** kontinuirano

**Potrebna sredstva:** mjeru provode postojeći zaposlenici u okviru svog redovnog rada za koji su sredstva planirana na aktivnosti A792007 - Administracija i upravljanje Ministarstva za demografiju, obitelj, mlade i socijalnu politiku i aktivnosti A885001 - Administracija i upravljanje Ministarstva zdravstva

**Pokazatelji provedbe:** održani sastanci županijskih koordinatora, zdravstvenih koordinatora, djelatnika obiteljskih centara i članova mobilnih timova

**Mjera se provodi**

Ministarstvo za demografiju, obitelj, mlade i socijalnu politiku:

Krajem 2018. održan je radni sastanak s regionalnim i županijskim koordinatorima centara za socijalnu skrb nadležnih za postupanja prema žrtvama trgovanja ljudima. Sastanak se odnosi i na cijelu 2019. Sastanku su prisustvovali predstavnici Ureda za ljudska prava i prava nacionalnih manjina Vlade RH, Ministarstva unutarnjih poslova i organizacija civilnog društva, koji su sudjelovali kao predavači. Na sastanku su bili prisutni i pružatelji usluga smještaja za žrtve trgovanja ljudima za djecu i odrasle osobe. Cilj sastanka bilo je ujednačavanje postupanja prema žrtvama trgovanja ljudima i razmjena dobrih praksi.

**Utrošena sredstva:** sredstva osigurana kroz redovita sredstva državnog proračuna s aktivnosti A792007 - Administracija i upravljanje Ministarstva za demografiju, obitelj, mlade i socijalnu politiku i aktivnosti A618207 - Administracija i upravljanje Ministarstva zdravstva

***MJERA 4.* Nastavak zajedničkog obrazovanja djelatnika Odjela za podršku žrtvama i svjedocima te organizacija civilnog društva u cilju pružanja pomoći i zaštite žrtava trgovanja ljudima**

Aktivnost:

1. Organiziranje zajedničkog seminara za zaposlenike Odjela za podršku žrtvama i svjedocima te članove organizacija civilnog društva

**Nositelj:** ministarstvo nadležno za poslove pravosuđa i Ured za ljudska prava i prava nacionalnih manjina Vlade RH

**Rok:** kontinuirano

**Potrebna sredstva:** mjeru provode postojeći zaposlenici u okviru svoga redovnog rada za koji su sredstva planirana na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH i na glavi 11005 Ministarstvo pravosuđa, aktivnost A629000 - Administracija i upravljanje i na glavi 11030 Državno odvjetništvo RH, aktivnost A634000 Progon počinitelja kaznenih djela, zaštita imovine RH, podnošenje pravnih sredstava za zaštitu zakonitosti

**Pokazatelj provedbe:** održan seminar za zaposlenike Odjela za podršku žrtvama i svjedocima te članove organizacija civilnog društva

**Mjera se djelomično provodi**

Ministarstvo pravosuđa:

Tijekom 2019. Ministarstvo pravosuđa nije organiziralo seminar za službenike odjela za podršku žrtvama i svjedocima. Napominje se kako je tijekom 2018. Odjel za podršku žrtvama i svjedocima Županijskog suda u Splitu sudjelovao na edukaciji „Sustav prevencije i zaštite žrtava trgovanja ljudima na području Splita i Mostara“ u organizaciji Udruge Domine i Ženske grupe Split te da je organiziranje seminara za službenike odjela za podršku žrtvama i svjedocima planirano u narednom razdoblju provođenja mjera iz Nacionalnog plana za suzbijanje trgovanja ljudima.

**Utrošena sredstva:** sredstva osigurana kroz redovita sredstva državnog proračuna na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH, aktivnosti A629000 - Administracija i upravljanje Ministarstva pravosuđa te aktivnosti A634000 - Progon počinitelja kaznenih djela, zaštita imovine RH, podnošenje pravnih sredstava za zaštitu zakonitosti Državnog odvjetništva Republike Hrvatske

***MJERA 5.* Nastaviti obrađivanje teme suzbijanje trgovanja ljudima u okviru redovitog programa obrazovanja koje provodi Pravosudna akademija i Policijska akademija**

Aktivnost:

1. Održavanje seminara za suce, državne odvjetnike i policijske službenike u sklopu

Pravosudne i Policijske akademije

**Nositelj:** Pravosudna akademija i ministarstvo nadležno za unutarnje poslove

**Rok:** kontinuirano

**Potrebna sredstva:** mjeru provode postojeći zaposlenici u okviru svoga redovnog rada za koji su sredstva planirana na aktivnosti A844001 - Administracija i upravljanje Pravosudne akademije; financijska sredstva osigurana su u okviru redovne djelatnosti, na aktivnosti A553131 - Administracija i upravljanje, Razdjel 040, Glava 05 Ministarstva unutarnjih poslova

**Pokazatelji provedbe:** održani seminari za suce, državne odvjetnike i policijske službenike

u sklopu Pravosudne i Policijske akademije

**Mjera se provodi**

Ministarstvo unutarnjih poslova:

Policijska akademija u suradnji s Pravosudnom akademijom, sukladno Nacionalnom planu za suzbijanje trgovanja ljudima za razdoblje od 2018. do 2021. na temelju Plana policijskog obrazovanja za 2019. organizirala je 11. i 12. ožujka 2019. te 13. i 14. ožujka 2019. dva dvodnevna seminara za pravosudne dužnosnike i policijske službenike na temu suzbijanja trgovanja ljudima, koji su se održali u muzeju Policijske škole „Josip Jović“, Policijska akademija. Na tim seminarima sudjelovali su policijski službenici koji rade po liniji rada organiziranog kriminaliteta, kao i pomoćnici načelnika za kriminalističku policiju policijskih postaja te načelnici Sektora/voditelji Službi kriminalističke policije svih PU i policijski službenici SSKOK-ova. Nastavno na ranije navedene dvodnevne seminare sudionici seminara su u suradnji s policijskim službenicima linije rada organiziranog kriminaliteta u svakoj policijskoj upravi, kao multiplikatori znanja, educirali ostale policijske službenike u svojim policijskim upravama/postajama na temu trgovanja ljudima, kao i u ostalim policijskim postajama iz kojih na navedenim seminarima radi nedostatnih kapaciteta nije bilo moguće osigurati predstavnike, pa je tako naknadno: PU požeško-slavonska educirala 20 policijskih službenika, PU virovitičko-podravska educirala 32 policijska službenika, PU istarska educirala 37 policijskih službenika, PU ličko-senjska educirala je deset policijskih službenika, PU dubrovačko-neretvanska educirala 512 policijskih službenika, PU međimurska educirala 13 policijskih službenika, PU krapinsko-zagorska educirala 259 policijskih službenika, PU koprivničko-križevačka educirala 173 policijskih službenika, PU sisačko-moslavačka educirala 144 policijska službenika, PU zagrebačka educirala 780 policijskih službenika, PU šibensko-kninska educirala 162 policijska službenika, PU brodsko-posavska educirala 54 policijska službenika, PU karlovačka educirala 258 policijskih službenika, PU osječko-baranjska educirala 138 policijskih službenika, PU splitsko-dalmatinska educirala 143 policijska službenika, PU varaždinska educirala 62 policijska službenika, PU zadarska educirala 33 policijska službenika, PU primorsko-goranska educirala 13 policijskih službenika, PU vukovarsko-srijemska educirala 49 policijskih službenika, dok je PU bjelovarsko-bilogorska educirala 31 policijskog službenika.

Policijska akademija:

U Policijskoj školi „Josip Jović“ u programu srednjoškolskog obrazovanja odraslih za zanimanje policajac/policajka koji se provodio tijekom školske 2018./2019., a kojeg je polazilo 750 polaznika u nastavi predmeta Osnove kriminalistike i kriminalističko istraživanje u dijelu koji se odnosi na kriminalističku prevenciju obrađivala se nastavna jedinica „Prevencija zločina iz mržnje i prevencija trgovanja ljudima“ u trajanju od tri školska sata, a u nastavi predmeta Policijske ovlasti i njihova primjena nastavnu jedinicu „Posebnosti primjene policijskih ovlasti prema ranjivim skupinama“ u trajanju od dva školska sata, koja dijelom pokriva sadržaj navedene preporuke. Također, kroz predmet Kazneno pravo u sklopu kaznenih djela protiv čovječnosti i ljudskog dostojanstva (glava IX. Kaznenog zakona) obrađeno je kazneno djelo trgovanja ljudima s kaznenopravnog aspekta.

Na Visokoj policijskoj školi na specijalističkom diplomskom studiju Kriminalistike u sklopu kolegija Migracije i kriminalitet u trajanju od četiri sata obrađuje se tema trgovanja ljudima te dva sata tema ropstva, dok se ostatak nastave odnosi na problematiku krijumčarenja ljudima koja je isprepletena s problematikom trgovanja ljudima. Na navedenim kolegijima sudjelovalo je ukupno 60 studenata.

U području stručnog usavršavanja i specijalizacije policijskih službenika Služba za stručno usavršavanje i specijalizaciju provela je tečajeve u okviru kojih se obrađivala problematika suzbijanja trgovanja ljudima. Tijekom 2019. organizirano je pet specijalističkih tečajeva za graničnu policiju, koja su pohađala ukupno 134 policijska službenika. U okviru tečaja održan je kolegij „Organizirani kriminalitet“ na kojem se u trajanju od tri školska sata obrađuju teme trgovanja ljudima. Tijekom 2019. organiziran je Specijalistički tečaj za maloljetničku delinkvenciju i kriminalitet na štetu mladeži i obitelji kojeg je pohađalo 25 policijskih službenika/ca. Teme suzbijanja diskriminacije u smislu ispunjavanja uvjeta za rodnu ravnopravnost, kao i sprječavanje rodno utemeljenog nasilja, seksualnog nasilja i trgovanja ljudima i djecom, s posebnim osvrtom na ranjive skupine (djecu, starije osobe i osobe s invaliditetom) obrađena je u ukupnom trajanju od cca 60 školskih sati. Tijekom 2019. organizirana su dva tečaja „Suzbijanje trgovanja ljudima“, svaki u trajanju od dva dana s ukupno 16 sati nastave. Tečaj je organiziran u suradnji s Pravosudnom akademijom, a pohađalo ga je ukupno 126 policijskih službenika kriminalističke policije iz linije rada organiziranog kriminaliteta i 56 pravosudnih dužnosnika (suci općinskih i županijski sudova, predstavnici državnih odvjetništva i USKOK-a).

Pravosudna akademija:

Pravosudna akademija u suradnji s Policijskom akademijom tijekom 2019. provela je dvije (2) dvodnevne radionice na temu „Suzbijanje trgovanja ljudima“ za kaznene suce i sudske savjetnike županijskih sudova, zamjenike državnih odvjetnika i državnoodvjetničke savjetnike specijalizirane za problematiku trgovanja ljudima te policijske djelatnike na kojima je sudjelovalo ukupno 107 polaznika.

**Utrošena sredstva:** sredstva osigurana kroz redovita sredstva državnog proračuna na aktivnosti A844001 - Administracija i upravljanje Pravosudne akademije i iz redovnog poslovanja, s aktivnosti A553131 - Administracija i upravljanje, Razdjel 040, Glava 05 Ministarstva unutarnjih poslova

***MJERA 6.* Nastavak provedbe programa obrazovanja diplomatsko-konzularnog osoblja o suzbijanju trgovanja ljudima**

Aktivnost:

1. Nastavak obrazovanja diplomatsko-konzularnog osoblja o suzbijanju trgovanja ljudima u okviru redovitih nastavnih programa Diplomatske akademije

**Nositelj:** ministarstvo nadležno za vanjske i europske poslove

**Sunositelj:** organizacije civilnog društva

**Rok:** kontinuirano

**Potrebna sredstva:** mjeru provode postojeći zaposlenici u okviru svoga redovnog rada za koji su sredstva planirana na aktivnosti A777046 - Administracija i upravljanje Ministarstva vanjskih i europskih poslova

**Pokazatelji provedbe:** provedeno obrazovanje diplomatsko-konzularnog osoblja u okviru redovitih nastavnih programa Diplomatske akademije

**Mjera se provodi**

Ministarstvo vanjskih i europskih poslova:

Službenici Uprave za konzularne poslove, u okviru nastavnih programa Diplomatske akademije održavaju predavanja o obavljanju konzularnih funkcija u diplomatskim misijama / konzularnim uredima Republike Hrvatske. Jedna od takvih funkcija je i otkrivanje potencijalnih žrtava trgovanja ljudima. Polaznicima Diplomatske akademije prezentira se nacionalni i europski pravni okvir na ovom području kao i uloga diplomatsko-konzularnog osoblja u obavljanju ove konzularne funkcije.

**Utrošena sredstva:** sredstva osigurana kroz redovita sredstva državnog proračuna na aktivnosti A7770476 - Administracija i upravljanje Ministarstva vanjskih i europskih poslova

1. Nastavak obrazovanja o suzbijanju trgovanja ljudima u okviru programa priprema diplomatsko-konzularnog osoblja prije upućivanja na mandat, posebice u zemlje identificirane kao zemlje izvorišta i odredišta žrtava trgovanja ljudima

**Nositelj:** ministarstvo nadležno za vanjske i europske poslove

**Rok:** kontinuirano

**Potrebna sredstva:** mjeru provode postojeći zaposlenici u okviru svoga redovnog rada za koji su sredstva planirana na aktivnosti A777046 - Administracija i upravljanje Ministarstva vanjskih i europskih poslova

**Pokazatelji provedbe**: provedeno obrazovanje diplomatsko-konzularnog osoblja u okviru programa priprema prije upućivanja na mandat

**Mjera se provodi**

Ministarstvo vanjskih i europskih poslova:

Aktivnost redovno provode od službenici Uprave za konzularne poslove.

**Utrošena sredstva:** sredstva osigurana kroz redovita sredstva državnog proračuna s aktivnosti A777046 - Administracija i upravljanje Ministarstva vanjskih i europskih poslova

***MJERA 7.* Usavršavanje djelatnika Hrvatskog zavoda za zapošljavanje na temu suzbijanja trgovanja ljudima**

Aktivnost:

1. Održavanje seminara za djelatnike Hrvatskog zavoda za zapošljavanje vezano uz pristup tržištu rada za žrtve trgovanja ljudima

**Nositelj**: Hrvatski zavod za zapošljavanje i Ured za ljudska prava i prava nacionalnih manjina Vlade RH

**Rok:** kontinuirano

**Potrebna sredstva:** mjeru provode postojeći zaposlenici u okviru svoga redovnog rada za koji su sredstva planirana na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH i na aktivnosti A689013 - Administracija i upravljanje Hrvatskog zavoda za zapošljavanje

**Pokazatelji provedbe**: provedeno usavršavanje djelatnika Hrvatskog zavoda za zapošljavanje vezano uz pristup tržištu rada za žrtve trgovanja ljudima

**Mjera se provodi**

Hrvatski zavod za zapošljavanje:

Sukladno planiranim aktivnostima, u svim regionalnim i područnim uredima Zavoda imenovani su posebni savjetnici – koordinatori za žrtve trgovanja ljudima, njih ukupno 22. Na taj način Zavod želi unaprijediti rad s tom osjetljivom skupinom pružajući adekvatne i pravovremene usluge, kao i osnažiti suradnju između Zavoda i skloništa i savjetovališta za žrtve trgovanja ljudima.

Koordinatori su kontakt osobe kojima druge institucije ili organizacije mogu upućivati žrtve trgovanja ljudima. U svome radu koordinatori primjenjuju principe povjerljivosti i senzibiliziranosti za stanje žrtava trgovanja ljudima. Koordinatori rade s nezaposlenim osobama – žrtvama trgovanja ljudima na pripremi za zapošljavanje kroz osnaživanje njihovog radnog potencijala i razvoj kompetencija za aktivno traženje posla. Tijekom 2019. nije organizirana specifična edukacija na temu trgovanja ljudima.

**Utrošena sredstva:** sredstva osigurana kroz redovita sredstva državnog proračuna na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH i na aktivnosti A689013 - Administracija i upravljanje Hrvatskog zavoda za zapošljavanje

***MJERA 8.* Obrazovanje turističkih djelatnika i radnika drugih uslužnih djelatnosti o problematici trgovanja ljudima**

Aktivnost:

1. Održavanje seminara za turističke djelatnike o problematici i načinima suzbijanja trgovanja ljudima

**Nositelj:** Ured za ljudska prava i prava nacionalnih manjina Vlade RH

**Sunositelj:** ministarstvo nadležno za turizam i organizacije civilnog društva

**Rok:** kontinuirano

**Potrebna sredstva:** sredstva planirana na aktivnosti A681023 - Provedba Nacionalnog plana za suzbijanje trgovanja ljudima Ureda za ljudska prava i prava nacionalnih manjina Vlade RH u iznosu od 5.000,00 kuna godišnje za svaku godinu provedbe mjere

**Pokazatelji provedbe:** održani seminari i edukacije za turističke djelatnike

**Mjera se provodi**

Seminari za turističke djelatnike održani su u suradnji s Udrugom poslodavaca u hotelijerstvu Hrvatske za zanimanja barmen, hotelska domaćica i recepcija/prodaja i to od 4. do 6. ožujka 2019. u Malom Lošinju u hotelu Aurora. Na navedenom seminaru sudjelovalo je ukupno 78 polaznika. Seminar je održan i u Splitu u hotelu Le Meridien Lav Split od 18. do 20. ožujka 2019., a na tom seminaru sudjelovalo je ukupno 108 polaznika.

**Utrošena sredstva:** sredstva osigurana kroz redovita sredstva državnog proračuna na aktivnosti A681023 - Provedba Nacionalnog plana za suzbijanje trgovanja ljudima Ureda za ljudska prava i prava nacionalnih manjina Vlade RH u ukupnom iznosu od 93.304,36 kuna

***MJERA 9.* Nastavak sustavne provedbe programa Građanskog odgoja i obrazovanja za sve učenike osnovnih i srednjih škola s ciljem razvoja kompetencija za suzbijanje trgovanja ljudima i redovito stručno usavršavanje odgajatelja u predškolskom odgoju te učitelja i nastavnika u osnovnim i srednjim školama**

Aktivnost:

1. Vanjsko vrednovanje razvijenosti kompetencija za suzbijanje trgovanja ljudima kod učenika

**Nositelj:** Nacionalni centar za vanjsko vrednovanje obrazovanja

**Sunositelj:** ministarstvo nadležno za obrazovanje, Agencija za odgoj i obrazovanje, Agencija za strukovno obrazovanje i obrazovanje odraslih

**Rok:** kontinuirano

**Potrebna sredstva:** mjeru provode postojeći zaposlenici u okviru svog redovnog rada na izvoru 11 u sklopu aktivnosti A8140007 - Unapređenje kvalitete obrazovnog sustava Nacionalnog centra za vanjsko vrednovanje obrazovanja za svaku godinu provedbe mjere i na aktivnosti A848010 - Stručno-savjetodavna djelatnost Agencije za strukovno obrazovanje i obrazovanje odraslih u iznosu od 5.000,00 kuna za svaku godinu provedbe mjere

**Pokazatelji provedbe:** provedeno vanjsko vrednovanje Građanskog odgoja i obrazovanja

**Mjera se provodi**

Nacionalni centar za vanjsko vrednovanje obrazovanja:

Nacionalni centar za vanjsko vrednovanje obrazovanja u okviru nadležnog praćenja utvrdio je da nije potrebno razvijati zasebnu i izdvojenu metodologiju vrednovanja ovog tematskog područja, kako je navedeno u „pokazateljima provedbe“, već da se ova aktivnost može realizirati u okviru praćenja provedbe međupredmetne teme „Građanski odgoj i obrazovanje“, odnosno provedbom međunarodnoga ICCS istraživanja.

**Utrošena sredstva:** sredstva osigurana kroz redovita sredstva državnog proračuna s aktivnosti A8140007 - Unapređenje kvalitete obrazovnog sustava Nacionalnog centra za vanjsko vrednovanje obrazovanja i na aktivnosti A848010 - Stručno-savjetodavna djelatnost Agencije za strukovno obrazovanje i obrazovanje odraslih

1. Održavanje seminara za prosvjetne radnike u predškolskom, osnovnoškolskom i srednjoškolskom odgoju i obrazovanju

**Nositelj:** Agencija za odgoj i obrazovanje, ministarstvo nadležno za obrazovanje

**Sunositelj:** Hrvatski Crveni križ

**Rok:** kontinuirano

**Potrebna sredstva:** mjeru provode postojeći zaposlenici u okviru svog redovnog rada za koji su sredstva planirana u okviru razdjela/glave 080/05 – Ministarstva znanosti i obrazovanja na aktivnosti A577000 - Administracija i upravljanje i u financijskom planu Agencije za odgoj i obrazovanje (glava/razdjel 08091,RKP 23962) na aktivnosti A733003 - Nacionalni programi u iznosu od 3.000,00 kuna za sve godine provedbe mjere

**Pokazatelj provedbe:** održani seminari i radionice za odgajatelje u vrtićima te učitelje i nastavnike u osnovnim i srednjim školama

**Mjera se provodi**

Hrvatski Crveni križ:

U 2019. djelatnici Hrvatskog Crvenog križa u suradnji s Agencijom za odgoj i obrazovanje, provodili su stručne skupove za djelatnike predškolskih, osnovnoškolskih i srednjoškolskih ustanova. Za djelatnike predškolskih ustanova održana su ukupno tri stručna skupa pod nazivom „[Odgoj za humanost od malih nogu – područje humanih vrednota i prevencije trgovanja ljudima](http://ettaedu.azoo.hr/StrucniSkupoviTip/Prijave.aspx?id=33583)“ na kojima je sudjelovalo ukupno 89 djelatnika predškolskih ustanova. U svrhu provođenja programa prevencije trgovanja ljudima za djelatnike osnovnih i srednjih škola, održana su tri stručna skupa pod nazivom Prevencija trgovanja ljudima i ravnopravnost spolova, na kojima je sudjelovalo ukupno 77 sudionika. Kroz stručne skupove, sudionici su se imali priliku upoznati s rizicima i zaštitom od trgovanja ljudima te načinima prenošenja dobivenih znanja populaciji učenika i djece predškolske dobi.

Agencija za odgoj i obrazovanje:

Tijekom 2019. u organizaciji Agencije za odgoj i obrazovanje održani su sljedeći specijalizirani stručni skupovi vezani uz prevenciju trgovanja ljudima.Riječ je o 13 skupova s 553 sudionika:

1) Suvremeni pristupi učenju i poučavanju: *Prevencija trgovanja ljudima i ravnopravnost spolova*, 12. veljače 2019., Našice, Gradsko društvo HCK-a Našice, 17 sudionika

2) Stručni skup za sudionike po pozivu: Inkluzija i rad s djecom migrantima u obrazovnom sustavu, Trgovanje ljudima, Zagreb, 1. i 2. srpnja 2019., 22 sudionika

3) Priprema za izvanredne situacije i klimatske promjene, Trgovanje ljudima, ravnopravnost spolova, Split, Osnovna škola Žnjan – Pazdigrad, 4. srpnja 2019., 34 sudionika

4) [Odgoj za humanost od malih nogu – područje prevencije trgovanja ljudima i pripreme za izvanredne situacije](http://ettaedu.azoo.hr/StrucniSkupoviTip/Prijave.aspx?id=36439), 1. veljače 2019., Gradsko društvo Crvenog križa Zaprešić, 35 sudionika

5) [Odgoj za humanost od malih nogu – područje prevencije trgovanja ljudima i pripreme za izvanredne situacije](http://ettaedu.azoo.hr/StrucniSkupoviTip/Prijave.aspx?id=36439), 26. veljače 2019., Dom Crvenog križa Rijeka, 37 sudionika

6) [Odgoj za humanost od malih nogu – područje prevencije trgovanja ljudima i pripreme za izvanredne situacije](http://ettaedu.azoo.hr/StrucniSkupoviTip/Prijave.aspx?id=36439), 20. ožujka 2019., Informativni centar za prevenciju kriminaliteta PU Primorsko-goranske županije, 39 sudionika

7) [Odgoj za humanost od malih nogu – područje prevencije trgovanja ljudima i pripreme za izvanredne situacije](http://ettaedu.azoo.hr/StrucniSkupoviTip/Prijave.aspx?id=36439), 28. ožujka 2019., Daruvar, 21 sudionik

8) [Odgoj za humanost od malih nogu – područje prevencije trgovanja ljudima i pripreme za izvanredne situacije](http://ettaedu.azoo.hr/StrucniSkupoviTip/Prijave.aspx?id=36439), 28. ožujka 2019., Gospić, 33 sudionika

9) [Odgoj za humanost od malih nogu – područje prevencije trgovanja ljudima i pripreme za izvanredne situacije](http://ettaedu.azoo.hr/StrucniSkupoviTip/Prijave.aspx?id=36439), 18. travnja 2019., Obrtnički dom Poreč, 37 sudionika

10) [Odgoj za humanost od malih nogu – područje prevencije trgovanja ljudima i pripreme za izvanredne situacije](http://ettaedu.azoo.hr/StrucniSkupoviTip/Prijave.aspx?id=36439), 30. svibnja 2019., Gradsko društvo Crvenog križa Bjelovar, 19 sudionika

11) [Odgoj za humanost od malih nogu – područje prevencije trgovanja ljudima i pripreme za izvanredne situacije](http://ettaedu.azoo.hr/StrucniSkupoviTip/Prijave.aspx?id=36439), 5. lipnja 2019., Dječji vrtić Ivančice, Ivanec, 42 sudionika

12) [Odgoj za humanost od malih nogu – područje prevencije trgovanja ljudima i pripreme za izvanredne situacije](http://ettaedu.azoo.hr/StrucniSkupoviTip/Prijave.aspx?id=36439), 4. srpnja 2019., Osnovna škola Žnjan – Pazdigrad, 38 sudionika

13) [Državna smotra projekata u području Nacionalnog programa odgoja i obrazovanja za ljudska prava i demokratsko građanstvo Vlade Republike Hrvatske](http://ettaedu.azoo.hr/StrucniSkupoviTip/Prijave.aspx?id=37647), 16. svibnja 2019., Zadar, 179 sudionika

U povodu obilježavanja Europskog dana borbe protiv trgovanja ljudima, 18. listopada provedena je kampanja na Facebookovu profilu Hrvatskoga Crvenog križa na kojem su svakog dana objavljivanje poruke vezane uz prevenciju trgovanja ljudima. Također u suradnji s Hrvatskim zavodom za zapošljavanje podijeljeni su leci s temom osvještavanja rizika trgovanja ljudima.

Djelatnici Službe za zaštitu migranata održali su u prosincu 2019. dvodnevnu edukaciju na temu trgovanja ljudima za GDCK Zagreb. Sudjelovalo je ukupno šest volontera GDCK-a Zagreb. Edukatori su osposobljeni za održavanje edukacija na temu prevencije trgovanja ljudima u osnovnim i srednjim školama.

Tijekom 2019. Hrvatski Crveni križ proveo je edukaciju učenika na ovu tematiku pa je tako u okviru programa prevencije trgovanja ljudima održan niz edukativnih i informativnih seminara i treninga u osnovnim i srednjim školama, edukativno-promidžbenih akcija te edukacija mladih HCK-a (izvan obrazovnog sustava). U okviru navedenog programa edukacija i prevencije trgovanja ljudima održano je ukupno 309 radionica/edukacija u osnovnim školama na kojima je sudjelovalo 4010 učenika. U srednjim školama provedeno je 107 radionica/edukacija na kojima je sudjelovalo 4234 učenika. U sklopu edukacija na temu prevencije trgovanja ljudima – Odgoj za humanost od malih nogu održano je 96 edukacija u predškolskim ustanovama.

**Utrošena sredstva:** sredstva osigurana kroz redovita sredstva državnog proračuna na aktivnosti A577000 - Administracija i upravljanje Ministarstva znanosti i obrazovanja i na aktivnosti A733003 - Nacionalni programi Agencije za odgoj i obrazovanje u iznosu od 3.000,00 kuna

***MJERA 10.* Obrazovanje djelatnika, djece i mlađih punoljetnih osoba u ustanovama socijalne skrbi za djecu bez odgovarajuće roditeljske skrbi te za djecu i mlađe punoljetne osobe s problemima u ponašanju**

Aktivnost:

1. Održavanje seminara za djelatnike, djecu i mlađe punoljetne osobe u ustanovama socijalne skrbi za djecu bez odgovarajuće roditeljske skrbi i mlađe punoljetne osobe s problemima u ponašanju

**Nositelj:** ministarstvo nadležno za poslove socijalne skrbi

**Sunositelj:** Ured za ljudska prava i prava nacionalnih manjina Vlade RH i organizacije civilnog društva

**Rok:** kontinuirano

**Potrebna sredstva:** mjeru provode postojeći zaposlenici u okviru svog redovnog rada za koji su sredstva planirana na aktivnosti A792007 - Administracija i upravljanje Ministarstva za demografiju, obitelj, mlade i socijalnu politiku

**Pokazatelji provedbe:** održani seminari za djelatnike, djecu i mlađe punoljetne osobe u ustanovama socijalne skrbi za djecu bez odgovarajuće roditeljske skrbi te za djecu i mlađe punoljetne osobe s problemima u ponašanju

**Mjera se djelomično provodi**

Ministarstvo za demografiju, obitelj, mlade i socijalnu politiku:

Tijekom 2019. nisu održani seminari za djelatnike, djecu i mlađe punoljetne osobe u ustanovama socijalne skrbi za djecu bez odgovarajuće roditeljske skrbi i mlađe punoljetne osobe s problemima u ponašanju. Napominje se kako su se tijekom 2018. održavale edukacije za stručne radnike zaposlene u domovima socijalne skrbi, centrima za pružanje usluga u zajednici za djecu bez odgovarajuće roditeljske skrbi i djecu s problemima u ponašanju te za stručne radnike centara za socijalnu skrb. Održane su dvije jednodnevne edukacije u dva grada na temu „Rad s djecom bez pratnje, djecom tražiteljima međunarodne zaštite i djecom azilantima“ na kojima je sudjelovalo ukupno 45 stručnih radnika, kao i edukacija pod nazivom „Alternativni oblici rada, novi pristup i metode u tretmanu djece i mladih s problemima u ponašanju“ na kojoj je sudjelovalo 35 stručnih radnika koji rade s djecom i mladima s poremećajem u ponašanju. Organiziranje seminara za djelatnike, djecu i mlađe punoljetne osobe u ustanovama socijalne skrbi za djecu bez odgovarajuće roditeljske skrbi i mlađe punoljetne osobe s problemima u ponašanju planirano je u narednom razdoblju provođenja mjera iz Nacionalnog plana za suzbijanje trgovanja ljudima.

**Utrošena sredstva:** sredstva osigurana kroz redovita sredstva državnog proračuna s aktivnosti A792006 - Provedba nacionalnih strategija te unapređenje stručnog rada u sustavu socijalne skrbi

***Mjera 11.* Osposobljavanje odvjetnika za pružanje pravne pomoći žrtvama trgovanja ljudima**

Aktivnost:

1. Izobrazba odvjetnika u cilju stjecanja vještina za pružanje pravne pomoći žrtvama trgovanja ljudima

**Nositelj:** Hrvatska odvjetnička komora

**Sunositelj:** Ured za ljudska prava i prava nacionalnih manjina Vlade RH

**Rok:** kontinuirano

**Potrebna sredstva:** osiguravanje besplatne pravne pomoći žrtvama trgovanja ljudima i osposobljavanje odvjetnika za pružanje pravne pomoći žrtvama trgovanja ljudima provodi Hrvatska odvjetnička komora koja nije korisnik državnog proračuna

**Pokazatelji provedbe:** održani seminari za odvjetnike putem Hrvatske odvjetničke komore

**Mjera se provodi**

Hrvatska odvjetnička komora:

Hrvatska odvjetnička komora održala je seminare za odvjetnike na temu pružanja pravne pomoći žrtvama trgovanja ljudima.

**Utrošena sredstva:** sredstva osigurala Hrvatska odvjetnička komora koja nije korisnik državnog proračuna stoga nije obvezatno iskazivanje konkretnih iznosa

1. Formiranje liste odvjetnika specijaliziranih za pružanje pravne pomoći žrtvama trgovanja ljudima te njezino dostavljanje uredu nacionalnog koordinatora

**Nositelj:** Hrvatska odvjetnička komora

**Rok:** kontinuirano

**Potrebna sredstva:** osiguravanje besplatne pravne pomoći žrtvama trgovanja ljudima i osposobljavanje odvjetnika za pružanje pravne pomoći žrtvama trgovanja ljudima provodi Hrvatska odvjetnička komora koja nije korisnik državnog proračuna

**Pokazatelji provedbe:** formirana i dostavljena lista specijaliziranih odvjetnika

**Mjera se provodi**

Hrvatska odvjetnička komora:

Hrvatska odvjetnička komora formirala je i dostavila Uredu nacionalnog koordinatora za suzbijanje trgovanja ljudima listu specijaliziranih odvjetnika za pružanje pravne pomoći žrtvama trgovanja ljudima u svim pravnim postupcima.

**Utrošena sredstva:** sredstva osigurala Hrvatska odvjetnička komora koja nije korisnik državnog proračuna, stoga nije obvezatno iskazivanje konkretnih iznosa

**MEĐUNARODNA I REGIONALNA SURADNJA**

**CILJ:**

1. ***Sustavna suradnja Republike Hrvatske s drugim državama i međunarodnim i regionalnim organizacijama i inicijativama na području suzbijanja trgovanja ljudima***

***MJERA 1.* Nastaviti s aktivnim sudjelovanjem predstavnika tijela državne uprave kroz bilateralnu suradnju s drugim državama te u okviru aktivnosti međunarodnih i regionalnih organizacija i inicijativa na području suzbijanja trgovanja ljudima**

Aktivnost:

1. Sudjelovanje predstavnika tijela državne uprave u bilateralnoj suradnji na području suzbijanja trgovanja ljudima

**Nositelj:** Ured za ljudska prava i prava nacionalnih manjina, ministarstvo nadležno za unutarnje poslove, ministarstvo nadležno za zdravstvo, ministarstvo nadležno za poslove socijalne skrbi, ministarstvo nadležno za vanjske i europske, Državno odvjetništvo Republike Hrvatske

**Sunositelj:** ministarstvo nadležno za poslove pravosuđa

**Rok**: kontinuirano

**Potrebna sredstva:** mjeru provode postojeći zaposlenici u okviru svog redovnog rada za koji su sredstva planirana na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH, na glavi 11005 Ministarstvo pravosuđa, aktivnost A629000 - Administracija i upravljanje i na glavi 11030 Državno odvjetništvo RH, aktivnost A634000 - Progon počinitelja kaznenih djela, zaštita imovine RH, podnošenje pravnih sredstava za zaštitu zakonitosti, na aktivnosti A885001 - Administracija i upravljanje Ministarstva zdravstva, na aktivnosti A792007 - Administracija i upravljanje Ministarstva za demografiju, obitelj, mlade i socijalnu politiku, na aktivnosti A777046 - Administracija i upravljanje Ministarstva vanjskih i europskih poslova; financijska sredstva osigurana su u okviru redovne djelatnosti, na aktivnosti A553131 - Administracija i upravljanje, Razdjel 040, Glava 05 Ministarstva unutarnjih poslova

**Pokazatelj provedbe:** izvješća o sudjelovanju predstavnika tijela državne uprave u bilateralnoj suradnji na području suzbijanja trgovanja ljudima

**Mjera se provodi**

Ministarstvo pravosuđa:

Tijekom 2019. predstavnici Ministarstva pravosuđa sudjelovali su u radu Nacionalnog odbora za suzbijanje trgovanja ljudima. Na sjednici Vlade Republike Hrvatske održanoj 9. prosinca 2019. za člana Nacionalnog odbora za suzbijanje trgovanja ljudima, kao predstavnik Ministarstva pravosuđa, umjesto Marlene Jukić imenovan je Tomislav Milunović.

U Ministarstvu pravosuđa je 13. prosinca 2019. održan sastanak predstavnika Sjedinjenih Američkih Država i predstavnika Ministarstva pravosuđa Republike Hrvatske na temu suzbijanja trgovanja ljudima, broja presuda vezanih uz trgovanje ljudima, podrške svjedocima, odnosa prema žrtvama u smislu kaznenopravne zaštite, prava žrtava na traženje odštetnih zahtjeva, kao i svih aktivnosti koje Ministarstvo pravosuđa poduzima u okviru svoje nadležnosti, a vezano je uz navedenu problematiku. Sastanku su prisustvovali, kao predstavnici SAD-a, Atsuki Takahashi iz State Departmenta, članovi Veleposlanstva SAD-a u Republici Hrvatskoj, Daniel Carroll, službenik u političkom uredu i Vladimira Djukić, zadužena za pitanja vezana uz pravosuđe i ljudska prava, a kao predstavnici Ministarstva pravosuđa Republike Hrvatske sudjelovali su Maida Pamuković, Daška Leppee Pažanin, Tomislav Milunović, Mia Bičanić Šlogar i Martina Vrdoljak.

Ministarstvu pravosuđa dostavljen je Upitnik State Department-a SAD-a, TIP Office-a, kojim se traže detaljni podaci o sustavu suzbijanja trgovanja ljudima u Republici Hrvatskoj u svrhu izrade redovitog izvješća State Department-a SAD-a o sustavu suzbijanja trgovanja ljudima (Annual TIP Report), u kojem se iznose podaci za 2019. Okvirno, predmetni upitnik obuhvaća pitanja vezana uz trendove u trgovanju ljudima, kontekst nastojanja Vlade Republike Hrvatske u suzbijaju trgovanja ljudima, istragu, progon, osudu i kažnjavanje u predmetima trgovanja ljudima te pružanje zaštite i podrške žrtvama trgovanja ljudima.

U 2019. donesen je Zakon o potvrđivanju Konvencije Vijeća Europe protiv trgovanja ljudskim organima. Konvencija Vijeća Europe protiv trgovanja ljudskim organima sastavljana je u Santiagu de Compostela 25. ožujka 2015., objavljena u „Narodnim novinama – Međunarodni ugovori“, broj 3/2019., a stupila je na snagu u odnosu na Republiku Hrvatsku 1. rujna 2019. („Narodne novine – Međunarodni ugovori“, broj 6/2019).

Nadalje, 11. prosinca 2019. potpisani su: 1) Ugovor između Vlade RH i Vlade SAD-a koji predstavlja instrument predviđen člankom 3. stavkom 3. Sporazuma o uzajamnoj pravnoj pomoći između EU-a i SAD-a, potpisanog u Washingtonu, 25. lipnja 2003., 2) Ugovor između Vlade RH i Vlade SAD-a koji predstavlja instrument predviđen člankom 3. stavkom 2. Sporazuma o izručenju između EU i SAD-a potpisanog 25. lipnja 2003. u pogledu primjene Ugovora o izručenju potpisanog 25. listopada 1901. Sklapanju novog ugovora pristupilo se jer postojeći pravni okvir nije bio dostatan i dovoljno učinkovit za unaprjeđenje međusobne suradnje dviju država u području pravosuđa i borbe protiv organiziranog kriminala i korupcije te njihovog transnacionalnog širenja, kao i u borbi protiv terorizma, kibernetičkog kriminala i drugih teških kaznenih djela.

**Utrošena sredstva:** sredstva osigurana kroz redovita sredstva državnog proračuna na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH, aktivnosti A629000 - Administracija i upravljanje Ministarstva pravosuđa, aktivnosti A634000 - Progon počinitelja kaznenih djela, zaštita imovine RH, podnošenje pravnih sredstava za zaštitu zakonitosti Državnog odvjetništva RH, aktivnosti A618207 - Administracija i upravljanje Ministarstva zdravstva, aktivnosti A792007 - Administracija i upravljanje Ministarstva za demografiju, obitelj, mlade i socijalnu politiku, aktivnosti A777046 - Administracija i upravljanje Ministarstva vanjskih i europskih poslova te iz redovnog poslovanja, s aktivnosti A553131 - Administracija i upravljanje, Razdjel 040, Glava 05 Ministarstva unutarnjih poslova

1. Sudjelovanje predstavnika tijela državne uprave u okviru aktivnosti međunarodnih i regionalnih organizacija i inicijativa na području suzbijanja trgovanja ljudima

**Nositelj:** Ured za ljudska prava i prava nacionalnih manjina, ministarstvo nadležno za unutarnje poslove, ministarstvo nadležno za zdravstvo, ministarstvo nadležno za poslove socijalne skrbi, ministarstvo nadležno za poslove pravosuđa, ministarstvo nadležno za vanjske i europske poslove, Državno odvjetništvo Republike Hrvatske

**Rok**: kontinuirano

**Potrebna sredstva:** mjeru provode postojeći zaposlenici u okviru svog redovnog rada za koji su sredstva planirana na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH, na glavi 11005 Ministarstvo pravosuđa, aktivnost A629000 - Administracija i upravljanje, na glavi 11030 Državno odvjetništvo RH, aktivnost A634000 Progon počinitelja kaznenih djela, zaštita imovine RH, podnošenje pravnih sredstava za zaštitu zakonitosti i na aktivnosti A885001 - Administracija i upravljanje Ministarstva zdravstva, na aktivnosti A792007- Administracija i upravljanje Ministarstva za demografiju, obitelj, mlade i socijalnu politiku, na aktivnosti A777046 - Administracija i upravljanje Ministarstva vanjskih i europskih poslova; financijska sredstva osigurana su u okviru redovne djelatnosti, na aktivnosti A553131 - Administracija i upravljanje, Razdjel 040, Glava 05 Ministarstva unutarnjih poslova

**Pokazatelj provedbe:** izvješća o sudjelovanju predstavnika tijela državne uprave u aktivnostima međunarodnih i regionalnih organizacija i inicijativa na području suzbijanja trgovanja ljudima

**Mjera se provodi**

Ministarstvo unutarnjih poslova:

S obzirom na to da sudjelovanje hrvatskih predstavnika u međunarodnim projektima na tematske okosnice suzbijanja trgovanja ljudima, kojima je cilj jačanje regionalne suradnje i nadalje predstavlja vrlo važno područje interesa Republike Hrvatske, nastavljaju se ulagati napori u cilju aktivnog sudjelovanja predstavnika policije na međunarodnoj razini kako bi se omogućilo kontinuirano praćenje najnovijih trendova u vezi s trgovanjem ljudima. Osim prethodno navedenih aktivnosti navodi se i sudjelovanje policijskih službenika Službe za suzbijanje korupcije i organiziranog kriminaliteta Zagreb Policijske uprave brodsko-posavske i Policijske uprave istarske na ILEA tečaju na temu „Trgovanje ljudima“, koji se održao u vremenskom razdoblju od 18. do 22. veljače 2019. u Budimpešti, Mađarska; sudjelovanje policijskog službenika Policijske uprave ličko-senjske na CEPOL-ovom tečaju 5/2019. na temu „Trgovanje ljudima – multidisciplinarni pristup“, koji se održao u vremenskom razdoblju od 20. do 24. svibnja 2019. u Szczytnom, Poljska; sudjelovanje policijskog službenika Policijske uprave splitsko-dalmatinske na CEPOL-ovom seminaru 6/2019. na temu „Trgovanje djecom“, koji se održao u vremenskom razdoblju od 20. do 24. svibnja 2019. u Louresu, Portugal; sudjelovanje policijskog službenika Policijske uprave splitsko-dalmatinske na tečaju CEPOL-ovog Projekta Western Balkans financijske istrage na temu „Financijske istrage povezane s trgovanjem i krijumčarenjem ljudima“, koji se održao u vremenskom razdoblju od 17. do 21. lipnja 2019. u Podgorici, Crna Gora; sudjelovanje policijskog službenika Policijske uprave istarske na CEPOL-ovom seminaru 7/2019. na temu „Trgovanje ljudima – radna eksploatacija“, koji se održao u vremenskom razdoblju od 17. do 20. rujna 2019. u Stockholmu, Švedska; sudjelovanje policijskog službenika Policijske uprave vukovarsko-srijemske na CEPOL-ovom tečaju 8/2019. na temu „Trgovanje ljudima – zaštita žrtava“, koji se održao u vremenskom razdoblju od 5. do 8. studenog 2019. u Heraklionu, Kreta, Grčka; sudjelovanje policijskog službenika Policijske uprave koprivničko-križevačke na CEPOL-ovom tečaju 73/18. na temu rukovođenja zajedničkim istražnim timovima („Joint Investigation Leadership¨), koji se održao u vremenskom razdoblju od 25. do 29. studenog 2019. u Lyonu, Francuska te sudjelovanje policijskog službenika Policijske uprave zagrebačke na Konferenciji na temu suzbijanja trgovanja djecom, državljana država ne članica EU, koja se održala u vremenskom razdoblju od 17. do 18. listopada 2019. u Lisabonu, Portugal.

Državno odvjetništvo Republike Hrvatske:

Predstavnik državnog odvjetništva Republike Hrvatske sudjelovao je u radu radionice u organizaciji The International Law Enforcement Academy (ILEA) na temu trgovanja ljudima koja je održana u Budimpešti od 18. do 22. veljače 2019., kao i radionici na temu Jačanja suradnje u postupcima protiv počinitelja kaznenih djela trgovine ljudima, posebno u području financijskih istraga i oduzimanju imovinske koristi ostvarene ovim kaznenim djelom koja je održana u Bukureštu od 12. do 15. veljače 2019.

**Utrošena sredstva:** sredstva osigurana kroz redovita sredstva državnog proračuna na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH, aktivnosti A629000 - Administracija i upravljanje Ministarstva pravosuđa, aktivnosti A634000 - Progon počinitelja kaznenih djela, zaštita imovine RH, podnošenje pravnih sredstava za zaštitu zakonitosti Državnog odvjetništva RH, aktivnosti A618207 - Administracija i upravljanje Ministarstva zdravstva, aktivnosti A792007 - Administracija i upravljanje Ministarstva za demografiju, obitelj, mlade i socijalnu politiku, aktivnosti A777046 - Administracija i upravljanje Ministarstva vanjskih i europskih poslova te iz redovnog poslovanja, s aktivnosti A553131 - Administracija i upravljanje, Razdjel 040, Glava 05 Ministarstva unutarnjih poslova

1. Informiranje predstavnika organizacija civilnog društva o međunarodnom i regionalnom djelovanju Republike Hrvatske na području suzbijanja trgovanja ljudima

**Nositelj:** Ured za ljudska prava i prava nacionalnih manjina Vlade RH

**Rok:** kontinuirano

**Potrebna sredstva:** mjeru provode postojeći zaposlenici u okviru svoga redovnog rada za koji su sredstva planirana na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH

**Pokazatelj provedbe:** informiranost predstavnika organizacija civilnog društva o međunarodnom i regionalnom djelovanju Republike Hrvatske na području suzbijanja trgovanja ljudima

**Mjera se provodi**

Ravnatelj Ureda za ljudska prava i prava nacionalnih manjina Vlade RH, Alen Tahiri, univ. spec. pol., u svojstvu nacionalnog koordinatora za suzbijanje trgovanja ljudima na sjednici Nacionalnog odbora za suzbijanje trgovanja ljudima Vlade RH i redovitim mjesečnim sastancima Operativnog tima Nacionalnog odbora za suzbijanje trgovanja ljudima Vlade RH informirao je predstavnike organizacija civilnog društva o međunarodnom i regionalnom djelovanju Republike Hrvatske na području suzbijanja trgovanja ljudima.

**Utrošena sredstva:** sredstva osigurana kroz redovita sredstva državnog proračuna s aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH

**KOORDINACIJA AKTIVNOSTI**

**CILJ:**

***1. Daljnji razvoj suradnje predstavnika tijela državne uprave i organizacija civilnog društva te nacionalnog koordinatora kako bi se poboljšalo provođenje Nacionalnog plana suzbijanja trgovanja ljudima za razdoblje od 2018. do 2021.***

***MJERA 1.* Održavanje redovitih sastanaka Operativnog tima Nacionalnog odbora za suzbijanje trgovanja ljudima**

Aktivnost:

1. Redovno sazivanje i organiziranje sastanaka Operativnog timaNacionalnog odboraza suzbijanje trgovanja ljudima

**Nositelj:** Ured za ljudska prava i prava nacionalnih manjina Vlade RH

**Sunositelj:** ministarstvo nadležno za vanjske i europske poslove, ministarstvo nadležno za unutarnje poslove, ministarstvo nadležno za zdravstvo, ministarstvo nadležno za poslove socijalne skrbi, ministarstvo nadležno za poslove pravosuđa, Državno odvjetništvo Republike Hrvatske, USKOK, Hrvatski Crveni križ i organizacije civilnog društva, središnje tijelo državne uprave nadležno za nadzor primjene propisa o radu

**Rok:** kontinuirano

**Potrebna sredstva:** mjeru provode postojeći zaposlenici u okviru svoga redovnog rada za koji su sredstva planirana na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH

**Pokazatelj provedbe:** sazvane i održane sjednice Operativnog tima Nacionalnog odboraza suzbijanje trgovanja ljudima

Ured za ljudska prava i prava nacionalnih manjina Vlade RH:

Ured za ljudska prava i prava nacionalnih manjina Vlade RH nastavio je i tijekom 2019. koordinirati aktivnosti svih nadležnih tijela u području suzbijanja trgovanja ljudima, organizirati sastanke Operativnog tima Nacionalnog odbora za suzbijanje trgovanja ljudima te koordinirati međunarodnu suradnju. Kao i prijašnjih godina, tako su i tijekom 2019. redovito održavani sastanci Operativnog tima Nacionalnog odbora za suzbijanje trgovanja ljudima. Na sastancima Operativnog tima na kojima sudjeluju predstavnici svih nadležnih tijela u sustavu suzbijanja trgovanja ljudima u Republici Hrvatskoj (Ministarstvo vanjskih i europskih poslova, Ministarstvo unutarnjih poslova, Ministarstvo pravosuđa, Ministarstvo zdravstva, Ministarstvo za demografiju, obitelj, mlade i socijalnu politiku, Ministarstvo znanosti i obrazovanja, Državno odvjetništvo Republike Hrvatske, Hrvatski zavod za zapošljavanje, Hrvatski Crveni križ, Udruga Breza i predstavnici mreže PETRA) rješavani su aktualni problemi i konkretni slučajevi trgovanja ljudima.

Ministarstvo unutarnjih poslova:

Tijekom 2019. policijski službenici Ravnateljstva policije, imenovani članovi Operativnog tima Nacionalnog odbora za suzbijanje trgovanja ljudima Vlade RH i njihove zamjene sudjelovali su na sastancima Operativnog tima održanih u prostorijama Ureda za ljudska prava i prava nacionalnih manjina Vlade RH.

Također, 19. veljače 2019. policijski službenici Ravnateljstva policije, imenovani članovi i zamjenici sudjelovali su na 1. sjednici Nacionalnog odbora za suzbijanje trgovanja ljudima Vlade RH održanoj u prostorijama Vlade RH.

Ministarstvo pravosuđa:

Službenici Uprave za kazneno pravo, Službe za podršku žrtvama i svjedocima kontinuirano i redovito sudjeluju na sastancima Operativnog tima, kao i u donošenju svih odluka vezanih uz konkretne slučajeve identificiranih žrtava trgovanja ljudima

Hrvatski Crveni križ:

Tijekom 2019. Hrvatski Crveni križ je sudjelovao na sastancima Operativnog tima Nacionalnog odbora za suzbijanje trgovanja ljudima te se na taj način doprinijelo razmjeni informacija o provedenim aktivnostima i oblicima pružene pomoći žrtvama trgovanja ljudima. Sastanci Operativnog tima održavali su se jednom mjesečno u Uredu za ljudska prava i prava nacionalnih manjina Vlade RH, a sastancima su prisustvovali predstavnici nadležnih ministarstava i nevladinih organizacija koje se bave prevencijom te pomoći i zaštitom žrtava trgovanja ljudima.

Državno odvjetništvo Republike Hrvatske:

Predstavnik državnog odvjetništva redovno sudjeluje u radu Operativnog tima Nacionalnog odbora za suzbijanje trgovanja ljudima.

**Utrošena sredstva:** sredstva osigurana kroz redovita sredstva državnog proračuna na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH

***MJERA 2.* Informiranje nacionalnog koordinatora o svim poduzetim aktivnostima na području suzbijanja trgovanja ljudima**

Aktivnost:

1. Izvješćivanje nacionalnog koordinatora o poduzetim aktivnostima iz vlastite nadležnosti na području suzbijanja trgovanja ljudima

**Nositelj:** Ured za ljudska prava i prava nacionalnih manjina Vlade RH

**Sunositelj:** ministarstvo nadležno za vanjske i europske poslove, ministarstvo nadležno za unutarnje poslove, ministarstvo nadležno za zdravstvo, ministarstvo nadležno za poslove socijalne skrbi, ministarstvo nadležno za poslove pravosuđa, Državno odvjetništvo Republike Hrvatske, središnje tijelo državne uprave nadležno za nadzor propisa o radu, Hrvatski Crveni križ i organizacije civilnog društva

**Rok:** kontinuirano

**Potrebna sredstva:** mjeru provode postojeći zaposlenici u okviru svoga redovnog rada za koji su sredstva planirana na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH

**Pokazatelj provedbe:** informiranost nacionalnog koordinatora o svim poduzetim aktivnostima na području suzbijanja trgovanja ljudima

**Mjera se provodi**

Ministarstvo unutarnjih poslova:

Policijski službenici Ravnateljstva policije, imenovani članovi Operativnog tima Nacionalnog odbora za suzbijanje trgovanja ljudima Vlade RH i njihove zamjene, na održanim sastancima Operativnog tima izvještavali su sve prisutne članove, kao i nacionalnog koordinatora o poduzetim aktivnostima iz svoje nadležnosti iz područja suzbijanja trgovanja ljudima.

Hrvatski Crveni križ:

U svome djelovanju na području pomoći i zaštite žrtava trgovanja ljudima, kao i suzbijanja trgovanja ljudima Hrvatski Crveni križ redovno je obavještavao nacionalnog koordinatora o relevantnim poduzetim radnjama i provedenim aktivnostima.

**Utrošena sredstva:** sredstva osigurana kroz redovita sredstva državnog proračuna na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH

***MJERA 3.* Upućivanje redovitih godišnjih izvješća Vladi RH o provedbi Nacionalnog plana za suzbijanje trgovanja ljudima za razdoblje od 2018. do 2021.**

Aktivnosti:

1. Prikupljanje podataka o provedbi Nacionalnog plana za suzbijanje trgovanja ljudima zarazdoblje od 2018. do 2021.

**Nositelj:** Ured za ljudska prava i prava nacionalnih manjina Vlade RH

**Sunositelj:** ministarstvo nadležno za vanjske i europske poslove, ministarstvo nadležno za unutarnje poslove, ministarstvo nadležno za zdravstvo, ministarstvo nadležno za poslove socijalne skrbi, ministarstvo nadležno za poslove pravosuđa, Državno odvjetništvo Republike Hrvatske, USKOK, Hrvatski Crveni križ i organizacije civilnog društva, središnje tijelo državne uprave nadležno za nadzor primjene propisa o radu

**Rok:** kontinuirano

**Potrebna sredstva:** mjeru provode postojeći zaposlenici u okviru svoga redovnog rada za koji su sredstva planirana na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH

**Pokazatelji rezultata:** prikupljeni podatci

**Mjera se provodi**

Ured za ljudska prava i prava nacionalnih manjina Vlade RH, zajedno s nadležnim ministarstvima i organizacijama civilnog društva na sustavan je način prikupljao podatke i vodio evidenciju prikupljenih podataka vezanih uz provedbu Nacionalnog plana.

**Utrošena sredstva:** sredstva osigurana kroz redovita sredstva državnog proračuna na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH

1. Izrada godišnjih Izvješća o provedbi Nacionalnog plana za suzbijanje trgovanja ljudima razdoblje 2018. do 2021.

**Nositelj:** Ured za ljudska prava i prava nacionalnih manjina Vlade RH

**Sunositelj:** ministarstvo nadležno za vanjske i europske poslove, ministarstvo nadležno za unutarnje poslove, ministarstvo nadležno za zdravstvo, ministarstvo nadležno za poslove socijalne skrbi, ministarstvo nadležno za poslove pravosuđa, Državno odvjetništvo Republike Hrvatske, USKOK, Hrvatski Crveni križ i organizacije civilnog društva, središnje tijelo državne uprave nadležno za nadzor primjene propisa o radu

**Rok:** kontinuirano

**Potrebna sredstva:** mjeru provode postojeći zaposlenici u okviru svoga redovnog rada za koji su sredstva planirana na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH

**Pokazatelji rezultata:** izrađeno godišnje izvješće

**Mjera se provodi**

U cilju izrade Izvješća o provedbi mjera iz Nacionalnog plana u 2019. Ured za ljudska prava i prava nacionalnim manjina Vlade RH prikupio je očitovanja, odnosno izvješća nositelja mjera te očitovanja, odnosno izvješća sunositelja mjera o provedbi pojedinih mjera iz navedenog nacionalnog plana.

**Utrošena sredstva:** sredstva osigurana kroz redovita sredstva državnog proračuna na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH

1. Upućivanje godišnjih Izvješća Vladi RH o provedbi Nacionalnog plana za suzbijanje trgovanja ljudima za razdoblje od 2018. do 2021.

**Nositelj:** Ured za ljudska prava i prava nacionalnih manjina Vlade RH

**Rok:** kontinuirano

**Potrebna sredstva:** mjeru provode postojeći zaposlenici u okviru svoga redovnog rada za koji su sredstva planirana na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH

**Pokazatelji provedbe:** prihvaćeno izvješće o provedbi Nacionalnog plana za suzbijanje trgovanja ljudima razdoblje od 2018. do 2021.

**Mjera se provodi**

Ured za ljudska prava i prava nacionalnih manjina Vlade RH na temelju prikupljenih očitovanja, odnosno izvješća nositelja mjera te očitovanja, odnosno izvješća sunositelja mjera o provedbi pojedinih mjera iz navedenog nacionalnog plana te na temelju aktivnosti koje je Ured proveo u 2019. izradio je Izvješće o provedbi mjera iz Nacionalnog plana za 2019. koje je upućeno u redovitu proceduru.

**Utrošena sredstva:** sredstva osigurana kroz redovita sredstva državnog proračuna na aktivnosti A681000 - Administracija i upravljanje Ureda za ljudska prava i prava nacionalnih manjina Vlade RH

**UTROŠAK FINANCIJSKIH SREDSTAVA ZA SUZBIJANJE TRGOVANJA LJUDIMA U 2019.**

Napominjemo da su u tabelarnom prikazu utrošenih sredstava prikazana samo ona tijela državne uprave te iznosi koje su ta tijela utrošila u 2019., a koja nisu obuhvaćena redovnim radom tih tijela.

|  |  |  |
| --- | --- | --- |
| **TIJELA DRŽAVNE UPRAVE** | **UTROŠENO** | **AKTIVNOSTI** |
| URED ZA LJUDSKA PRAVA I PRAVA NACIONALNIH MANJINA VLADE REPUBLIKE HRVATSKE | 93.304,36 kuna  (A681023 „Provedba Nacionalnog plana za suzbijanje trgovanja ljudima“) | Edukativne aktivnosti  Sredstva za projekte organizacija civilnog društva  Prijevodi dokumenata |
| MINISTARSTVO UNUTARNJIH POSLOVA | 48.000,00 kuna  projekt K553169 – Fond za azil, migracije i integraciju – AMIF (izvor 575)  9.000,00 kuna  Policijska akademija | Obuka ukupno četiri djelatnika Službe za prihvat i smještaj tražitelja međunarodne zaštite za nacionalnog trenera za EASO modul „Trafficking in Human Beings“.  Edukativne aktivnosti |
| MINISTARSTVO ZNANOSTI I OBRAZOVANJA | 538.474,00 kuna  (A577130 Poticaji udrugama za izvaninstitucionalni odgoj i obrazovanje djece i mladih)  3.500,00 kuna  (A577016 „Prevencija nasilja i ovisnosti“) | Pet projekata udruga u okviru prioriteta 3: Poticanje razvoja kompetencija u prirodoslovno-matematičkom području  Financiranje završetka srednjoškolskog obrazovanja |
| AGENCIJA ZA ODGOJ I OBRAZOVANJE | 3.000,00 kuna  (A733003 „Nacionalni programi“)  3.000,00 kuna  (A733003 „Nacionalni programi“) | Provođenje edukacije za stručne radnike u odgojno obrazovnim ustanovama.  Održavanje seminara za prosvjetne radnike u predškolskom, osnovnoškolskom i srednjoškolskom odgoju i obrazovanju. |
| MINISTARSTVO ZDRAVSTVA | 10.700.32 kune  (A789006 „Provedba nacionalnih programa, strategija i planova“) | Zdravstveni pregledi i zaštita mentalnog zdravlja identificiranih žrtava trgovanja ljudima. |
| MINISTARSTVO ZA DEMOGRAFIJU, OBITELJ, MLADE I SOCIJALNU POLITIKU | 983.736,61 kuna  (A734191 „Administracija i upravljanje“ „Skrb za djecu, mladež i odrasle osobe - drugi osnivači“) | Osiguravanje financijskih sredstava za rad nacionalnih skloništa za žrtve trgovanja ljudima. |
| **UKUPNO** | **1.692.715,29 kuna** |  |

**ZAKLJUČAK**

Nacionalni plan za suzbijanje trgovanja ljudima za razdoblje od 2018. do 2021. godine s provedbom je započeo 2018. Iskustva svih nadležnih tijela tijekom proteklog razdoblja provođenja mjera iz ovog dokumenta bit će podloga za izradu novog nacionalnog dokumenta za suzbijanje trgovanja ljudima. Uočeni nedostaci sustava bit će okosnica mjera i aktivnosti za njegovo unaprjeđenje u narednom razdoblju. Analizom provedbe zadanih mjera i aktivnosti ovog dokumenta ispunjeni su zadani ciljevi u području suzbijanja trgovanja ljudima. Naročito značajnim ocjenjujemo povećani rad na proaktivnom pristupu identifikaciji žrtava trgovanja ljudima koji je rezultirao značajnim povećanjem broja ukupno identificiranih žrtava u Republici Hrvatskoj (tako je 2012. bilo identificirano 11 žrtava, 2013. bila je identificirana 31 žrtva, 2014. bilo je identificirano 37 žrtava, 2015. bilo je identificirano 38 žrtava, 2016. bilo je identificirano 30 žrtava, 2017. bilo je identificirano 29 žrtava, 2018. bilo identificirano 76 žrtava, dok je 2019. bilo identificirano 27 žrtva trgovanja ljudima). Aktivnosti nadležnih tijela i organizacija civilnog društva u području pružanja pomoći i zaštite odgovaraju trenutnim potrebama Republike Hrvatske vezano uz smještajne kapacitete za žrtve trgovanja ljudima. Također, tijekom provedbe ovog Nacionalnog plana velika je pozornost bila posvećena praćenju novih trendova u ovom području te odgovoru nadležnih tijela na iste.

Kao najvažnije trendove na području identifikacije žrtava ističe se da Republika Hrvatska sve više postaje država porijekla i odredišta za žrtve koje su državljani/državljanke Republike Hrvatske. Naime, kroz protekle četiri godine 90 % identificiranih žrtava bile su državljani/državljanke Republike Hrvatske koje su iskorištavani/iskorištavane unutar granica Republike Hrvatske (tzv. „interni trafficking“). Unazad četiri godine utvrđen je podjednaki broj identificiranih muških i ženskih žrtava trgovanja ljudima. Vezano uz strane žrtve trgovanja ljudima, gotovo sve strane žrtve su ranijih godinama bili državljani/državljanke susjednih država, no posljednjih godina sve više žrtava su i državljani azijskih država. Činjenica da je Republika Hrvatska postala punopravna članica Europske unije nije značajnije izmijenila trendove vezano uz identificirane žrtve trgovanja ljudima. Ipak, nacionalni koordinator za suzbijanje trgovanja ljudima redovito sudjeluje na sastancima mreže koordinatora Europske unije za suzbijanje trgovanja ljudima u cilju razmjene iskustava i primjera dobre prakse te pronalaska zajedničkog odgovora trgovanju ljudima na razini Europske unije. Provedenim kriminalističkim analizama utvrđeno je da su počinitelji kaznenog djela trgovanja ljudima uglavnom državljani Bosne i Hercegovine, Srbije i Hrvatske.

Preporuke za sve sudionike u suzbijanju trgovanja ljudima u Republici Hrvatskoj u narednom razdoblju su jačanje proaktivnih postupaka identifikacije žrtava trgovanja ljudima, nastavak i jačanje aktivnosti postupaka identifikacije žrtava trgovanja ljudima u svrhu radne eksploatacije, intenzivirati provođenje edukacija vezanih uz kazneno djelo trgovanja ljudima za pravosudne djelatnike, učvrstiti suradnju između policije, sudaca te državnih odvjetnika i sudaca, dodatno raditi na programima reintegracije žrtava trgovanja ljudima u društvo, osiguravanjem djelotvorne provedbe Protokola o integraciji/reintegraciji žrtava trgovanja ljudima, nastavak provođenja javnih kampanja i edukacije ciljanih skupina o fenomenu trgovanja ljudima radi podizanja javne svijesti, nastavak praćenja novih trendova u ovom području i nastavak uspješne suradnja sa susjednim državama te državama članicama Europske unije.

Od ukupno 62 mjere iz Nacionalnog plana za suzbijanje trgovanja ljudima za razdoblje od 2018. do 2021. godine tri mjere su provedene u 2018., mjere čiji je rok provedbe bio 31. prosinca 2019. su provedene ili se provode (njih ukupno četiri), dok se ostale mjere čiji je rok provedbe kontinuirano provode (njih ukupno 52). Za preostale mjere (njih ukupno tri) rok provedbe je 31. prosinca 2021., a od tih mjera jedna je već provedena tijekom 2019.

Za provedbu navedenih mjera i aktivnosti iz Nacionalnog plana za suzbijanje trgovanja ljudima za 2019. ukupno je prema iskazu nositelja odnosno sunositelja mjera utrošeno 1.692.715,29 kuna, dok su preostala sredstva osigurana kroz redovita sredstva državnog proračuna s pozicije svakog nositelja, odnosno sunositelja mjera, kao što je to navedeno u tekstu izvješća.

PRILOG I

Identificirane žrtve trgovanja ljudima od 2002. do 2019.

